މާލޭ ސިޓީ ކައުންސިލަށް މޯލްޑިވިއަން ޑިމޮކްރެޓިކް ޕާޓީގެ ފަރާތުން އިންތިޚާބުވި ކައުންސިލަރުންގެ ފަރާތުން ނެރޭ ނޫސްބަޔާން – Maldivian Democratic Party\nމާލޭ ސިޓީ ކައުންސިލަށް މޯލްޑިވިއަން ޑިމޮކްރެޓިކް ޕާޓީގެ ފަރާތުން އިންތިޚާބުވި ކައުންސިލަރުންގެ ފަރާތުން ނެރޭ ނޫސްބަޔާން\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ)އިން ވަޢުދުވީ ފަދައިން ދިވެހިރާއްޖެ ލާމަރުކަޒީ އުސޫލުން ހިންގުމުގެ ޤާނޫނަށް އިސްލާޙު އެވަނީ ގެނެވިފައެވެ. ލޯކަލް ކައުންސިލްގެ އިޙްތިސާސް ކަނޑައެޅި، އިދާރީ އަދި މާލީ ބާރުވެރިކަން ކައުންސިލުތަކަށް އެވަނީ ހޯދައިދެވިފައެވެ. ދިވެހިރާއްޖޭ އަލިވިލިފައި މިވަނީ މިރާއްޖެ ކުރިން ދެކެފައިނުވާފަދަ ރަށްވެހިކަމުގެ ފަތިހަކަށެވެ.\nލޯކަލް ކައުންސިލް އިންތިޚާބު 2021 ގައި މިޕާޓީއަށް މާލޭ ސިޓީ ކައުންސިލުން ކާމިޔާބުކުރެވިފައިވަނީ6ގޮނޑިއެވެ. ޖުމްހޫރީ ޕާޓީއަށް 1 ގޮނޑިއެވެ. ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)އިން 11 ގޮނޑިއެވެ. މާލޭގެ މޭޔަރުކަމުގެ ގޮނޑިއާއިވެސް އެކުގައެވެ. ވުމާއެކު، މާލޭ ސިޓީ ކައުންސިލުގައި އަޅުގަނޑުމެން6ކައުންސިލަރުންނީ މައިނޯރިޓީއެވެ.\nއެހެންނަމަވެސް، ރައްޔިތުންނަށް ފައިދާއާއި، ލާބަހުރި ކޮންމެ މަަސައްކަތެއްގައި އެމްޑީޕީގެ ކައުންސިލަރުންގެ ފުރިހަމަ އެހީތެރިކަމާއި، އެއްބާރުލުމާއި، ތާޢީދު މާލޭގެ މޭޔަރ ޑރ. މުޙައްމަދު މުޢިއްޒަށް ލިބިވަޑައިގަންނަވާނެކަމުގެ ޔަޤީންކަން އަރުވަމެވެ. ޕީޕީއެމްގެ މޭޔަރަކު ހުންނެވިކަމަށްޓަކައި އަދި އޭނާ ހުށަހެޅުއްވި ކަމެއް ވީމާ ދެކޮޅު ހެދުމުގެ އިދިކީލި ސިފައިން އަޅުގަނޑުމެން ނެއްޓި ތިބޭނެކަމުގެ ޔަޤީންކަންވެސް އަރުވަން މެއެވެ. އެމްޑީޕީގެ އަސާސްތަކާއި، އަގުތައް ނަގަހައްޓާ، ޕާޓީގެ މެންބަރުންގެ ބަސް ކަނުލާ އަޑު އަހަމުންނެވެ. މަޤާމާ ޙަވާލުވެ މި ވޭތިވެދިޔަ ކުރު މުއްދަތުގައިވެސް އަޅުގަނޑުމެން ޢަމަލުކޮށްފައި ހުއްޓަތީ ފެނިވަޑައިގަންނަވާނީ އެހަމައިގައެވެ.\nމީގެއިތުރުން، މާލޭގެ ރައްޔިތުންގެ މަސްލަޙަތުތަކުގެ މައްޗަށް ހުޝިޔާރުކަމާއެކު އަޅުގަނޑުމެން ފާރަވެރިވަމުން ދާނަމުއެވެ. އަދި މާލޭގެ ލޮބުވެތި ރައްޔިތުންނަށް ކައުންސިލު ހިނގާނުހިނގާގޮތާއި ގުޅޭގޮތުން މަޢުލޫމާތު އަރުވަމުން ގެންދާނަމެވެ. މިމަސައްކަތުގައި މާލޭ ރައްޔިތުން އަޅުގަނޑުމެންނާއެކު ތިއްބަވާނެކަމީ ހިތުގައި ޝައްކު ހިނގާ ކަމެއްނޫނެވެ. 18 ކައުންސިލަރުން ތިއްބަވާ މާލޭ ސިޓީ ކައުންސިލްގެ މައިނޯރިޓީކަމުގައި ތިބެމެ، ކައުންސިލްގެ ހިންގާ ޤަވާޢިދަށް ނިމިދިޔަ ހަފުތާގައި އެމްޑީޕީއިން އިސްވެ ހުށަހެޅި ބަދަލުތައް ފާސްވެފައި އެވަނީވެސް މިނަންގަތް މަގުން ޢާންމުންގެ މަދަދުވެރިކަމާއި، އަޑުއުފުލުމުގެ ސަބަބުންނެވެ.\nމާލޭ ސިޓީ ކައުންސިލަށް އަދު ދިމާވެފައިވާ އެންމެ ބޮޑެތި ގޮންޖެހުންތަކުގެ ތެރޭގައި، އިންސާނީ ވަސީލަތް ނެތުމާއި، ޖާގައިގެ ދަތިކަން ހިމެނެއެވެ. ސިޓީއެއް ހިންގުމަށް އަސާސީގޮތުން ބޭނުންވާ ޢިލްމާއި، ތަމްރީނު ލިބިފައިވާ ފަންނީ މުއައްޒަފުން އަމުދުން ކައުންސިލެއްގައި ނެތެވެ. ކޮންމެ ކައުންސިލަރަކަށް ގޮނޑި، މޭޒާއި، ކޮންޕިއުޓަރެއް ނެތެވެ. ކައުންސިލްގެ ޚިދުމަތްތަކާއި، މުއައްޒަފުންނާއި، ސެކްޝަންތަކާއި، ޑިޕާޓުމަންޓުތައް ހުރީ މާލޭގެ އެތައްމިތަނުގައެވެ.\nއެއް ފުރާޅެއްގެ ދަށުން މާލޭ ސިޓީ ކައުންސިލްގެ ޚިދުމަތްތައް ދެވޭނެ މަގަކުން، މާލޭ ސިޓީ ކައުންސިލާ އެކަށީގެންވާ، ހުރިހާ ކައުންސިލަރުންނަށްވެސް އިށީނދެ، ބައްދަލުވެ، މަސައްކަތް ވެވޭނެ ޖާގަ ހުރި ޢިމާރާތަކުން ސިޓީ ކައުންސިލްގެ ޚިދުމަތް ދެވޭނެ ގޮތް ހަމަޖެހޭން ޖެހެއެވެ. އަދި އާރބަން ޕްލޭނަރުންނާއި، އިންޖިނިއަރުންނާއި، ސަރވެޔަރުންނާއި، އައި.ޓީ ސްޕެޝަލިސްޓުންނާއި، އެހެނިހެން ފަންނީ، ސަޕޯޓް ސްޓާފުންވެސް ހަމަޖެހޭން ޖެހެއެވެ. އެކަންކަން ހަމަޖެއްސުމުގައި އަޅުގަނޑުމެން މިދަނީ މާލޭގެ މޭޔަރާއިއެކު މަސައްކަތްކުރަމުންނެވެ. އެމަސައްކަތުގައި ސަރުކާރުގެ ފުރިހަމަ އެއްބާރުލުން ލިބޭނެކަން ޔަޤީންކުރަމެވެ.\nޤާނޫނުގެ 41 ވަނަ މާއްދާގެ (ޑ) ގައި ވާގޮތުގެ މަތީން އެކުލަވާލާ މާލޭގެ ލޭންޑް ޔޫސް ޕްލޭން އެކުލެވުމުގެ ބޮޑު މަސައްކަތް މިވަނީ ފެށިފައެވެ. ޕްލޭނަށް ރައްޔިތުންގެ ޚިޔާލު ހޯދުމަށް ބާއްވާ “މާލެ ސިޓީގެ ލޭންޑް ޔޫސް ޕްލޭނަށް ރައްޔިތުންގެ ޚިޔާލު ހޯދުމުގެ އޮންލައިން ބައްދަލުވުން” މިމަހުގެ 15 ވާ އަންގާރަ ދުވަހުގެ ރޭ 08:30 އަށްވަނީ ތާވަލުކޮށްފައެވެ. އެބައްދަލުވުމުގެ ލިންކު ތިރީގައި އެވަނީއެވެ.\nމިބައްދަލުވުމުގައި ވީހާވެސް ގިނަ ފަރާތްތަކަކުން ބައިވެރިވެވަޑައިގެން، މާލެއަކީ ހިތްގައިމު، ރައްކާތެރި އަދި އަމާން ސިޓީއަކަށް ބަދަލުކުރުމުގެ މަސައްކަތް ހިންގާންވީގޮތުގެ މައްޗަށް ޚިޔާލާއި، މަޝްވަރާ ދެއްވުން ނުހަނު އެދޭ ވާހަކަވެސް މިފުރުސަތުގައި ދެންނެވީމެވެ.\nބޯހިޔާވަހިކަމާއި، ތޮއްޖެހުން ހިމެނޭގޮތުން މާލޭގެ މަގުތަކާއި، ޢާންމު ޖާގަތަކާއި، ރަށްވެހިކަމުގެ ޚިދުމަތްތައް ފޯރުކޮށްދިނުމުގައި ހުރި މައްސަލަތައް ޙައްލުކޮށް، ކަންބޮޑުވުންތައް ފިލުވުމުގައި މުރާލިކަމާއި، ފަރުވާތެރިކަމާއެކު އަޅުގަނޑުމެން ދެމި ތިބޭނަމެވެ.


iPhone Ring Tone Aky Badalu Nukurevey Tone Eh Baa?\nމާރޗް 15, 2018 130 0\nދިވެހިންނަކީ އަބަދުވެސް އެއްމެ ފަހުގެ ފޯނުތަކަށް ލޯބި ކުރާ ބައެކެވެ. އެގޮތުން އައިފޯނަކީ ދިވެހިން މާ ކަމުދާއެޗެކެވެ. ތިމާދަރަނި ވެރިވެގެން ނަމަވެސް އައިފޯނެއް ގަންނަމީހުން މަދެއްނޫނެވެ. އައިފޯނު ގަތުން މައްސަލައެއްނޫނެވެ. އެމީހެއްގެންގުޅޭނީ އެމީހަކަށް ކަމުދާއެއްޗެއްނޫންތާއެވެ. އެކަމަކު އުފެދޭ އެއް ސުވާލެއް އަބަދުވެސް އޮވެއެވެ. އައިފޯނުގެ ރިންގު ޓޯންއަކީ ބަދަލު ނުކުރެވޭ އެއްޗެއްބާއެވެ.\nމި ސުވާލު އުފެދުނު ހިސާބުން ފަށަމާ ހިގާށެވެ. އެދުވަހު އެއީ އޮފީހުގެ މީޓިންގް އެއް އޮތް ދުވަހެކެވެ. އިސްމަޤާމުތަކުގެ އެތަށް ބަޔަކާއެކު އޮތް ބައްދަލުވުމެކެވެ. އެމީހެއް އެމީހެއްގެ މަސައްކަތު އަވަދި ނެތި އުޅެއެވެ. ކުއްލިކަށް އެންމެން ސަމާލުކަން ހުއްޓުނީ ފޯނެއްގެ އަޑަށެވެ. ހަމަ ޔަގީނުންވެސް އިވޭ އަޑުން ކޮންކަހަލަ ފޯނެއްކަން އެންމެނަށްވެސް ސާފެވެ.\nއާއެކެވެ! އެއީ އެއްކަލަ އައިފޯނެއްގެ އަޑެވެ. ދެވަނަ ފަހަރަށް އެ އަޑު ތަކުރާރު ވުމުން އަނެއްކާވެސް އޭނާއަށް އޭނައަށް ފޯން ކޯލެއް އަންނަނީކަމަށް ހީކުރީމެވެ..އެކަމަކު ހީކުރިގޮތާ ޚިލާފަށް މިފަހަރު ފޯނު ނަގާ ވާހަކަ ދެއްކީ އެހެންމީހެކެވެ.\nމިގޮތަށް ދެތިން ފަހަރަކު ތަކުރާރު ވުމުން ޖެހިގެން ހުރި އޮފީސް ކުއްޖެއްކުރެން އަހަރެން އަހާލީމެވެ. ފޯނުގެ ރިންގު ބަދަލު ނުކުރެވޭނެ ހެއްޔެވެ.؟ އެކުއްޖާ ސަމާސާ ރާގަކަށް ހީލި ގޮތުންވެސް މި އެހުނީ ތާކުންތާކު ނުޖެހޭ ސުވާލެއްކަން ފަހުމު ވިއެވެ. އެކަމުވެސް ހިތުގަ އޮތީމަ ނާހާ ނުވާނެތާއެވެ.\nވާނީވެސް އެހެންތާއެވެ. އަހަރުމެއް އަދި އައިފޯނެއް ގެންގުޅެވޭހާ ފެންވަރެއް ނެތެވެ. ނޭގޭ އެއްޗެއް އިނގޭ މީހެއްކުރެން އެހުމުން މައްސަލައެއް ނެއްތާދޯއެވެ. ގެންގުޅޭ އަދައިގެ ފޯނުން ބޭނުން ރިންގެއް ލެވެއެވެ. ނަމަވެސް އެންމެ ކުރީގެ އައިފޯނުން ފެށިގެން އައިފޯނު އެކްސް އިންވެސް ކިޔަނީ އެއް ރާގެކެވެ..\nއައިފޯނުގެ ލޯގޯ އިންނަ ބީދައިން އައިފޯނުގެ ރިނގު ބަދަލު ނުވަނީ ބާއެވެ. ނުނީ ތިމާ އަތުގަ އޮއްނަނީ އައިފޯނެއްކަން ދައްކަން ރިންގް ބަދަލު ކުރަން ބޭނުންނުވަނީ ބާއެވެ. ހަމަގައިމުސް މަގުމަތީގަޔާއި ކުލާސް ރޫމު ތަކުގައި ރިންގަށް ލުމުގެ އިތުރު އެހެން ސަބަބެއް އޮންނާނެކަމަށް ޤަބޫލެއް ނުކުރަމެވެ. މިކަމުގެ ވާނުވާ ކަން ދަންނަ އައިފޯނުގެ ފޭނުން ދޭނެކަމަށް އުންމީދު ކުރަމެވެ.


ކޮވިޑް-19: އިނގިރޭސިވިލާތުގެ ހާލަތު\nއައު ވޭރިއަންޓްގެ ނުރައްކާ 30 އިންސައްތަ ބޮޑު ކަަމަށް ބުނެފައިވޭ\n23 ޖެނުއަރީ 2021 | ހޮނިހިރު 00:11\nއިނގިރޭސިވިލާތުގައި ކޮވިޑް ވޭރިއަންޓްގެ ނުރައްކާ ބޮޑު ކަމަށް އެ ޤައުމުގެ ބޮޑުވަޒީރު ބޮރިސް ޖޯންސަން ވިދާޅުވެއްޖެއެވެ.\nހުކުރު ދުވަހު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ބޮރިސް ވިދާޅުވީ އައު ކޮވިޑްގެ ވޭރިއަންޓް އަސްލު ވައިރަސްއަށް ވުރެ ވެސް އަވަހަށް ފެތުރޭ ކަމަށާއި އަދި އެއީ ނުރައްކާ ބޮޑު ވޭރިއެންޓްއެއް ކަމަށް "ބައެއް ހެކިތަކުން" ދައްކާ ކަމަށެވެ.\nއިނގިރޭސިވިލާތުގެ ޗީފް ސައިންޓިސްޓް ޕެޓްރިކް ވެލެންސް ވެސް ވިދާޅުވެފައިވަނީ އައު ވޭރިއަންޓްގެ ނުރައްކާ 30 އިންސައްތަ ބޮޑު ކަމަށާއި އުމުރުން 60 އަހަރުގެ މީހަކަށް މި ވޭރިއަންޓްގެ އަސަރުކޮށްފިނަމަ ކޮންމެ 1000އިން 10 މީހަކު މަރުވުމުގެ ފުރުސަތު ބޮޑު ކަަމަށެވެ.\nއެ ޤައުމުގެ ހާލަތަށް ބަލާއިރު މިހާރު ތިންވަނަ ވޭވްއެއް އައިސްފައިވާއިރު މިއީ އަދި ޕެންޑަމިކް ތެރޭގައި ވެސް އެ ޤައުމުގެ ހާލަތު އެންމެ ބޮޑަށް ގޯސްވި ފަހަރެވެ. ކޮންމެ ދުވަހަކު ކަހަލަ ގޮތަކަށް ވައިރަސް ޖެހިގެން މީހުން މަރުވަމުން އަންނައިރު މިހާރު އެ ޤައުމުން ވައިރަސް ޖެހިގެން މަރުވި މީހުންގެ އަދަދު ގާތްގަޑަކަށް ލައްކައަކަށް އަރަނީއެވެ.\nއައު ވޭރިއަންޓާއެކު އިނގިރޭސިވިލާތުގައި ކޮވިޑް ޖެހޭ މީހުންގެ އަދަދު އިތުރުވެފައިވާއިރު ވައިރަސް ޖެހިގެން މަރުވާ މީހުންގެ ހަށިތަކުން ހޮސްޕިޓަލްތައް ފުރެމުންދާތީ ވަގުތީ މޯޗަރީތަކެއް ވެސް މިދިޔަ ހަފްތާގައި ވަނީ ހަދަން ފަށާފައެވެ.\nއިނގިރޭސިވިލާތަކީ ފަސް ވަނަ އަށް އެންމެ ގިނަ މީހުން މިބަލީގައި މަރުވެގެން ރިޕޯޓްކުރަމުން އަންނަ ގައުމެވެ. ވައިރަސް ޖެހުނު މީހުންގެ އަދަދު ވަނީ3މިލިއަނަށް އަރާފައެވެ.\nއިނގިރޭސިވިލާތުގައި ކޮވިޑް ފެތުރެމުންދާތީ މިހާރުވެސް ވަނީ ހަރުކަށި ފިޔަވަޅުތަކެއް އަޅާފައެވެ. ބީބީސީއަށް ދެއްވި އިންޓަވިއުއެއްގައި ބޮރިސް ވަނީ ވައިރަސް ފެތުރުން ކޮންޓްރޯލް ނުވާތީ އެކަމުގެ ކަންބޮޑުވުން ފާޅުކުރައްވާފައެވެ. އަދި މިހާރު އަޅާފައިވާ ފިޔަވަޅުތަކާއެކު ވައިރަސް ފެތުރުން ކޮންޓްރޯލް ނުވާތީ އިތުރު ފިޔަވަޅުތައް އަޅަންޖެހިދާނެ ކަމަށް ވިދާޅުވިއެވެ.\nއިނގިރޭސިވިލާތުން ފެނުނު ކޮރޯނާ ވައިރަސްގެ އައު ސްޓްރެއިން ނުވަތަ ވޭރިއެންޓްގެ ކަންކަން އެ ގައުމާއި ގުޅިގެން ގާތުން ބަލަމުން އަންނަކަމަށް ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ބުނެފައިވެއެވެ.\nއިނގިރޭސިވިލާތުން މި އައު ސްޓްރެއިން ދިރާސާކުރަމުން އަންނައިރު އެކަމުގެ މައުލޫމާތު ޑަބްލިޔުއެޗްއޯއާ ހިއްސާކުރަމުން އަންނަ ކަމަށް އެޖަމިއްޔާއިން ވަނީ ބުނެފައެވެ. އަދި މި ސްޓްރެއިންގެ މައުލޫމާތު މެމްބަރު ގައުމުތަކަށާއި އާންމުންނަށް ފޯރުކޮށްދެމުން ގެންދާނެކަމަށް ޑަބްލިޔުއެޗްއޯއިން ބުނެއެވެ.


ނ. މަނަދޫގައި ޤާއިމުކުރި އަމާންވެށި ރަސްމީކޮށް ހުޅުވައި އެތަނަށް ކުދިން ބަދަލުކޮށްފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nނ. މަނަދޫގައި ޤާއިމުކުރި އަމާންވެށި ރަސްމީކޮށް ހުޅުވައި އެތަނަށް ކުދިން ބަދަލުކޮށްފި\nނ. މަނަދޫގައި ޤާއިމުކުރި އަމާންވެށި ރަސްމީކޮށް ހުޅުވައި، މެއި 24 ވީ އަންގާރަ ދުވަހު މަނަދޫ އަމާންވެއްޓަށް، ދައުލަތުގެ ބެލުމުގެ ދަށުން ފިޔަވަތީގައި ބަލަހައްޓަމުންދިޔަ9ކުއްޖަކު ވަނީ ބަދަލު ކޮށްފިއެވެ.\nރާއްޖޭގެ5ސަރަހައްދެއްގައި މިހާތަނަށް ރަސްމީކޮށްވަނީ އަމާން ވެށިތައް ޤާއިމުކޮށްފައެވެ. އެއީ، ހއ. ދިއްދޫ އަމާންވެށި، ށ. ފުނަދޫ އަމާންވެށި، ނ. މަނަދޫ އަމާން ވެށި، ބ. އޭދަފުށި އަމާންވެށި އަދި ޏ. ފުވައްމުލަށް އަމާންވެއްޓެވެ. މީގެ އިތުރުން، 2022 ވަނަ އަހަރު ތެރޭގައި އިތުރު3ސަރަހައްދެއްގައި ރަސްމީކޮށް އަމާންވެށި ހުޅުވުމަށް ވަނީ ރޭވިފައެވެ.\nއަތޮޅު ތެރޭގައި ޤާއިމުކުރެވޭ މި ފަދަ އަމާން ވެށިތަކުގައި ކުދިން ބޮޑެތިވެގެންދާނީ ދައުލަތުގެ ބެލުމުގެ ދަށުގައިވާ އެ ކުދިންގެ ޢާއިލާގެ އެހެން ކުދިންނާއެކުގައެވެ. އަދި އެ ކުދިން ހުންނާނީ ރަށުގެ އެހެނިހެން ޢާއިލާތަކާ ވެސް ގުޅުވާ ދެވިފައެވެ.\nއަމާން ވެށިތަކުގައި ދިރިއުޅޭނީ ކަނޑައެޅޭ ވަކި އަދަދެއްގެ ކުދިންނެވެ. އެކަމުގެ ސަބަބުން އެކުދިންނަށް ބޭނުންވާ ޚާއްޞަ އަޅައިލުމާއި، ބޭނުންވާ ތަރުބިއްޔަތު ފުރިހަމަ ގޮތުގައި ދިނުމަށް އެހީތެރިވެދިނުމުގެ އިތުރުން ކޮންމެ ކުއްޖެއްގެ ވެސް ބޭނުންތައް ފުރިހަމައަށް ދެނެގަނެވިގެންދާނެއެވެ. އަދި މުޖުތަމަޢުގެ ތެރޭގައި އެ ކުދިން ބޮޑެތިވުމުގެ ފުރުޞަތު ލިބިގެން ދިޔުމުން، މުސްތަޤުބަލުގައި އެކި ޕްރޮގްރާމްތަކާއި ހުނަރުތަކުގެ އެހީގައި އެ ކުދިން ވަޒީފާގެ މާޙައުލަށާއި ޢާންމު ދިރިއުޅުމަށް ނުކުތުމަށް ފަހިވެގެންދާނެއެވެ. އަމާން ވެށި ތައް ޤާއިމުކުރުމަކީ ‘އޯގާތެރި ސަރުކާރު’ ގެ ސިޔާސަތުގެ ތެރޭގައި ހިމެނޭ ކަމެކެވެ.\nއެޕްރީލް 2022 ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް →\n← ޖީ.އީ.އޭ.ޕީ ލާމަރުކަޒީ އުސޫލުން ތަންފީޒުކުރުމަށް އެފް.ސީ.އެސް.ސީތަކުގެ ދައުރު ވަރަށް ބޮޑު: ޒިފްލީނާ


SunOnline: ACC ge thahugeegun goasthakeh faahagavi, Ekamaku corruption eh faahaga eh nukurevey: PG\nއޭސީސީގެ ތަހުގީގުން ގޯސްތަކެއް ފާހަގަވި، އެކަމަކު ކޮރަޕްޝަނެއް ފާހަގަ ނުކުރެވޭ: ޕީޖީ\nނަޖާހު މަސްއޫދު 20 Oct 2020, 15:36\nމިއަދު ބޭއްވި ނޫސްވެރިންގެ ބައްދަލުވުމުގައި ޕްރޮސެކިއުޓާ ޖެނެރަލް ހުސެއިމް ޝަމީމް ވާހަކަފުޅު ދައްކަވަނީ -- ސަން ފޮޓޯ/ ފަޔާޒު މުސާ\nވެންޓިލޭޓަރު ހޯދުމުގައި ހެލްތު މިނިސްޓްރީގެ ތެރެއިން ކޮރަޕްޝަން ހިންގި ކަމަށް ތުހުމަތު ކުރާ މައްސަލައިގައި އެންޓި ކޮރަޕްޝަން ކޮމިޝަން (އޭސީސީ)އިން ހިންގި ތަހުގީގުން ހެލްތު މިނިސްޓްރީއިން ގޯސްކޮށް ކޮށްފައި ހުރި ކަންތައްތަކެއް ފާހަގަވި ކަމަށާއި، ނަމަވެސް އެއީ ކޮރަޕްޝަންގެ އަމަލުތަކެއް ނޫން ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް މިއަދު ވިދާޅުވެއްޖެ އެވެ.\nވެންޓިލޭޓަރުގެ ގަތުމުގައި ކޮރަޕްޝަން ހިންގި ކަމަށް ތުހުމަތު ކުރާ މައްސަލައިގެ ތަހުގީގު ނިންމައި ހެލްތު މިނިސްޓަރު އަބްދުﷲ އަމީން ހިމެނޭހެން 11 މީހަކަށް ދައުވާ ކުރަން މީގެ ކުރިން އޭސީސީއިން ވަނީ ޕީޖީ އޮފީހުގައި އެދިފަ އެވެ. ނަމަވެސް، ޕީޖީ އޮފީހުން މިއަދު ބުނެފައި ވަނީ އެ މީހުންނަށް ދައުވާ ނުކުރަން ޕީޖީއިން ނިންމާފައިވާ ކަމަށެވެ.\nޕީޖީގެ އެ ނިންމުމާ ގުޅޭގޮތުން އިތުރަށް މައުލޫމާތު ދިނުމަށް މިއަދު މެންދުރު ބޭއްވި ނޫސްވެރިންގެ ބައްދަލުވުމުގައި ޕީޖީ ޝަމީމް ވިދާޅުވީ، މައްސަލައިގައި ދައުވާ ނުކުރަން ނިންމީ ކޮރަޕްޝަންގެ އަމަލެއް ކުރި ކަމުގެ ހެކި ލިބިފައި ނެތުމުން ކަމަށެވެ. ޕީޖީ ވިދާޅުވި ގޮތުގައި ކޮރަޕްޝަނަށް ވާނީ މީހަކު ކުރާ ގާނޫނާ ހިލާފު ކަމެއްގެ ސަބަބުން، ނާޖާއިޒު ފައިދާއެއް ލިބުން ނުވަތަ ލިބުމަށް މަގުފަހިވުމުންނެވެ. ތުހުމަތު ކުރެވޭ މީހުން ކުރި ގާނޫނާ ހިލާފު ކަމެއްގެ ސަބަބުން ވަކި ބަޔަކަށް ނާޖާއިޒު މަންފާއެއް ލިބުނު ކަމެއް ނުވަތަ ލިބެން މަގުފަހިވި ކަމަށް ބުނެވޭނެ ހެއްކެއް އޭސީސީގެ ތަހުގީގުން ހޯދިފައި ނުވާ ކަމަށް އޭނާ ވިދާޅުވި އެވެ.\nނަމަވެސް، ވަޒީފާގެ މަސްއޫލިއްޔަތު އަދާ ކުރުުމުގަ އާއި، އިދާރީ ގޮތުން ހަދާފައި ހުރި ގޯސްތައް އެބަ ހުރިކަން އޭނާ ފާހަގަކުރެއްވި އެވެ. އަދި އެއީ ދައުވާ ކުރެވޭނެ ފަދަ ކަންކަން ނޫން ކަމަށް ވިދާޅުވި އެވެ.\n"ތެދެއްމެ، ވަރަށް ދަށް ފެންވަރުގެ މަސައްކަތެއް ކުރެވިފައި އޮވެދާނެ. ވަރަށް އިދާރީ ގޮތުންވެސް ރަނގަޅު ނޫން މަސައްކަތް ކުރެވިފައި އޮވެދާނެ. މި މުޅި ހަރަކާތް މި ކަންތައް ހިނގާ ދިޔަ ގޮތަށް ބަލާއިރު އިދާރީ ގޮތުން އެއަށް ވުރެ މާ ރަނގަޅަށް ހިންގެން ޖެހޭ ކަމަށް ގަބޫލު ސަބަބުތައްވެސް އެބަ ހުރި،" ޝަމީމް ވިދާޅުވި އެވެ.\n"މިކަމުގައި ޖިނާއީ ގޮތުން ފިޔަވަޅެއް އަޅަން ޖެހޭ ކަމެއް ހިމެނޭތޯ އަޅުގަނޑު ބަލަނީ. އިދާރީ ގޮތުން އަޅަން ޖެހޭ ފިޔަވަޅުތަކާއި، ވަޒިފާގެ ގޮތުން އަޅަން ޖެހޭ ފިޔަވަޅުތަކާއި މި ފައިސާ ހޯދުމަށް ޓަކައި ދެން ހަދަން ޖެހޭ ގޮތްތަކާއި ގާނޫނީ ގޮތުން އަޅަން ޖެހޭ ފިޔަވަޅުތަކާ އެއީ ދެން ބަންޑާރަނައިބު އެ ބައި ކުރިއަށްގެންދަވާނެ،"\nވަކިވަކި މީހުންނަށް ކުރެވުނު ތުހުމަތުތަކާއި އޭގައި ދައުވާ ނުކުރަން ނިންމި ސަބަބުތައް ޕީޖީ ހުލާސާ ކުރެއްވި އެވެ. އޭގެ ތެރޭގައި މިނިސްޓަރު އަމީންއަށް ކުރެވޭ ތުހުމަތުތައްވެސް ހިމެނެ އެވެ. ދުބާއީގެ ކުންފުންޏަށް ކޮންޓްރެކްޓު ހަވާލު ކުރީ މިނިސްޓަރު އަމީނު ދަންނަވައިގެން ކަމަށް ތުހުމަތު ކުރެވެ އެވެ.\nމިއަދު ޕީޖީ ވިދާޅުވީ، މިނިސްޓަރު ކުންފުންޏެއްގެ މައުލޫމާތު ގެނެސްދިނަސް އެކަމުގެ މައްޗަށް ދައުވާ ނުކުރެވޭނެ ކަމަށެވެ. ވަކި ބަޔަކަށް ކޮންޓުރެކްޓެއް ދޭން މިނިސްޓަރު ވިދާޅުވިޔަސް ވަކި ބަޔަކަށް ދިނުމަކީ ބިޑް ކޮމިޓީއިން ކުރަން ޖެހޭ ކަމެއް ކަމަށް ވިދާޅުވި އެވެ.\n"ބިޑް ހަވާލު ކުރީކީ މިނިސްޓަރު ސަޖެސްޓުކުރައްވައިގެންކަން އަޅުގަނޑުމެންނަށް ސާބުތުކޮށްދެވިދާނެ ގޮތެއް ފެންނަން ނެތީ،" ޕީޖީ ޝަމީމް ވިދާޅުވި އެވެ.\nބިޑް ކޮމިޓީގައި ހިމެނޭ ބޭފުޅުން ބިޑް ކޮމިޓީގެ ބައްދަލުވުމަށް ހާޒިރުވެވަޑައިނުގަންނަވާތީ އެ ބޭފުޅުން ބައްދަލުވުމަށް ވަޑައިގަންވަން އެންގެވި ކަމަށްވެސް އަމީންއަށް ތުހުމަތު ކުރެވެ އެވެ. އަދި އަމީން އެކަމުގައި ވަރަށް ގިނައިން އަޕްޑޭޓު ހޯއްދަވަން ގުޅުއްވި ކަމަށްވެ އެވެ. އެއީ ވަކި މީހަކަށް ފައިދާއެއް ހޯދައިދޭން ކުރި ކަމަކަށް ތުހުމަތު ކުރެވެ އެވެ.\nއެކަމާ ގުޅިގެން ޕީޖީ ވިދާޅުވީ، އެ ދެ ކަމަކީވެސް މިނިސްޓަރުގެ ހައިސިއްޔަތުން އެ ބޭފުޅާ ކުރައްވަން ޖެހޭ ކަމެއް ކަމަށެވެ. ބިޑް ކޮމިޓީގައި ނުހިމެނޭ މެމްބަރަކު ވަގުތީ ގޮތުން ކޮމިޓީއަށް ލައިގެން އެކަން ކުރިއަށްގެންދިޔަ ނަމަ އެއީ މައްސައެއް ކަމަށް ބެލިދާނެ ކަމަށް ޕީޖީ ވިދާޅުވި އެވެ.\nތުހުމަތު ކުރެވޭ ފަރާތްތަކަށް މާލީ މަންފާއެއް ލިބިފައިވޭތޯ ބެލުމަށް ބޭންކް ސްޓޭޓެމެންޓުތަކަށް ބެލި އިރު، އެ އެކައުންޓުތަކަށް ވެންޓިލޭޓަރު ސަޕްލައި ކުރުމަށް ހަވާލުކޮށްފައިވާ ކުންފުނިތަކުން ނުވަތަ އެ ކުންފުނިތަކާ ގުޅުންހުރި ފަރާތަކުން ތުހުމަތު ކުރެވޭ މީހުންގެ އެކައުންޓުތަކަށް ފައިސާ ޖަމާކޮށްފައިވާކަން އޭސީސީއިން ފާހަގަ ކުރާކަން ޕީޖީ މިއަދު ވިދާޅިުވި އެވެ. ފައިސާ ޖަމާވެފައި ހުރި ނަމަ އެއީ ކޮރަޕްޝަންގެ މައްސަލައެއް ސާބިތު ކުރަން މުހިންމު ހެއްކަކަށް ވާނެ ކަމަށް ޕީޖީ ވިދާޅުވި އެވެ.\nއޭސީސީގެ ތަހުގީގު ފުރިހަމަ ކަމަށް ގަބޫލު ކުރައްވަންތޯ ސުވާލު ކުރުމުން ޕީޖީ އެކަމަށް ޖަވާބެއް ނުދެއްވަ އެވެ. އޭނާ ވިދާޅުވި ގޮތުގައި އެއީ އޭނާއަށް ވަކި އެއްޗެއް ބުނެވޭނެ ކަމެއް ނޫނެވެ. އޭސީސީއިން މައްސަލަ ހުށަހަޅުއްވާނީ ފުރިހަމައަށް ތަހުގީގު ނިންމުނު ކަމަށް އޭސީސީއަށް ގަބޫލުކުރެވުމުން ކަމަށް އޭނާ ވިދާޅުވި އެވެ.\nޕީޖީ އިތުރަށް ވިދާޅުވީ، ދައުވާ ނުކުރަން ނިންމީ އެއްވެސް ސިޔާސީ ނުފޫޒެއް އޮވެގެން ނޫން ކަމަށެވެ. ދައުވާ ކުރަން އޭސީސީއިން އެދުނު ބޭފުޅުންނަކީ އޭނާއާ ގުޅުމެއް އޮންނަ ބައެއް ނޫން ކަމަށްވެސް ވިދާޅުވި އެވެ.\nއޭސީސީއިން މިއަދު ބުނެފައި ވަނީ ވެންޓިލޭޓަރު މައްސަލައިގައި ދައުވާ ނުކުރަން ނިންމި ސަބަބުތައް ޕީޖީ އޮފީހުން ބުނެފައިވާ ކަމަށެވެ. ޕީޖީ އޮފީހުން ފާހަގަ ކުރި ނުކުތާތަކަށް ބަލައިގެން، ފުލުހުންނާ ގުޅިގެން އަލުން މައްސަލަ ދިރާސާ ކުރާ ކަމަށް އޭސީސީއިން ބުނެފައިވެ އެވެ. ދެން ވަކި ގޮތެއް ނިންމާނީ އެކަންކަން ބެލުމަށް ފަހު ކަމަށް އޮފިޝަލު ވިދާޅުވި އެވެ.\nމިއަދުގެ ނޫސްވެރިންގެ ބައްދަލުވުމުގައި ޕީޖީ ވިދާޅުވީ، ފުލުހުންނާއި އޭސީސީ ގުޅިގެން އެ މައްސަލަ ބަލަމުންދާއިރު އާ ހެކިތަކެއް ފާހަގަ ކުރެވިގެން މައްސަލަ ހުށަހަޅައި، އެއީ ދައުވާ ކުރެވޭ ވަރުގެ ހެކިތަކެއް ނަމަ ދައުވާ ނުކުރަން ނިންމެވި ނިންމެވުން ބަދަލުކުރައްވާނެ ކަމަށެވެ.


SunOnline: Nawaz Sharif ge anbikanbalun gaanoonu hadhaa majilihuge gondi akah vaadhakuravvanee\nޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފްގެ އަނބިކަނބަލުން ކުލްސޫމް ނަވާޒް ވަނީ މަޖިލީހުގެ ގޮނޑިއަކަށް ވާދަކުރައްވާކަން ހާމަކުރައްވާފަ -- ފޮޓޯ: ގެޓީ\nނަވާޒް ޝަރީފުގެ އަނބިކަނބަލުން ގާނޫނު ހަދާ މަޖިލީހުގެ ގޮނޑިއަކަށް ވާދަކުރައްވަނީ\n11 މަސް 1 ހަފްތާ ކުރިން - 12 އޯގަސްޓް 2017 0\nއިސްލާމްއާބާދު (އޮގަސްޓް 12): ކޮރަޕްޝަނުގެ މައްސަލައަކާ ގުޅިގެން ޕާކިސްތާނުގެ ބޮޑުވަޒީރު ކަމުން ދުރުކުރި ނަވާޒް ޝަރީފްގެ އަނބިކަނބަލުން ގާނޫނު ހަދާ މަޖިލީހުގެ ގޮނޑިއަކަށް ވާދަ ކުރައްވާކަން އިއުލާންކުރައްވައިފި އެވެ.\nކުލްސޫމް ނަވާޒް ވާދަ ކުރައްވާނީ ނަވާޒް ޝަރީފް މަގާމުން ދުރުކުރުމުން ހުސްވެފައިވާ ލާހޯރުގެ ގޮނޑިއަކަށެވެ. އެއީ ނަވާޒް ޝަރީފް ނިސްބަތްވާ ޕާކިސްތާން މުސްލިމް ލީގް-ނަވާޒް (ޕީއެމްއެލްއެން) ޕާޓީގެ ފަރާތުންނެވެ.\nކުލްސޫމް ނަވާޒް މީގެ ކުރިން އިންތިހާބީ މަގާމަކަށް ވާދަ ކުރައްވާފައި ނުވި ނަމަވެސް، ކުރިއަށް އޮތް 45 ދުވަސްތެރޭ ބާއްވާ ބައި-އިލެކްޝަނުގައި އޭނާ ބޮޑު ކާމިޔާބީއެއް ހޯއްދަވާނެ ކަމަށް ވެރިކަން ކުރާ ޕާޓީން ބުނެއެވެ.\nމީގެ ކުރިން ގިނަ ބަޔަކު ބުނި ގޮތުގައި ހުސްވެފައިވާ މަޖިލިސް ގޮނޑިއަށް ވާދަ ކުރައްވާނީ ނަވާޒް ޝަރީފްގެ ކޮއްކޮ ޝަހުބާޒް ޝަރީފެވެ. އަދި އޭގެ ފަހުން ގާނޫނު ހަދާ މަޖިލީހުން އޭނާ ބޮޑުވަޒީރު ކަމަށް އައްޔަން ކުރާނެއެވެ.\nނަމަވެސް ޕީއެމްއެލްއެން އިން ނިންމާފައި ވަނީ މިހާރު ބޮޑުވަޒީރު ކަމުގައި ހުންނެވި ޝާހިދު ޚަގާން އައްބާސީ އަންނަ އަހަރުގެ އިންތިހާބާ ޖެހެން ދެން އެމަގާމުގައި ބެހެއްޓުމަށް ކަމަށް ފަހުގެ ރިޕޯޓުތަކުގައިވެއެވެ.\nމިދިޔަ މަހު ޕާކިސްތާނުގެ ސުޕްރީމް ކޯޓުން ނަވާޒް ޝަރީފް ބޮޑުވަޒީރު ކަމުން ދުރު ކުރީ 2013 ވަނަ އަހަރުގެ އިންތިހާބުގައި އޭނާ ވާދަ ކުރެއްވި އިރު ދުބާއީގައި ހުންނަ އޭނާގެ ކުންފުންޏަކުން ލިބުނު އާމްދަނީގެ އަދަދު ހާމަ ނުކުރުމުންނެވެ.\nއެއީ މަޝްހޫރު ޕެނަމާ ޕޭޕަރުތަކުގެ ނަމުގައި މިދިޔަ އަހަރު ބޭޒާރުކޮށްލި މައްސަލަތަކުގެ ތެރޭގައި ހިމެނޭ މައްސަލައެކެވެ. އެހެން ނަމަވެސް ޝަރީފް ވަނީ އޭނާއާ މެދު ކުރެވުނު ތުހުމަތުތަކުގައި އެއްވެސް ހަގީގަތެއް ނެތްކަމަށް ވިދާޅުވެފައެވެ. (ބީބީސީ)\nސިޔާދު ގާސިމް ދޫކޮށްލަން އަމުރު ކޮށްފި 10 ގަޑި 51 މިނެޓް ކުރިން\nތިލަދުންމައްޗަށް ކުރެއްވި ތިން ދުވަހުގެ ދަތުރުފުޅު ރައީސް ނިންމަވާލައްވައިފި 12 ގަޑި 46 މިނެޓް ކުރިން\nގާސިމަކީ ކޯޓުތަކަށް ފަރިތަ އެންމެ ކުރު މަގުން އިންސާފާހަމަޔަށް ދާން ފަރިތަ ބޭފުޅެއް: ރައީސް 11 ގަޑި 30 މިނެޓް ކުރިން\nގެސްޓްހައުސް ސިޔާސަތުގައި ރައީސް ޔާމީންގެ ހިއްސާ އެބައޮތް: މޫސަ 13 ގަޑި 58 މިނެޓް ކުރިން\nރައީސް މައުމޫން ފޯނު ދެއްވި ނަމަ މިއަދު ޖަލުގައި އޮންނަވާކަށް ނުޖެހޭނޭ: ރައީސް 13 ގަޑި 15 މިނެޓް ކުރިން


.ކާނިވާ ސަރަޙައްދުގައި ހުރި ބިންތަކުގެ އެއްބަސްވުމުގެ މުއްދަތު އިތުރު ނުކޮށްދޭން ނިންމައިފި .ކާނިވާ ސަރަޙައްދުގައި ހުރި ބިންތަކުގެ އެއްބަސްވުމުގެ މުއްދަތު އިތުރު ނުކޮށްދޭން ނިންމައިފި\nކާނިވާ ސަރަޙައްދުގައި ހުރި ބިންތަކުގެ އެއްބަސްވުމުގެ މުއްދަތު އިތުރު ނުކޮށްދޭން ނިންމައިފި\nކާނިވާ ސަރަޙައްދުން ދޫކޮށްފައިވާ ބިންތަކުގެ އެއްބަސްވުމުގެ މުއްދަތު އިތުރު ނުކުރުމަށާއި، މުއްދަތުހަމަވާ އެއްބަސްވުންތައް ބާތިކުރުމަށް ނިންމާފައިވާކަމަށް މާލެ ސިޓީ ކައުންސިލުން ވިދާޅުވެއްޖެއެވެ. ކާނިވާ ސަރަޙައްދުގައި ހުރި ބިންތައް ބެލެހެއްޓުމުގެ މަސައްކަތް ހަވާލުވެފައިވަނީ ސިޓީ ކައުންސިލާކަމަށް އެކައުންސިލުން ވިދާޅުވެއެވެ.\nކާނިވާ ސަރަޙައްދުގައި ހުރި ބިންތައް ހަވާލުކުރުމުގައި، ބިންތަކުގައި ކުރާ ވިޔަފާރިތަކުގެ އެއްބަސްވުން ބެލެހެޓުމުގެ ބައެއް މަސައްކަތްތައް މާލެ ސިޓީ ކައުންސިލްއާއިވަނީ ހަވާލުކޮށްފައެވެ. ކައުންސިލުން ވިދާޅުވީ އެ ސަރަޙައްދުގައި މިހާރު ހިންގަމުންދާ ކެފޭ ތަކާއި އެނޫންވެސް ތަންތަނަށް ހަދާފައިވާ އެއްބަސްވުންތަކުގެ މުއްދަތު ހަމަވެފައިވާނަމަ އެތަންތަން ހުސްކުރުމާއި، އެއްބަސްވުމުގެ މުއްދަތު ހަމަވެފައިވާ އެއްވެސް އެއްބަސްވުމެއްގެ މުއްދަތު އިތުރުނުކުރުމާއި، އެއްބަސްވުމާ އެއްގޮތަށް ކުލި ދައްކަމުން ނުދާ ފަރާތްތަކުގެ އެއްބަސްވުން ބާޠިލްކުރުމަށް ކައުންސިލަށް މަތިކޮށްފައިވާކަމަށެވެ.\nސިޓީ ކައުންސިލުން ވިދާޅުވީ މި މަސްއޫލިއްޔަތު، ސިޓީ ކައުންސިލާއި ހަވާލުކޮށްފައިވަނީ މާލެ ރީ ޑިވެލޮޕްމަންޓް ޕްލޭންގެ ދަށުން ކާނިވާ ސަރަޙައްދަށް އެކުލަވާލާފައިވާ ޕްލޭން ތަންފީޒުކުރުމުގެ މަސައްކަތްތަކުގެ ތެރެއިންކަމަށެވެ.\nކާނިވާ ސަރަޙައްދުގައި ހުރި ބިންތައް ސިޓީ ކައުންސިލާއި ހަވާލުކުރުމާ ގުޅިގެން އެތަނުގެ އެއްބަސްވުންތައް ދިރާސާކޮށް، އެއްބަސްވުންތަކާ ގުޅިގެން ހޯދަންޖެހޭ އިތުރު ލިޔެކިޔުންތައް ހޯދުމުގެ މަސައްކަތް ސިޓީ ކައުންސިލުން މިހާރުވަނީ ކޮށްފައެވެ. ސިޓީ ކައުންސިލުން ވިދާޅުވީ ބިންތަކާމެދު ޢަމަލުކުރާނީ ސަރުކާރުން ބިންތައް ހަވާލުކުރިއިރު ހަމަޖައްސާފައިވާ އުސޫލުގެ ތެރެއިންކަމަށެވެ. އެގޮތުން މިހާރު އޮތް އެއްވެސް ބިމެއްގެ މުއްދަތު އިތުރު ނުކުރެވޭނެކަމާއި، މުއްދަތު ހަމަވެފައިވާ އެއްބަސްވުންތައް ބާޠިލުކުރާނެކަން ސިޓީ ކައުންސިލުންވަނީ އަންގާފައެވެ. މިފަދަ ތަންތަނާ ބެހޭ މަޢުލޫމާތު ސިޓީ ކައުންސިލްގެ ވެބްސައިޓްގައި ހާމަކުރަމުންދާނެ ކަމަށް ސިޓީ ކައުންސިލުން ވިދާޅުވެއެވެ.\nމީގެއިތުރަށް ކާނިވާ ސަރަޙައްދުގެ އިރު ދެކުނުފަރާތުގައި ހުރި ގުދަންތައް ހުސްކުރުމަށްވެސްވަނީ އަންގާފައެވެ. ސިޓީ ކައުންސިލުން ވިދާޅުވީ ގުދަނުގެ ވެރިން ހޯދުމަށް މިމަހު އިޢުލާންވެސް ކުރިކަމަށެވެ. ނަމަވެސް އެއްވެސް ފަރާތަކުން މިކަމާ ގުޅޭ މަޢުލޫމާތެއް ސިޓީ ކައުންސިލަށް އަންގާފައި ނުވާކަމަށެވެ. އެހެންކަމުން3މަރޗްގެ ކުރިން ގުދަންތަކުގައި ހުރި މުދާ ނެރެ އެތަކެތި ގެންގޮސް، ގުދަން ހުސްކުރުމަށްވަނީ އަންގާފައެވެ. މި މުއްދަތުގައި ނުގެންގޮސް ހުންނަ ތަކެއްޗާމެދު ކައުންސިލުން ނިންމާގޮތެއްގެ މަތިން ޢަމަލުކުރާނެކަމަށް ކައުންސިލުން ވިދާޅުވެއެވެ.


Covid-19: February Mahah Dhaa Iru India Ge Dhebaikulha Ebbai Meehun Fassi Vedhaane - Vaguthu\nއަންނަ އަހަރުގެ ފެބްރުއަރީއާ ހަމައަށް އިންޑިއާގެ އާބާދީގެ ދެބައިކުޅަ އެއްބައި މީހުން ކޮވިޑް-19 އަށް ފައްސިވެދާނެ ކަމަށް އެ ގައުމުގެ ސަރުކާރުން ބުނެފިއެވެ.\nއާބާދީގައި 1.3 ބިލިއަން މީހުން ދިރިއުޅޭ އިންޑިއާއަކީ ދުނިޔޭގައި ދެ ވަނައަށް އެންމެ ގިނައިން ކޮވިޑަށް މީހުން ފައްސިވެފައި ތިބި ގައުމެވެ.\nއިންޑިއާ އިން މިހާތަނަށް 7.5 މިލިއަން މީހުން ކޮވިޑަށް ފައްސިވެފައިވާ އިރު އެ ގައުމުގެ ސަރުކާރުން ބުނީ އެ ގައުމުގެ އާބާދީގެ 30 އިންސައްތަ މީހުންނަށް ކޮވިޑުގެ އަސަރު ކޮށްފައިވާ ކަމަށެވެ. އަދި މި އިންސައްތަ ފެބްރުއަރީ މަހާއި ހަމްއަށް 50 އަށް އަރާނެ ކަމަށް ސަރުކާރުން ބުނެއެވެ.\nއިންޑިއާގައި ފެތުރެމުންދާ ނުރައްކާތެރި ކޮވިޑް-19 ފެތުރުން ހުއްޓުވުމަށް ސަރުކާރުން އެކުލަވާލާފައިވާ ތަޖުރިބާކާރުންގެ ޓީމުން ބުނަނީ ވައިރަސް ކޮންޓްރޯލް ކުރުމަށް އަޅާފައިވާ ފިޔަވަޅުތައް ދަމަހައްޓަން ޖެހޭ ކަމަށެވެ. އަދި މިއަހަރުގެ މާރިޗު މަހު ސަރުކާރުން އެ ގައުމު ފުރަބަންދު ނުކުރި ނަމަ މިހާރު އެ ގައުމުގައި 25 މިލިއަނަށްވުރެ ގިނަ މީހުންނަށް ކޮވިޑް ބަލި ޖެހޭނެ ކަމަށް އެމީހުން ލަފާކޮށްފައިވެއެވެ.\nއިންޑިއާ އިން ކޮވިޑް-19 އަށް ފައްސިވެފައިވާ މީހުންގެ އަދަދު ވަނީ 7.7 މިލިއަނަށް އަރައިފައެވެ. ބަލިން ފަސޭހަވި މީހުންގެ އަދަދު 66،63،608 އަށް އަރާފައިވާއިރު އެ ގައުމުން ކޮވިޑް ޖެހިގެން މިހާތަނަށް އެއްލައްކަ އަށް ވުރެ ގިނަ މީހުން ވަނީ މަރުވެފައެވެ.


REPORT: Anti defection gaanoonuge biru enme fahun PPM ah | Mihaaru\nއެންޓި ޑިފެކްޝަން ގާނޫނުގެ ބިރު އެންމެ ފަހުން ޕީޕީއެމަށް\n23 އޮކްޓޯބަރ 2018 - 08:11 105 comments\nވެރިކަންކުރާ ޕާޓީ، ޕީޕީއެމްގެ ރައީސްކަމުގެ މަގާމުން ކުރީގެ ރައީސް މައޫމޫން އަބްދުލްގައްޔޫމް މިދިޔަ އަހަރު ވަކިކުރީ ރައީސް އަބްދުﷲ ޔާމީނާ ޚިޔާލު ތަފާތުވުމުންނެވެ. މައުމޫނާ ހެދި ޕާޓީ ހިންގެން ނެތް ކަމަށް ބުނެ ސިވިލް ކޯޓަށް ހުށަހެޅި މައްސަލައެއްގައި ހުކުމްކުރީ މުސްތަޝާރުގެ ބެލުމުގެ ދަށުން ޕާޓީ ހިންގައި، ކައުންސިލުން ގޮތްތަކެއް ނިންމުމަށެވެ. އެ ނިންމުމަކީ ރައީސް ޔާމީނާ ޕާޓީ ހަވާލުކުރުމެވެ. އެކަމަކު ރިޔާސީ އިންތިޚާބުން ބަލިވުމާ އެކު ޕާޓީގެ ވެރިކަން ވެސް ރައީސް ޔާމީނަށް ގެއްލުމުގެ ބިރު މިހާރު މި އޮތީ ބޮޑުވެފަ އެވެ. އެއާ އެކު ރައީސް މައުމޫނާ ދެކޮޅަށް އަތުރާލި މަޖިލިސް މެންބަރުންނަށް ވެސް އެހާ ބިރު ބޮޑެވެ. އެ މެންބަރުންނަށް އޮތީ އަމިއްލަ އަށް ޖެއްސެވި މަޅީގައި ބެދުމުގެ ބިރެވެ. އެއީ އެންޓި ޑިފެކްޝަން ގާނޫނެވެ.\nރިޔާސީ އިންތިޚާބުގެ ބޮޑު ބައްޔަށް ފަހު، އެ ބަލި ގަބޫލުނުކުރައްވައި ސުޕްރީމް ކޯޓާ ހިސާބަށް ވަޑައިގަތުމުން ވެސް މަގެއް ފެނިވަޑައިނުގެންނެވި ރައީސް ޔާމީނަށް ޕީޕީއެމް ގެއްލުމުގެ ބިރު އެހާ ބޮޑީ މި ހުރިހާ ދުވަހު މުށުތެރޭގައި ގެންގުޅުއްވި މުއައްސަސާތައް ވީއްލި ރައީސަށް ކޮންޓްރޯލް ގެއްލުމުންނެވެ.\nޕީޕީއެމުން ރައީސް މައުމޫން ވަކިކުރި ގޮތާއި ޕާޓީގެ ރައީސްކަން ގެއްލުވާލި ގޮތާއި މި ހުރިހާ ކަމެއްގެ އިޖުރާއާތުތަކާ މެދު ވަރަށް ބޮޑަށް ސުވާލު އުފެދެ އެވެ.\nރައީސް ޔާމީންގެ ބާރު ކެނޑި މެންބަރުން އެކަނިވާނެ\nޕީޕީއެމްގެ އަސާސީ ގަވައިދުގައި ބުނާ ގޮތުން ޕާޓީގެ ރައީސް މަގާމުން ވަކިކުރެވޭނީ ގައުމީ ޖަލްސާއެއްގައި، އެ ޖަލްސާގައި ބައިވެރިވާ މީހުންގެ ތިން ބައިކުޅަ ދެ ބައި މީހުންގެ ވޯޓު ލިބިގެންނެވެ. އެކަމަކު "މައުމޫންގެ ކިބައިން ސަލާމަތްވާން" އޭރު އިޚްތިޔާރުކުރީ އެންމެ ކުރު މަގެވެ. ޕާޓީން ވަކި ކުރުމެވެ. އެހެންވެ މައުމޫން މިއަދު މަސައްކަތްކުރައްވަނީ އެމަނިކުފާނު ޕާޓީން ވަކިކުރި އިޖުރާއާތު ސައްހަތޯ އޮޅުންފިލުއްވުމަށެވެ. ގޯސްވެއްޖެ ނަމަ މައުމޫނު ވާނީ ޕާޓީގެ ރައީސްއަށެވެ. އެހެން ވެއްޖެ ނަމަ ރިޔާސީ ދައުރު ނިމުމާ އެކު ރައީސް ޔާމީނަށް ޕާޓީގައި ދައުރެއް ނޯންނާނެ އެވެ. މިއީ ޔާމީނާ އެކު ތިއްބެވި މަޖިލިސް މެންބަރުންގެ ކަންބޮޑުވުމަކަށް ވާނެ އެވެ.\nމިވަގުތު ރައީސް ޔާމީނަށް ޕާޓީގައި ބާރު އޮތީ އެއީ މުސްތަޝާރު ކަމަށް ވާތީ އެވެ. އެއީ އަސާސީ ގަވައިދު ބުނާ ގޮތުން، ޕާޓީގެ ވެރިކަމުގައި ގައުމުގެ ރައީސަކީ މުސްތަޝާރު ކަމަށް އޮންނާތީ އޮޓޮމެޓިކުން ލިބިވަޑައިގެންނެވި މަގާމެކެވެ. ރިޔާސީ ދައުރު ހަމަވުމުން އެ މަގާމު ގެއްލޭއިރު، މި ހާލަތު މެދުވެރި ވެދާނެތީ ޕީޕީއެމުން އެންމެ ފަހުން ބޭއްވި ކޮންގްރެސް ވެސް ސައްހަ ނޫން ކަމަށް އިލެކްޝަންސް ކޮމިޝަނުން ކަނޑައަޅާފައި ވާތީ ރައީސް ޔާމީނަށް ޕާޓީގައި ދެން އެކައްޗެއް ވެސް ނޯންނާނެ އެވެ.\nއިލެކްޝަންސް ކޮމިޝަނުން ވަނީ މައުމޫން ޕާޓީން ވަކިކުރީ ރަނގަޅަށްތޯ ބަލަން ނިންމައިފަ އެވެ. އަދި ރައީސް މައުމޫން ވެސް ވަނީ އެކަން ބަލައިދިނުމަށް އެދިވަޑައިގެން އިލެކްޝަންސް އަށް ސިޓީއެއް ފޮނުއްވައިފަ އެވެ. ކަން ހިނގާފައިވާ ގޮތަށް ބަލާއިރު މިއީ މައުމޫނަށް ކާމިޔާބުވުން ގާތް މައްސަލައެކެވެ. އަދި ހަމަ މިކަމާ ގުޅުން ހުރި މައްސަލައެއް ސިވިލް ކޯޓުގައި ވެސް ދަނީ ކުރިއަށެވެ.\nރިޔާސީ އިންތިޚާބުގެ ނާކާމިޔާބީ އަށް ފަހު ދަރުބާރުގޭގައި ބޭއްވި ޕީޕީއެމްގެ ކޮންގްރެސްގައި ރައީސް ޔާމީން ސްޓޭޖުމަތީގައި މަޑުކޮށްލައްވައިގެން: މި ކޮންގްރެސް ސައްހަ ނޫން ކަމަށް އިލެކްޝަންސް އިން ވަނީ ނިންމާފައި. --ފޮޓޯ: ޕީޕީއެމް\nޕާޓީގެ ކައުންސިލާއި އެހެން ގުނަވަންތަކުގެ ސައްހަކަން ވެސް އޮތީ ހަމަ މި އޮޅުންބޮޅުން ބޮޑު ސުވާލުގެ ތެރޭގަ އެވެ. މައުމޫނަށް ޕާޓީ ލިބޭ ހާލަތެއްގައި ނަމަ، އެންމެ ކުރިން އޮތް ގޮތަށް ހުރިހާ ކަމެއް ޕާޓީ ތެރޭ ބަދަލުވުން ގާތެވެ. އޭރުން މައުމޫނަށް ކޮންޓްރޯލް ލިބުނީ އެވެ.\nއެންޓި ޑިފެކްޝަން ގާނޫނުގެ ބިރު މެންބަރުންނަށް\nޕާޓީގެ ކޮންޓްރޯލް ހޯއްދަވަން ރައީސް ޔާމީން ކުރެއްވި މަސައްކަތްޕުޅަށް ފަހު ވެރިކަން ދިފާއު ކުރައްވަން ދެން މައިތިރިކުރައްވަން ޖެހިވަޑައިގަތީ ރައްޔިތުންގެ މަޖިލީހެވެ. މަޖިލީހުގެ ތެރެއިން ރައީސް ޔާމީނަށް އަތުވެދާނެ "ނުރައްކަލެއް" ހުއްޓުވަން މެންބަރުން އޮބި އެޅުއްވީ އެވެ. އެއީ ރައްޔިތުންގެ މަޖިލީހަށް އިންތިޚާބުވި އިރު ހުރި ޕާޓީއަކުން ވަކިވެ ނުވަތަ ވަކިކޮށްފި ނަމަ ނުވަތަ އެހެން ޕާޓީއަކަށް ހިނގައްޖެ ނަމަ މެންބަރު ކަމުގެ ގޮނޑި ގެއްލޭނެ ކަމަށް ސުޕްރީމް ކޯޓު މެދުވެރިކޮށް ނެރުއްވި ހައްލުންނެވެ. އަދި އޭގެ ފަހުން އެގޮތް މިގޮތުން މަޖިލިހުން އެކަމަށް އެންޓި ޑިފެކްޝަން ގާނޫނު ވެސް އުފަންކުރުވީ އެވެ.\nމިއީ ރައީސް ޔާމީނުގެ އައްޑަނައަކަށް މެންބަރުން ހެއްދެވުމެވެ. ޚިޔާލު ތަފާތުވެއްޖެ ނަމަ ގޮނޑި ގެއްލުވާލާނެކަން އެނގިވަޑައިގަންނަވާތީ މެންބަރުން "ބަސް އަހައިގެން" ތިއްބަވަން މަޖުބޫރެވެ. އެ ހިސާބުން މެންބަރުން ކަސްތޮޅު އެޅުވުނީ އެވެ. އެކަމަކު މެންބަރުން އޭރު ގެންދެވީ މި ގާނޫނުގެ ދިފާއުގައި ވާހަކަ ދައްކަވަމުންނެވެ.\nނަމަވެސް މައުމޫނަށް ޕާޓީގެ ކޮންޓްރޯލް ލިބިވަޑައިގެންފި ނަމަ ޕީޕީއެމްގެ މަޖިލިސް މެންބަރުންނަށް އެންޓި ޑިފެކްޝަން ގާނޫނަކީ ބޮޑު ބިރަކަށް ވެދާނެ ކަމަށް ބައެއް މެންބަރުން ދެކެވަޑައިގަންނަވަ އެވެ.\nޕީޕީއެމް ކައުންސިލްގެ ބައްދަލުވުމެއް ކުރިއަށް ދަނީ. --ފޮޓޯ: ސޯޝަލް މީޑިއާ\n"ބައެއް މެންބަރުން ވިދާޅުވެފައި އެބަހުރި މައުމޫނަށް ޕާޓީ ލިބިއްޖާ ރައީސް ޔާމީނާ އެކު ތިއްބެވި ހުރިހާ މެންބަރުންގެ ގޮނޑި ގެއްލުވާލާނޭ. އެހެންވެ އެ މެންބަރުން އެބަ ޚިޔާލު ދެއްވާ އެންޓި ޑިފެކްޝަން ގާނޫނު އުވާލަން އަވަހަށް މަސައްކަތް ފެށުމަށް. ޕާޓީ އުވާލަން ހިނގާށޭ ވެސް އެބަ ބުނޭ،" ޕީޕީއެމްގެ މަޖިލިސް މެންބަރުންނާ ގާތް ގުޅުމެއް އޮންނަ އެ ޕާޓީގެ އިސް ބޭފުޅަކު، ނަން ނުޖަހާ ގޮތަށް، ވިދާޅުވި އެވެ.\nޕީޕީއެމްގެ ކައުންސިލްގެ ވައިބަ ގްރޫޕްގައި މިކަމާ ބެހޭ ގޮތުން ދައްކާފައިވާ ވާހަތަކެއްގެ ސްކްރީން ޝޮޓްތަކެއް ވެސް ލީކުވެފައި ވާއިރު މި ވާހަކަ އަށް ބާރު ލިބެ އެވެ.\n"ކަމެއް ރަނގަޅަށް ކުރަންޏާ މިރޭ ޕީޕީއެމް ކައުންސިލްގެ ކުއްލި ބައްދަލުވުމެއް ބާއްވައި، ޕީޕީއެމް އުވާލަން އިލެކްޝަންސް އަށް ހުށަހަޅަންވީ މާދަމާ،" އާދީއްތަ ދުވަހުގެ ރޭ ލީކުވި ސްކްރީން ޝޮޓެއްގައި، އިނގުރައިދޫ ދާއިރާގެ މެންބަރު އިބްރާހިމް ފަލާހް ވިދާޅުވެފައިިވެ އެވެ.\nރައީސް ޔާމީނާ ދެކޮޅަށް މަސައްކަތް ކުރައްވާތީ ޕާޓީން ވަކިކޮށް މަޖިލީހުގެ މެންބަރުކަން ގެއްލުވައިލި ބައެއް މެންބަރުންނާ ކުރީގެ ރައީސް މައުމޫން ބައްދަލުކުރައްވަނީ. -- ފޮޓޯ: އަހުމަދު ނިޝާތު/ މިހާރު\nއޭނާ ވިދާޅުވެފައި ވަނީ މައުމޫނަށް ޕީޕީއެމް ލިބިވަޑައިގެންފި ނަމަ 30 މެންބަރުންގެ ގޮނޑި ގެއްލުން އެކަށީގެންވާ ކަމަށެވެ. އަދި އެ ވާހަކަ އަށް މާފަންނު މެދު ދާއިރާގެ މެމްބަރު އަސްމާ ރަޝީދު އެއްބަސްވެވަޑައިގެން "ވެރީ ޓްރޫ" އޭ ވިދާޅުވެފައިވެ އެވެ.\nމީގެ އިތުރުން އެންޓި ޑިފެކްޝަން ގާނޫނު އުވާލަން ހުށަހަޅަން ފަލާހް ޚިޔާލު ދެއްވުމުން ފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފް "ތަމްބްސް އަޕް" އެއް ދެއްވައި ތާއީދު ވެސް ކުރެއްވި އެވެ.\nމި ވާހަކަތަކުން އެނގެނީ މެންބަރުން އަމިއްލަ އަށް ފާސްކުރެއްވި އެންޓި ޑިފެކްޝަން ގާނޫނުގެ މަޅި ހަމަ އެ ބޭފުޅުންގެ ކަރަށް މެހެމުން އަންނަތަން އެ ބޭފުޅުންނަށް ފެނިވަޑައިގަންނަވާ ކަމެވެ.\nއެކަމަކު މައުމޫނަށް ޕާޓީ ލިބިވަޑައިގަތުމަކުން "ލިބޭނެ އެއްޗެއް އަދި ގެއްލޭނެ އެއްޗެއް ވެސް ނެތް" ކަމަށް ވިދާޅުވެ ޕާޓީގެ ބައެއް މެންބަރުން ވާހަކަ ދެއްކެވިކަން ވެސް އެނގިފައިވެ އެވެ.\nދެން އޮތީ ކޮޅު ބަދަލުކުރުން؟\nޕީޕީއެމުން މިހާތަނަށް ކަންތައް ކުރި ގޮތަކީ ޚިޔާލު ތަފާތުވާ މެންބަރުން ޕާޓީން ވަކިކޮށް ގޮނޑި ގެއްލުވާލުމެވެ. ކަންބޮޑުވުމަކީ މައުމޫންގެ ބާރުތައް އަލުން ލިބިވަޑައިގެންފި ހާލަތެއްގައި މައުމޫނާ ދެކޮޅަށް މަސައްކަތްކުރައްވާ މެންބަރުންގެ ގޮނޑި ގެއްލުވާލަފާނެތީ އެވެ. އެއީ އެންޓި ޑިފެކްޝަން ގާނޫނުގެ ސަބަބުން މެންބަރުންނަށް ގުޑާލެވެން ނެތީމަ އެވެ.\nޕާޓީގައި ތިބެ ޕާޓީގެ ވިޕްލައިނާ ޚިލާފުވާ ނަމަ ޕާޓީން ވަކިކޮށް ގޮނޑި ގެއްލުވައިލެވޭނެ އެވެ. ޕާޓީއާ މެދު ހިތްހަމަނުޖެހިގެން ޕާޓީން ކެނޑުނަސް، އެހެން ޕާޓީއަކަށް ދިޔަޔަސް މެންބަރުކަން ގެއްލޭނެ އެވެ. އެހެންވެ ރައީސް ޔާމީން ދޫކޮށް، މައުމޫން ފަޅިޔަށް ބަދަލުވުން ނޫން އެހެން ގޮތެއް ކޮބައި ހެއްޔެވެ؟\nއެންޓި ޑިފެކްޝަން ގާނޫނަކީ އޭގެ ޒާތުގައި މުހިންމު ގާނޫނެއް ނަމަވެސް، އެ ގާނޫނު ވުޖޫދުކުރީ ވެރިކަން ވެއްޓިދާނެ ކަމުގެ ބިރަށް، ވަކި ބަޔަކަށް އަމާޒުކޮށް، ވަކި ނިޔަތެއްގައި ކަމަށް ވުމުން އެ ގާނޫނުގެ ވޭން އެންމެ ބޮޑަށް އުފުލަން ޖެހިފައި މިހާރު މި އޮތީ އެ ގާނޫނުން އެހެން މީހުންގެ ދުވަސް ދުއްވާލަން ހިފި މީހުންނަށެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް އިލެކްޝަންސް ކޮމިޝަން ޕީޕީއެމް ރައީސް އަބްދުﷲ ޔާމީން މަޖިލީހުގެ މެމްބަރުން


ޕްރިމިއާ ލީގް: ކުޅުނު ފުރަތަމަ މެޗުން ޔުނައިޓެޑް ބަލިވެއްޖެ – Dhuvas Online\nއާ ސީޒަނުގެ އިނގިރޭސި ޕްރިމިއާ ލީގުގައި މެންޗެސްޓާ ޔުނައިޓެޑް ކުޅުނު ފުރަތަމަ މެޗުން ކްރިސްޓަލް ޕެލަސް އަތުން ބަލިވެއްޖެއެވެ.\nރޭ ކްރިސްޓަލް ޕެލަސްއާއި ދެކޮޅަށް ކުޅުނު މެޗުން ޔުނައިޓެޑު ބަލިވީ 1-3 ގެ ބޮޑު ނަތީޖާއަކުންނެވެ.\nޔުނައިޓެޑުގެ ފަރާތުން ވަރަށް އާދައިގެ ކުޅުމެއް ފެނިގެން ދިޔަ މި މެޗުގެ ހަތް ވަނަ މިނެޓުގައި ކްރިސްޓަލް ޕެލަސް ވަނީ ލަނޑުޖަހާ މެޗުގެ ލީޑް ނަގާފައެވެ. މި ލަނޑު އެޓީމަށް ޖަހައިދިނީ އަންދްރެސް ޓޯސެންޑްއެވެ.\nޕެލަސްއިން ލީޑުގައި އޮވެ މެޗުގެ ފުރަތަމަ ހާފު ނިންމާލިއިރު، އެޓީމުން ނެގި ލީޑު ފުޅާކުރީ މެޗުގެ 74 ވަނަ މިނެޓުގައި ޕެނަލްޓީއަކުން ޔުނައިޓެޑުގެ ކުރީގެ ފޯވާޑް ވިލްފްރިއެޑް ޒަހާ ވައްދާލި ގޯލުންނެވެ. ޔުނައިޓެޑުގެ ޑިފެންޑަރު ވިކްޓަ ލިންދެލޯފް އަތުގައި ބޯޅަ ޖެހުނީ ކައިރިން، ބާރު ޝޮޓަކުން ކަމަށްވިޔަސް ވީއޭއާރް އިން ނިންމީ ޕެނަލްޓީއެއް ދޭން ޖެހޭ ކަމަށެވެ. ޕެނަލްޓީ ޖޯޑަން އަޔޫ ފޮނުވާލުމުން ޔުނައިޓެޑުގެ ގޯލްކީޕަރު ޑޭވިޑް ޑެހެއާ މަތަކުރި ނަމަވެސް ރެފްރީ ނިންމީ ޑެހެއާ މާކުރިއަށް ނުކުމެ ހުރުމުން އަލުން ޖަހަން ޖެހޭ ކަމަށެވެ. މި ފަހަރު ޒަހާ ޕެނަލްޓީ ޖަހާ ގޯލުގެ ތެރެއަށް ވައްދާލައިގެން ކާމިޔާބުކުރީ އެވެ.\nޔުނައިޓެޑްގެ ހަމަ އެކަނި ލަނޑު މެޗުގެ 80 ވަނަ މިނެޓުގައި ކާމިޔާބު ކޮށްދިނީ މި ފަހަރު ގެނައި ހަމައެކަނި ކުޅުންތެރިޔާ ނެދަލެންޑްސްގެ މިޑްފީލްޑަރު ޑޮނީ ވެން ޑަ ބީކްއެވެ. ނަމަވެސް ޒަހާ މެޗު ނިމެން ދަނިކޮށް މެޗުގެ 85 ވަނަ މިނެޓުގައި އިތުރު ލަނޑެއް ކާމިޔާބު ކޮށްދީ ޕެލަސް އަށް ތިން ޕޮއިންޓް ކަށަވަރުކޮށްދިނެވެ.


Haassa ehee ah beynunvaa Supporter akaai Shah Dhehki Loabin Eyna ah Thaureef Ohenee\nހާއްސަ އެހީއަށް ބޭނުންވާ ކުއްޖަކާމެދު އަމަލުކުރި ގޮތުން ޝާހުއަށް ތައުރީފު އޮހެނީ\nބޮލީވުޑުގެ މަޝްހޫރު ތަރި ޝާހުރުކް ހާނަކީ ގިނަ ބައެއްގެ ލޯބި ލިބިފައިވާ ތަރިއެކެވެ. އަދި އެތައް ބައެއްގެ ލޯބި މިހާރު ވެސް ލިބެމުން އަންނަ ޝާހު ވެސް އޭނާއަށް އޮންނަ ލޯބި ދެމެހެއްޓުމަށް ތަފާތު މަސައްކަތްތައް ކުރެއެވެ. އުމުރުން 53 އަހަރުގެ ޝާހުގެ އޮފިޝަލް އިންސްޓަގްރާމު 16.6 މިލިއަން މީހުން މިހާރު ވެސް ފޮލޯކުރަމުން އަންނައިރު އޭނާއަށް އޮންނަ ލޯބި ދެމެހެއްޓުމަށް އޭނާ އުޅޭ ނޫޅޭ ގޮތް ސޯޝަލް މީޑިއާ މެދުވެރިކޮށް ވެސް ސަޕޯޓަރުންނަށް އަންގަމުންދެއެވެ.\nފަންނާނުންނަށް އޮންނަ ބޮޑު ލޯތްބަކާއި ގުޅިގެން އެމީހުންނާއެކު ފޮޓޯއަކަށް ހުއްޓިލުމަކީ ބޮޑު އުފަލަކަށް ވެގެންދާއިރު އެއީ ގިނަ ފަހަރަށް ކޮންމެ ކޮންމެ މީހަކަށް ލިބޭ ފުރުސަތެއް ވެސް ނޫނެވެ. ދާދިފަހުން ސްޓޭޑިއަމެއްގެ ތެރެއިން ޝާހުއާ ބައްދަލުކޮށްލުމުގެ ފުރުސަތު ލިބުނީ ހާއްސަ އެހީއަށް ބޭނުންވާ ކުއްޖަކަށެވެ. އެކުއްޖާއަކީ ޝާހުގެ ވަރަށް ބޮޑު ސަޕޯޓަރެކެެވެ. އެހެންވެ، ޝާހު ވަނީ އެކުއްޖާއާއެކު ފޮޓޯއަށް ވެސް ހުއްޓިލާފައެވެ.\nއެކުއްޖާގެ ކައިރީގައި ޝާހު މަޑުކޮށްލައިގެން ހުރިއިރު "ވަރަށް ލޯބިވޭ" މިހެން އެކުއްޖާ އެތަކެއް ފަހަރަކު ބުނަމުން ދިޔައެވެ. އެހެންވެ، ޝާހު ވަނީ އޭނާގެ ގައިގާ ބައްދާލާފައެވެ.\nޝާހުގެ ފަރާތުން އެކުއްޖާއަށް ކަންތައް ކުރި ގޮތުން ގިނަ ބަޔަކު ދަނީ އޭނާއަށް ތައުރީފުކުރަމުންނެވެ. އެގޮތުން މަޝްހޫރު ތަރިއަކަށްވެ ހުރި ޝާހުގެ ފަރާތުން ބޮޑާކަމާއި ފޮނިކަން އެއްވެސް މިންވަރަކަށް ނުފެންނަ ކަމަށް މީހުން ބުންނެއެވެ.\nއެންމެ ފަހުން ޝާހު ފެނިގެންގޮސްފައި ވަނީ އަނަންދު އެލް ރާއީ ޑައިރެކްޓުކޮށް ނެރުނު ފިލްމު "ޒީރޯ" އިންނެވެ. އެ ފިލްމަށް މާބޮޑު ތަރުހީބެއް ނުލިބުނުއިރު މިހާތަނަށް އެހެން ފިލްމެއްގައި މަސައްކަތް ކުރަން ސޮއި ކޮށްފައިވާކަން ރަސްމީ ސިފައެއްގައި ޝާހު ހާމައެއް ނުކުރެއެވެ.


Dunya Maumoon Sarukaarun Vakivevadaigenfi\nދުންޔާ މައުމޫން ސަރުކާރުން ވަކިވެވަޑައިގެންފި\nދުންޔާ: ސަރުކާރުން ވަނީ އިސްތިއުފާ ދެއްވާފަ - އަހުމަދު ޝުރާއު | އަވަސް\nހެލްތް މިނިސްޓްރީގެ ސްޓޭޓް މިނިސްޓަރުގެ މަގާމުން ދުންޔާ މައުމޫން އިސްތިއުފާ ދެއްވައިފި އެވެ. ދުންޔާ ސަރުކާރުން ވަކިވެވަޑައިގެންނެވީ މިއަދު އެވެ.\nދުންޔާ މައުމޫން އިސްތިއުފާ ދެއްވާފައިވަނީ ކުއްލި ނުރައްކަލުގެ ހާލަތު އިއުލާންކޮށް ގިނަ ހައްގުތަކެއް ހިފަހައްޓާ ބައްޕާފުޅު މައުމޫން އަބްދުލް ގައްޔޫމް ހައްޔަރުކޮށްފައިވުމާ ގުޅިގެންނެވެ. މިއީ ދުންޔާ މި ސަރުކާރުން ވަކިވެވަޑައިގެންނެވި ދެވަނަ ފަހަރެވެ. މީގެކުރިން މަރުގެ ހުކުމާ ގުޅިގެން އުފެދުނު ހިޔާލު ތަފާތުވުމެއް ކަމަށް ވިދާޅުވެ ފޮރިން މިނިސްޓަރު ކަމުން އިސްތިއުފާ ދެއްވި އެވެ.\nއެހެންނަމަވެސް އެ މަގާމުން ދުންޔާ އިސްތިއުފާ ދެއްވީ ރައީސް މައުމޫނާއި ރައީސް އަބްދުﷲ ޔާމީންއާ ދެމެދު ހިޔާލު ތަފާތުވުންތައް ބޮޑުވެ ޕާޓީ ދެބައިވުމާއެކު އެވެ. ސްޓޭޓް މިނިސްޓަރެއްގެ ގޮތުގައި ހެލްތް މިނިސްޓަރީއަށް އަލުން ވަޑައިގެންނެވީ ރައްޔިތުންނަށް ހިދުމަތް ކޮށްދެއްވަން ބޭނުންވާ ކަމަށް ވިދާޅުވެ އެވެ. ނަމަވެސް ރައީސް މައުމޫން ހައްޔަރުކުރި ފަހުން ދުންޔާ މިނިސްޓްރީއަށް ވަޑައިނުގަންނަވަ އެވެ. މީގެ ދުވަސްކޮޅެއް ކުރިން ހުންނެވީ ޗުއްޓީ ވެސް ނަންގަވައިގެންނެވެ.\n"މި ވަގުތު އަހަރެންގެ އާއިލާއަށާއި ގައުމަށް ދިމާވެފައިވަނީ ދެރަ ހާލަތެއް، އަހަރެންގެ އުއްމީދަކީ ބައްޕަ ވީއެންމެ އަވަކަށް ގެއަށް އެނބުރި ވަޑައިގަތުން،" އިސްތިއުފާއަށްފަހު ދުންޔާ ވިދާޅުވެފައިވެ އެވެ.\nދުންޔާ ވަނީ ރާއްޖެއަށް މިހާރު ކުރިމަތިވެފައިވާ ކަންތައްތަކުން އަރައިގަނެ، ހަރުދަނާ ޑިމޮކްރަސީއެއް ގާއިމުކުރުމަށް ބައިނަލްއަގްވާމީ މުޖުތަމައުން އެހީތެރިކަން ފޯރުކޮށްދެއްވުމަށް އެދިވަޑައިގެންފަ އެވެ. ހެލްތް މިނިސްޓްރީގައި އެންމެ މުހިންމު މަސައްކަތެއްގެ ގޮތުގައި ދުންޔާ ކުރެއްވީ މެޑިކަލް ސްކޫލެއް ގާއިމުކުރުމުގެ މަސައްކަތެވެ. އެކަން ހުއްޓުމެއް ނެތި ކުރިއަށް ދާނެ ކަމަށް އުއްމީދު ކުރައްވާ ކަމަށް ވެސް ދުންޔާ ވިދާޅުވެފައިވެ އެވެ.\nދުންޔާ ވަނީ ރައީސް މައުމޫނަށް މިހާރު ކޮށްފައި ވަނީ ސިޔާސީ ތުހުމަތުތަކެއް ކަމަށް އެމަނިކުފާނު ވިދާޅުވާތީ ވަގުތުން ވަގުތަށް އެމަނިކުފާނު ދޫކޮށްލުމަށް މީގެ ދުވަސްކޮޅެއް ކުރިން ސަރުކާރަށް ގޮވާލައްވާފަ އެވެ. ނަމަވެސް އޭގެ ކުރިން ކުއްލި ނުރައްކަލުގެ ހާލަތަށް ތާއީދު ކުރައްވާ ދުންޔާ ވާހަކަފުޅު ދައްކަވާފައިވެ އެވެ. ރައީސް އަބްދުﷲ ޔާމީން އިއުލާން ކުރެއްވި، ކުއްލި ނުރައްކަލުގެ ހާލަތަކީ ގައުމުގެ ހަމަޖެހުމަށް އެޅި މުހިންމު ފިޔަވަޅެއްގެ ގޮތުގައި ވެސް އެކަމަނާ ސިފަ ކުރައްވާފައިވެ އެވެ.\nމިފަހުން ދުންޔާ ވަނީ ކުއްލި ނުރައްކަލުގެ ހާލަތާ ގުޅިގެން ހައްޔަރުކުރި ބޭފުޅުންގެ ދިފާއުގައި ކަމަށް ވިދާޅުވެ އެކިއެކި ބޭފުޅުންނާ ބައްދަލުކުރައްވާފަ އެވެ. ދުންޔާ ބޭރުގެ ބައެއް ފަރާތްތަކާ ބައްދަލު ކުރައްވާފައި ވަނިކޮށް ރައީސް މައުމޫން ވަނީ އެމަނިކުފާނު ތަމްސީލް ކުރެއްވުމުގެ ހައްގު ހަމައެކަނި އޮންނާނީ ދުންޔާ އާއި އެއްމާބަނޑު އަނެއް ދަރިކަނބަލުން ޔުމްނާ މައުމޫނަށް އެކަނި ކަމަށް ވިދާޅުވެފަ އެވެ.


12 Aharu Rakkaa Kuri Faisaain Mamma Ah Khaassa Hadhiyaa Eh! - Vaguthu\n12 އަހަރު ވަންދެން ރައްކާކުރި ފައިސާއިން މަންމައަށް ޚާއްސަ ހަދިޔާއެއް\nމައިންނަކީ ދުނިޔެމަތީގައި އެންމެ މާތްކޮށް ހިތަން ޖެހޭ، އެންމެންގެ އެންމެ ލޯބިވާ ފަރާތެވެ. އެންމެ ކުޑައިރުއްސުރެ ދިރިއުޅުމުގައި ދިމާވާކަންކަމަށް ތައްޔާރުކުރުމަށް ފަހަރަކު ކަމެއް ދަސްކޮށްދީގެން ދަރިން ބަލައި ބޮޑެތި ކުރަނީ ބުރަ މަސައްކަތުންނެވެ. އެމަރުހަލާގެ ތެރެއިން މައިންނާއި ދަރިންނާ ދެމެދު އުފެދޭ ލޯތްބަކީ މުޅި އުމުރަށް ދެމިގެންދާ، ނިމުމެއް ނުވާ ފުން ލޯތްބެކެވެ.\nމިއީވެސް ހަމަ މިފަދަ ދަރިއަކު އޭނާގެ މަންމައަށް ހަދިޔާއެއް ދޭން ކުރި މަސައްކަތުގެ ވާހަކައެވެ. އުމުރުން 17 އަހަރުގެ ރާމް ސިންގ އޭނާގެ މަންމައަށް ގަނެދިނީ އަގު ބޮޑު ރެފްރިޖެރޭޓަރެކެވެ.\nއޭނާ އެ ރެފްރިޖެރޭޓަރު ގަތީ 12 އަހަރު ވަންދެން ރައްކާކުރި ފައިސާއިންނެވެ. ކޮލެޖަށް ދާ އުމުރުފުރައިގެ އެހެން ކުދިންނާ ތަފާތަށް އޭނާގެ ސޭވިންސް އޭގާ ރައްކާކުރީ އޭނާގެ މަންމައަށެވެ. އޭނާ ފައިސާ ރައްކާކުރީ ޕިގީ ބޭންކަކަށް ދަގަނޑު ފައިސާ އަޅައިގެން 12 އަހަރުންވަންދެން އެއްކޮށްގެންނެވެ. ޚަބަރުތައް ބުނާ ގޮތުގައި އޭނާ އެއްކުރި ފައިސާގެ ބަރުދަނުގައި 35 ކިލޯ ހުއްޓެވެ.\nއައިސް އަލަމާރި ގަންނަންވެގެން އެފައިސާ ހިފައިގެން ފިހާރައަށް ދިޔަ އިރު އޭނާ އަތުގައި ފައިސާ މަދުކަން އޭނާއަށް އެނގުނެވެ. މަދުވީ 2000 ރުފީސް އެވެ. ނަމަވެސް އައިސްއަލަމާރިއަކީ އޭނާގެ މަންމަގެ އުފަން ދުވަހުގެ ހަދިޔާ ކަމަށް ބުނުމުން އެ ފިހާރައިގެ މެނޭޖަރު ވަނީ 2000 ރުޕީސްގެ ޑިސްކައުންޓެއް ދީފައެވެ.\nއޭނާ އެ އައިސްއަލަމާރިއަށް ފައިސާ ދެއްކީ ދަގަނޑު ފައިސާއިން ކަމަށްވެސް މައުލޫމާތު ލިބިއެވެ. ނަމަވެސް އެ އަލަމާރީގެ އަގު ހާމަކޮށްފައިނުވެއެވެ.


ގެސްޓްހައުސްތަކަށް އާދެވޭނީ ވެކްސިން ޖަހާފައިވާ ގެސްޓުންނަށް\nގެސްޓްހައުސްތަކަށް އާދެވޭނީ ވެކްސިން ފުރިހަމަކޮށްފައިވާ ޓޫރިސްޓުންނަށް އެކަނި\n21 ޖުލައި 2021 - 22:55 0\nޓޫރިސްޓުންތަކެއް އެއާޕޯޓްގައި: ގެސްޓްތަކަށް އާދެވޭނީ ވެކްސިން ފުރިހަމަކޮށްފައިވާ ޓޫރިސްޓުންނަށް - ފޮޓޯ: ހުސެއިން ޝަޔާހު / އަދަދު\nރަށްރަށުގެ ގެސްޓްހައުސްތަކަށް ޗެކްއިން ވެވޭނީ ވެކްސިން ފުރިހަމަކޮށްފައިވާ ޓޫރިސްޓުންނަށް އެކަނި ކަމަށް އެޗްޕީއޭއިން މިރޭ ބުނެފި އެވެ.\nމިހާރު އަމަލުކުރަމުންދާ އުސޫލުން ދެކުނު އޭޝިއާގެ ޓޫރިސްޓުން ފިޔަވައި، އެހެން ސަރަހައްދުތަކުން އަންނަ ޓޫރިސްޓުންނަށް ގެސްޓްހައުސްތަކުގައި ޗެކްއިންވެވެ އެވެ.\nދެކުނު އޭޝިއާގައި ކޮވިޑްގެ ހާލަތު ގޯސްވުމާ ގުޅިގެން އެ ސަރަހައްދުގެ ޓޫރިސްޓުން ގެސްޓްހައުސްތަކަށް ގެނައުން އޮތީ މަނާކޮށްފަ އެވެ. ނަމަވެސް، ސަރުކާރުން އޮތީ އެކަމަށް ލުއިދޭނެ ކަމުގެ ޔަގީންކަން ދީފަ އެވެ.\nއެގޮތުން، މިރޭ އެޗްޕީއޭއިން އާންމުކުރި އުސޫލުގައި ދެކުނު އޭޝިއާއިން އަންނަ ޓޫރިސްޓުންނަށް ވެސް ގެސްޓްހައުސްތަކަށް ޗެކްއިން ވެވޭނެ އެވެ. ނަމަވެސް، ޗެކްއިން ވެވޭނެ އުސޫލު ކުރިއަށްވުރެ ބޮޑަށް ވަނީ ހަރުކަށި ކޮށްފަ އެވެ.\nއުސޫލުގައިވާ ގޮތުން ޑަބްލިއުއެޗްއޯއިން އިމަޖެންސީ ޔޫސްއަށް ލިސްޓްކޮށްފައިވާ ކޮވިޑް ވެކްސިނެއްގެ ޑޯޒުތައް ފުރިހަމަކޮށް 14 ދުވަސް ވެފައިނުވާ ޓޫރިސްޓުން، މީހުން އުޅޭ ރަށްރަށުގެ ގެސްޓްހައުސްތަކަށް ޗެކްއިން ނުވެވޭނެ އެވެ.\nގެސްޓްހައުސްތަކަށް ޗެކްއިން ކުރެވޭނީ ވެކްސިން ފުރިހަމަ ކޮށްފައިވާ ޓޫރިސްޓުންނަށާއި އެމީހުންނާއެކު ދަތުރުކުރާ ކުޑަކުދިންނަށެވެ.\nއެމީހުން ރާއްޖެ އެތެރެވާއިރު 72 ގަޑިއިރު ނުވާ ނެގެޓިވް ޕީސީއާރް ނަތީޖާއެއް އޮންނަން ޖެހޭނެ ކަމަށް އުސޫލުގައިވެ އެވެ. އަދި، ގެސްޓްހައުސްތަކުން ޓޫރިސްޓުން ޗެކްއައުޓްވާއިރު ނެގެޓިވް ޕީސީއާރް ނަތީޖާއެއް އޮންނަން ޖެހޭނެ އެވެ.\nވެކްސިން ނުޖަހާ ޓޫރިސްޓުން ގެނެވޭނެ ހާލަތްތައް\nއެޗްޕީއޭއިން އާންމުކުރި އުސޫލުގައި ގެސްޓްހައުސްތަކަށް ވެކްސިން ފުރިހަމަ ނުކުރާ ޓޫރިސްޓުން ގެނެވޭ ހާލަތްތައް ވެސް ވަނީ ބަޔާންކޮށްފަ އެވެ.\nއެގޮތުން، ވެކްސިން ފުރިހަމަ ނުކުރާ ޓޫރިސްޓުންނަށް ގެސްޓްހައުސްތައް ހުޅުވާލެވޭނީ އެ ރަށެއްގައި ދިރިއުޅޭ އާބާދީގެ 60 ޕަސެންޓަށް ވެކްސިން ޑޯޒު ފުރިހަމަވުމުންނެވެ.\nއަދި، ރަށުގައި ޓޫރިސްޓުންނަށް ހިދުމަތް ދިނުމުގައި މަސައްކަޔް ކުރާ ހުރިހާ ފަރާތްތައް ހިމެނޭ ގޮތަށް 95 ޕަސެންޓް މީހުންނަށް ވެކްސިންގެ ޑޯޒު ފުރިހަމަވުމުންނެވެ.\nއޭގެއިތުރުން ރަށުގައި ދިރިއުޅޭ 65 އަހަރުން މަތީގެ އާބާދީގެ 90 ޕަސެންޓް މީހުން ވެކްސިން ޑޯޒުތައް ފުރިހަމަވެފައިވާން ޖެހޭނެ އެވެ.\nވެކްސިން ޑޯޒު ފުރިހަމަވީ ކަމަށް ބަލާނީ ދެ ޑޯޒު ޖެހުމަށްފަހު 14 ދުވަސް ފުރިހަމަވުމުންނެވެ.


REPORT: Bodethi maruthakuge emme funah feenan jehey! | Mihaaru\nރިޕޯޓް / މީހުން މެރުން\n28 އޮކްޓޯބަރ 2018 - 07:38\nދީނީ އިލްމުވެރިޔާ އަދި އޭރު ރައްޔިތުންގެ މަޖިލީހުގެ މެމްބަރު ޑރ. އަފްރާޝީމް އަލީ ގަތުލުކޮށްލިތާ ހަ އަހަރެވެ. މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުނުތާ ހަތަރު އަހަރުވީ އެވެ. އޭނާގެ އެކުވެރިޔާ ޔާމީން ރަޝީދު ގަތުލުކޮށްލިތާ އަހަރަކަށްވުރެ ގިނަ ދުވަހެވެ. އޭގެ ފަހުން ވެސް، ވީގޮތެއް ނޭނގި ކުއްލި އެތައް މަރެއް ފެނިއްޖެ އެވެ. މިއިން ކޮންމެ ކަމެއްގެ ފަހަތުގައި އެތައް ބައިވަރު ކަންތައްތަކެކެވެ. ޖަވާބު ނުލިބި އެތަކެއް ސުވާލުތަކެކެވެ.\nމި މަރުގެ ހަގީގަތާ ހަމައަށް ދިއުމަށް އެ އާއިލާތަކުގެ އިތުރުން މުޅި ގައުމު ވެސް ބޭނުން ވެ އެވެ. މުޖުރިމުން ދެނެގަންނަން ބޭނުންވެ އެވެ. އެ މީހުންނަށް ހައްގު އަދަބު ދޭން ބޭނުން ވެ އެވެ. އެކަމަކު އެތައް އަހަރެއްވީއިރު ވެސް އެކަން ނުވެ އެއޮތީ ފުރިހަމަ ތަހުގީގުތަކެއް ފުލުހުންނަށް ނުހިންގޭތީކަން ޔަގީނެވެ. ސުވާލަކީ އެފަދަ ގާބިލް ކަމެއް ފުލުހުންގެ ކިބައިގައި ނެތީތޯ އެވެ؟ ނުވަތަ ވަސީލަތް މަދީތޯ އެވެ؟ ނޫނީ ސިޔާސީ ނޫނީ ނުފޫޒުތަކެއްގެ ސަބަބުން މިނިވަން ތަހުގީގެއް ހިންގަން ފުރުސަތު ނުލިބެނީތޯ އެވެ؟\nއަނިޔާވެރި ގޮތަކަށް ގަތުލްކޮށްލައިފައިވާ ޑރ. އަފްރާޝީމް އަވަހާރަކޮށްލިކަން ސާބިތުވެ، ހުސައިން ހުމާމް މެރުމަށް ވަނީ ހުކުމް ކޮށްފަ އެވެ. ރިލްވާން ގެއްލުވާލި ކަމުގެ ތުހުމަތުގައި ބައެއްގެ މައްޗަށް ދައުވާ އުފުލައި ކޯޓުގައި ޝަރީއަތް ހިންގައިފި އެވެ. ޔާމީން ރަޝީދު މަރާލި ކަމަށް ބެލެވޭ މީހުންގެ މައްޗަށް ވެސް ޝަރީއަތް އެބަކުރެވެ އެވެ. ނަމަވެސް ބޮޑު ސުވާލަކީ އެ މީހުންނާ ހިސާބުން އެކަން ނިމޭތޯ އެވެ؟ ހުމާމް، އަފްރާޝީމް ގަތުލުކޮށްލަން ޖެހޭ ސަބަބަކީ ކޮބައި ހެއްޔެވެ؟ ގައިމުވެސް އަފްރާޝީމަކީ ހުމާމާ އިލްމީ ގޮތުން ވިޔަސް، އަދި ސިޔާސީ ގޮތުން ވެސް އެއްވެސް ވާދަވެރި ކަމެއް އޮތް މީހެއް ނޫނެވެ.\nއަފްރާޝީމް ގަތުލްކޮށްލިކަން ސާބިތުވެ މަރަން ހުކުމްކޮށްފައިވާ ހުސައިން ހުމާމް ކޯޓަށް ވައްދަނީ: --ފޮޓޯ/މިހާރު\nއެކަން ކުރީ ކޮން ބައެއްކަން ފުރިހަމަ ތަހުގީގެއްގައި އެންގެން އެބަ ޖެހެ އެވެ. އަދި އެންމެ މުހިންމު ކަމަކީ އެކަން ކުރުވި މީހުން ހޯދުމެވެ. އެއީ ކޮން މަގުސަދެއްގައި ކުރިކަމެއްތޯ ބެލުމަށެވެ. އެ ޖަރީމާއެއް ހިންގުމުގެ އެންމެ ފުނުގައި ހުރީ ކާކު، ނުވަތަ ކޮންބައެއްކަން ދެނެ ނުގަނެވޭ ނަމަ ތަހުގީގު އެއްވެސް ވަރަކަށް ފުރިހަމައެއް ނުވެ އެވެ. ކުރިން ފާހަގަ ކުރި ބޮޑެތި ކުށްތަކުގެ ޝަރީއަތްތަކާއި މިހާތަނަށް ހާމަކޮށްފައިވާ ކަންކަމަށް ބަލާއިރު ފުލުހުންނަށް ތަހުގީގު ފުރިހަމަ ކުރެވިފައެއްނުވެ އެވެ. މުޅިންހެން ޝަރީއަތަށް ގެންގޮސްފައި ހުރީ މަންޒަރު ފެނުނު މީހުންގެ ބަޔާނާއި ކުށްވެރިޔާގެ ބަޔާނެވެ. އެކަމެއްގެ އަޑި ހޯދިފައެއް ނުވެ އެވެ. ނަތީޖާއަކީ މުޖުރިމުން ދޫވެފައި ތިބުމެވެ.\nސަބަބު ނުހޯދެނީ ކީއްވެ؟\nފުލުހުންގެ އިދާރާއަށާއި އެތަނުގެ މަސައްކަތްތަކަށް ސިޔާސީ ނުފޫޒު ވަދެފައިވާ މިންވަރު ގައުމުގެ ވެރިން ވަނީ އެތައް ފަހަރަކު ވިދާޅުވެފަ އެވެ. އޭގެ ނަތީޖާއަކަށް ވެފައިވަނީ ފުލުހުންގެ މަސައްކަތްތައް ވަކި ގޮތަކަށް ވަކި ބައެއްގެ މަސްލަހަތަށް ބައްޓަން ކުރަން ޖެހުމެވެ. ތަހުގީގުތަކުގައި ވެސް އެކަން އޮތީ އެގޮތަށެވެ. ނަތީޖާއަކަށް ވަނީ ހަގީގަތް ހޯދުމަށް ވުރެ ވަކި ބަޔަކަށް ޓާގެޓްކޮށްގެން އަބަދުވެސް ކަންކަން ކުރަން ޖެހުމެވެ.\nކުރީގެ އުއްތަމަ ފަނޑިޔާރު އަދި ރާއްޖޭގެ އެންމެ ތަޖުރިބާކާރު ފަނޑިޔާރުންގެ ތެރޭގައި ހިމެނިވަޑައިގަންނަވާ އަހުމަދު ފާއިޒް ހަސަން ވިދާޅުވިގޮތުގައި އެފަދަ ބޮޑެތި މައްސަލަތަކުގެ ހަގީގަތް ހޯދުމަށް ޓަކައި ވަކި ފަރާތަކަށް އަމާޒުކޮށްގެން ހިންގާ ތަހުގީގުތަކުގެ ބަދަލުގައި "އޯޕަން ތަހުގީގެއް" ހިންގަން ޖެހެ އެވެ.\nކްރައިމް ސީނެއްގައި ފުލުހުން ހަރަކާތްތެރިވަނީ.-- ފޮޓޯ: ނިޝާން އަލީ/މިހާރު\n"ޖަރީމާތަކުގެ ހަގީގަތް ހޯދުމަށް މިހާރު މިކުރާގޮތަށް ތަހުގީގު ކުރުމުގެ ބަދަލުގައި އޯޕަން އިންވެސްޓިގޭޝަނެއް ހިންގަން ޖެހޭ. ލިބޭ ހެކިތަކަށް ބަލައި އެކިއެކި ދިމާދިމާއަށް ވިސްނަން ޖެހޭ. ވަކި ގޮތަކަށް ގެންދަން ކުރާ ތަހުގީގަކުން މިފަދަ މައްސަލަތަކުގެ ހައްލެއް ނުހޯދޭނެ،" ބޮޑެތި ގިނަ މައްސަލަތަކެއް ބެއްލެވި ފަނޑިޔާރު ވިދާޅުވި އެވެ.\nޑރ. އަފްރާޝީމް އަލީގެ ގަތުލަށް ބަލާއިރު ޝައްކު ކުރެވޭ އެކި ދިމަދިމާ އެބަހުއްޓެވެ. އަފްރާޝީމަކީ ދީނީ އިލްމުވެރިއެއްގެ އިތުރުން ސިޔާސީ ބޭފުޅަކަށް ވާއިރު އޭނާ ބައެއްގެ ޓާގެޓަކަށް ވެދާނެ ތަފާތު ސަބަބުތައް ވަނީ ނިއުޅިފަ އެވެ. ދީނީ ވިސްނުމަށް ބަލާއިރު ރާއްޖޭގައި ދެތިން ވައްތަރެއްގެ އިލްމުވެރިން އުޅެ އެވެ. އޭގެ ތެރެއިން އެއްބަޔަކީ ވަރަށް ހަރުކަށި ބައެކެވެ. ދެން ތިބީ މެދުމިނަށް ތާއީދު ކުރާ އިލްމުވެރިންތަކެކެވެ.\nޑރ. އަފްރާޝީމަކީ ހަރުކަށި ދީނީ ވިސްނުންތަކާއި ފަތުވާތަކާ ދެކޮޅު ބޭފުޅެކެވެ. މިއުޒިކް ފަދަ މައްސަލަތަކުގައި އަފްރާޝީމް ދައްކަވާފައިވާ ވާހަކަފުޅުތަކަކީ ހަރުކަށި ދީނީ އިލްމުވެރިންނާއި އެބޭފުޅުންނަށް ތާއީދު ކުރާ މީހުން ވަރަށް ވެސް ރުޅި އައި ކަންކަމެވެ. ނަތީޖާއެއްގެ ގޮތުން މިސްކިތްތަކުގަޔާއި މަގުމަތިން އޭނާއަށް ދިމާކޮށް ފުރައްސާރަ ކޮށްފައި އެބަހުއްޓެވެ.\nޔާމީން މަރަށް އިންސާފު ހޯދުމަށް އެދި އޭނާގެ ބައްޕަ ފުލުހުންނަށް ސިޓީތަކެއް ހުށަހެޅުން--\nހަމަ އެހެންމެ ސިޔާސީ ގޮތުން ބެލިޔަސް އެފަދަ ކޮޅުތައް އެބަހުއްޓެވެ. އަފްރާޝީމަކީ ޕީޕީއެމްގައި އިސްކޮށް ހުންނެވި އަދި ކުރީގެ ރައީސް މައުމޫން އަބްދުލްގައްޔޫމުގެ އަރިސް ބޭފުޅަކަށް ވުމުން ލިބިވަޑައިގެންފާނެ ސިޔާސީ ފުރުސަތުތަކަށް ހަސަދަވެރިވާ ބަޔަކު އުޅުން ވެސް އެކަށީގެންވެ އެވެ. ހަމައެހެންމެ އަފްރާޝީމް ފަދަ އިލްމީ ބޭފުޅަކީ ސިޔާސީ ގޮތުން އިދިކޮޅު މީހުންނަށް އޮތް ނުރައްކަލަށް ބެލުމުގެ ފުރުސަތު ވެސް އެބައޮތެވެ. އެގޮތަށް އާންމުންގެ ތެރޭގައި ވެސް ވާހަކަތައް ދެކެވެ އެވެ.\nއަފްރާޝީމާއި ރިލްވާންގެ މައްސަލަ އަށް ބަލާއިރު ވެސް އެންމެ ބޮޑަށް ފާހަގަކުރެވޭ އެއް ކަމަކީ ވަކި ބަޔަކަށް އަމާޒުކޮށްގެން ތަހުގީގުތައް ބައްޓަންކޮށްފައިވާ ކުރުމެވެ. ނަތީޖާއަކަށް ވަނީ އެ މީހުން އެކަމުގައި ބައްދަން އުޅެގެން ހަގީގީ ސަބަބާ ދުރަށް ދެވުމެވެ.\nފާއިޒް ފާހަގަ ކުރެއްވި ގޮތުގައި ރާއްޖޭގެ ތަހުގީގުތަކުގެ ޓްރެންޑަށް ބަދަލު ނައުމަކީ ވެސް އޭގެ ތެރެއިން އެންމެ ބޮޑު އެއް މައްސަލަ އެވެ. އެންމެ ކުރީ ޒަމާނުގައި ތަހުގީގުތައް ހިންގި ފަދައިން ކްރައިމް ސީނަށް ދިޔަ މީހާ ނުވަތަ މަންޒަރު ދުށްމީހާގެ ބަޔާނުގެ މައްޗަށް ތަހުގީގު ކުރުމެވެ.\nކުރީގެ އުއްތަމަ ފަނޑިޔާރު ފާއިޒް.\nފާއިޒް ވިދާޅުވިގޮތުގައި މައްސަލަތައް ތަހުގީގު ކުރުމުގައި އެންމެ ބޭނުންތެރި އެއްޗަކީ މާއްދީ ގޮތުން ފެންނަ ހެކިތަކެވެ. އެ ތަކެއްޗަކީ ނުފޫޒު ނުފޯރުވޭނެ ތަކެއްޗަށްވާއިރު 100 ޕަސެންޓް އެކިއުރޭޓް ހެއްކަކީ އެއީ ކަމަށް ފާއިޒް ވިދާޅުވި އެވެ.\n"މާއްދީ ހެކި ހޯދައި އެކަތި އަނެކައްޗާ ގުޅުވުމުގައި ވަރަށް ދަށްކޮށް ރާއްޖޭގެ ފުލުހުން އުޅެނީ. އެހެން އެވަނީ ތަހުގީގު ކުރާ ޓީމް ޅަ ވީމަ. ދިވެހި ފުލުހުންގެ ޓީމް ވަރަށް ވެސް ޅަ. ބުނާ ބުނުންތަކަށް، ލިޔާ ބަޔާންތަކުގެ އިތުރަށް ހެކިތައް ހޯދަން ޖެހޭ،" ފާއިޒް ވިދާޅުވި އެވެ.\nފާއިޒް ފާހަގަ ކުރެއްވި އަނެއް މައްސަލައަކީ ކްރިމިނަލް ޖަސްޓިސް ސިސްޓަމްގައި ހުރި މައްސަލަތަކެވެ. އޭގެ ތެރެއިން ތަހުގީގު ކުރާ މުއައްސަސާ ކަމުގައިވާ ފުލުހުން ޒުވާންވެފައި ތަޖުރިބާ މަދުކަން އޭނާ ފާހަގަކުރެއްވި އެވެ. އެފަދަ ބޮޑެތި މައްސަލަތައް ތަހުގީގު ކުރަން ދުވަސްވީ ތަޖުރިބާކާރުން މުހިންމު ކަމަށާއި ދުނިޔޭގައި އެކަން ކުރާގޮތަކީ ވެސް އެއީ ކަމަށް ފާއިޒް ވިދާޅުވި އެވެ.\nފުލުހުން ކްރައިމް ސީނެއްގައި--- ފޮޓޯ: މިހާރު\n"ބޮޑެތި މައްސަލަތަކަކީ އާލާތްތައް ހުރިއަސް މުޅިއަކުން ކާމިޔާބު ވާނެ ކަންކަމެއް ނޫން. ސިކުނޑީގައި އެ ގާބިލްކަން ނެތީވިއްޔާ ނުވާނެ. ދުނިޔޭގެ އެހެން ގައުމުތަކަށް ބަލާއިރު ވަރަށް ބޮޑެތި ތަޖުރިބާކާރުން ތިބެނީ. އެއީ ތަހުގީގުން ފެންނަ ހެކިތަކާ ގުޅިގެން ކަންކަން ހޯދުމަށާއި ދެން ދާނެ މަގު ދެނެގަތުމަށް. ތަހުގީގެއްގައި އެންމެ މުހިންމު އެއްޗަކީ ސިކުނޑި،" ފާއިޒް ވިދާޅުވި އެވެ.\nރާއްޖޭގައި އެފަދަ ގާބިލް މީހުން މަދުވުމުން ބޮޑެތި މައްސަލަތައް ތަހުގީގު ކުރުމަށް ދިގު މުއްދަތަކަށް ބޭރުގެ އެކްސްޕާޓުން ގެންގުޅެން ޖެހޭ ކަމަށް ވެސް ފާއިޒް ވިދާޅުވި އެވެ. ހާއްސަކޮށް ދީނީ ހަރުކަށި ވިސްނުމުގައި އުޅޭ މީހުން ކުރާ ކަންކަން ހޯދަން އުނދަގޫއިރު އެފަދަ ކަންކަމަށް ބޭރުގެ ތަޖުރިބާކާރުން އަމަލީގޮތުން ބޭނުން ކުރުން މުހިންމު ކަމަށް ވެސް ވިދާޅުވި އެވެ.\nބޮޑެތި މައްސަލަތަކުގެ ތަހުގީގަށް އެފްބީއައި ފަދަ ތަންތަނުގެ އެހީތެރިކަން ރާއްޖެއިން ހޯދާފައިވެ އެވެ. ނަމަވެސް ގިނަފަހަރަށް އެއީ ކޮންސަލްޓެންޓުންގެ ގޮތުގަ އެވެ. ތަހުގީގު ފުރިހަމަ ކުރުމަށް އަމަލީގޮތުން ބޭނުން ކުރާތަނެއް ނުފެނެ އެވެ.\nއަލި މަގެއް އެބައޮތްތަ؟\nރައީސް ކަމަށް އިންތިޚާބުވެ ވަޑައިގެންނެވި އިބްރާހިމް މުހައްމަދު ސޯލިހު (އިބޫ) ގެ ވައުދުތަކުގެ ތެރޭގައި، ގޮތް ނޭންގޭ މި މަރުތަކުގެ ހަގީގަތް ހޯދުން ހިމެނެ އެވެ. އަދި އާއިލާތަކަށް އިންސާފު ހޯދައިދީ، ހަގީގީ މުޖުރިމުންނަށް ހައްގު އަދަބު ދެއްވާނެ ކަމަށް އިބޫ ވިދާޅުވި އެވެ. ދުނިޔޭގައި ކަން ހިނގާފައިވާ ގޮތަށް ބަލާއިރު ކިތަންމެ ދުވަސްވީ މައްސަލައެއް ނަމަވެސް އޭގެ ހަގީގަތް ހޯދޭނެ އެވެ. ނައްތާނުލެވޭނެ ހެކި ހުންނާނެ އެވެ. ބޭނުންވަނީ ރަނގަޅު ނިޔަތަކާއި މަސައްކަތެވެ.\nކުރީގެ ޑެޕިއުޓީ ޕްރޮސިކިއުޓާ ޖެނެރަލް ހުސައިން ޝަމީމް ވިދާޅުވިގޮތުގައި އިބޫގެ ވައުދަކީ އެކަންކަން އަލުން ތަހުގީގު ކުރުން ކަމުގައިވާއިރު އެ މައްސަލަތަކުގެ ހަގީގަތް ހޯދޭނެ އެވެ. އެ ތަހުގީގުތަކަށް އެކުލަވާލާ ކޮމެޓީން އެ މައްސަލަތައް ތަހުގީގު ކޮށްފައިވާ ގޮތް އަލުން ބަލައި އަދި ތަހުގީގުގައި ނުބަލައި ހުރި ކަންކަން ބަލަން ނިންމާފައި ވުމަކީ އޭގެ ހަގީގަތް ހޯދޭނެ ސަބަބު ކަމަށް އޭނާ ދެކެވަޑައިގަންނަވަ އެވެ.\n"އޭރުން ވާނެ ގޮތަކީ ކުރިން ނުބެލި ހުރި ކަންކަން ބެލޭނެ. އަޅުގަނޑު ގަބޫލު ކުރާގޮތުގައި ވަރަށް ގިނަ ކަންކަން އެބަހުރި ގަސްތުގައި ދޫކޮށްލާފައި. ބަލަން ވާވަރަށް ނުބަލައި. ތަހުގީގު ކޮމެޓީން ފުލުހުން ޖަވާބުދާރީ ކުރެވޭނެ ކަމަށް ގަބޫލު ކުރަނީ،" ތަޖުރިބާކާރު ވަކީލް ވިދާޅުވި އެވެ.\nކުރީގެ އެސިސްޓެންޓް ކޮމިޝަނާ އޮފް ޕޮލިސް، އަދި ގިނަ މައްސަލަތަކެއްގެ ތަހުގީގުގައި އުޅުއްވާފައިވާ އަބްދުﷲ ފައިރޫޝް ގަބޫލު ކުރައްވާގޮތުގައި ހަގީގީ މައްސަލަތައް ހޯދޭނީ މިނިވަން ކޮމެޓީއެއްގެ ބެލުމުގެ ދަށުން އެ މައްސަލަތައް ބެލުމަށް އަލުން ތަހުގީގުތަކެއް ހިންގައިގެންނެވެ.\nފުލުހުން ލައްވައި އެ ތަހުގީގުތައް ކުރި ނަމަވެސް އެކަން މޮނީޓާކޮށް ބަލައި ކޮމެޓީގައި ފުލުހުން ނުހިމެނުމަށް އޭނާ ލަފާދެއްވަ އެވެ. އަދި އިންސާނީ ހައްގުތަކަށް މަސައްކަތް ކުރާ އިދާރާއެއްގެ ބެލުމުގެ ދަށުން ފުލުހުންގެ ތަހުގީގުތައް ބަލައި އެ އިދާރާއެއްގެ ބެލުމުގެ ދަށުން ޕީޖީ އަށް މައްސަލަ ފޮނުވުމަކީ މިނިވަން ތަހުގީގެއް ކުރެވޭނެ ގޮތް ކަމަށް އޭނާ ވިދާޅުވި އެވެ.\nގާނޫނީ ވަކީލް ހުސައިން ޝަމީމް ސުޕްރީމް ކޯޓަށް ވަޑައިގަންނަވަނީ.---ފޮޓޯ: ނިޝާން އަލީ/މިހާރު\nމިއީ ރާއްޖޭގެ ކްރިމިނަލް ސިސްޓްމްގައި ހުރި މައްސަލަތައް ދެނެގަތުމަށް އެންމެ ރަނގަޅު އެއް ފުރުސަތެވެ. ޝަމީމް ވިދާޅުވި ގޮތުގައި އެފަދަ މައްސަލަތައް އަލުން ބަލައި އަޅާނުލެވި ހުރި ކަންކަން ބަލަން ފެށުމަކީ ސިސްޓަމުގައި ހުރި މައްސަލަތައް ދެނެގަނެވި އެކަންކަން ހައްލު ކުރަން ލިބޭނެ ފުރުސަތެކެވެ.\n"ސީރިއަސް އޮޑިޓެއް ހަދަން ޖެހޭ. އަމިއްލަ ވީކްނެސް އެނގިގެން ނޫނީ ރަނގަޅު ކުރެވޭނެ ޖާގައެއް ނޯންނާނެ. މިހާތަނަށް ވާގޮތަކީ އީގޯ ބޮޑުވީމަ ވީކްނެސް ފެންނާނެހެން ހީވާ ދިމާލެއް ވެސް ނުބަލައި ދޫކޮށްލަނީ،" ޝަމީމް ވިދާޅުވި އެވެ.\nމިފަދަ ކޮންމެ ހާދިސާއަކާ އެކު ހަގީގަތް ހޯދަން ގާތައް ފުރޮޅަން ފަށަ އެވެ. އެކަމަކު ގިނަ ފަހަރަށް ފުރޮޅެނީ ތިލައިގައި ހުންނަ ގާ ގަލެވެ. ހަގީގަތް ހޯދޭނީ ފުނަށް ފީނައި، ހަގީގީ މާނައިގައި އަތް ފުނާއަޅައި ބޮޑެތި ގާތަށް ވެސް ފުރޮޅައިގެންނެވެ. އެހެންކަމުން މިއީ ކުރެވޭނެ ކަމެކެވެ. ކުރަންވީ ކަމަކީ ހެޔޮ ނިޔަތަކާއެކު، ނުފޫޒެއް ނެތި މަސައްކަތް ކުރުމެވެ.\nރައީސް މައުމޫން އަބްދުލްގައްޔޫމް ފުލުހުން ހަމަނުޖެހުން ޑރ. އަފްރާޝީމް މީހުން މެރުން ޕީޕީއެމް ކުރީގެ އުއްތަމަ ފަނޑިޔާރު ފާއިޒު ކުށްވެރިން އަބްދުﷲ ފައިރޫޝް އަހުމަދު ރިލުވާން ހުސައިން ޝަމީމް (ޕީޖީ) ޔާމީން ރަޝީދު މަރާލުން\n40 ކޮމެންޓް, 37 ރިއެކްޝަންސް\nތަހްޤީޤުގައި އެންމެ ފުނަށް ދެވޭނީ ފުލުހުންގެ މުއައްސަސާ އަކީ ސިޔާސީ މީހުން އައްޔަން ކުރާ މަގާމަކަށް ނުހެދުމުން، ކޮމިޝަނަރ އަކީ ރައީސް އައްޔަން ކުރާ މަގާމެއް، އޮންނަނީ ހައިރާކީ ފްލޯކުރަން، ދެން ކޮން ވާހަކައެއް، މިކަން ރަގަޅުކުރަން ގާނޫނުތައް ބަދަލުކުރަން ޖެހޭ، އެކަމު ބެސްޓް ޕްރެކްޓިސް ފޮލޯ ކުރާ ގަވްމުތަކުގައި އޮންނަނީ ރާއްޖޭގައި އޮންނަ ގޮތަށް، 2008 ގައި ގާނޫނު އަސާސީ ބަދަލުކުރި އޮތީ ފުލުހުންގެ ބާރުތައް ލިމިޓްކޮށް ކުއްވެރިންގެ ހައްގުތައް ބޮޑަށް..\nބޮޑުމަރެއް ކުޑަމަރެއް ކިޔާނެ ކަމެއް ނެތް، އެކި ގޮތްގޮތުން މަރާލެވިފައިވާ ހުރިހާ މަރުތަކެއްގެ ހަޤީޤަތް ހޯދުމަށްޓާކައި ފީނޭ އެއްމެ ފުނަކަށް ފީނަންޖެހޭނެ، އިބޫގެ ވައުދެއް. އިންސާފު އަރާ ހަމަކުރާނެ.\nރާއްޖޭގައި އެކިވައްތަރު ވައްތަރު ޢިލްމެރިން އުޅެއޭ ބުނެ، ޢިލްމުވެރިންނަށް ކުޑަމީސް ނުކުރާށެވެ. އެމީހުންނަށް ދޭންޖެގޭ ޤަދަރު ދޭށެވެ. "ޢިލްމުވެރިން" އެއީ ވަރަށް ޢާންމު ބަހެކެވެ. ލިޔުންތައްލިޔާއިރު ވިސްނާލުން މުހިންމު ކަމެކެވެ. އަޅުގަނޑަކީ ދީނީ ޢިލްމުވެރިއެއްނޫނެވެ.3އޮފް3-2\nމުޖުތަމަޢުގައި ކަމެއް އާންމުވެފައި ވުމަކީ އެއީ އެކަމެއް "ޙަލާލު" ވުމުގެ ސިއްކަތޯއެެވެ؟ މިއުޒިކް، ކޮރަޕްޝަން، މީހުން މެރުން އަދި ސިިނގިރޭޓް ބުއިން. މީ މިހާރު އާންމު ކަންތައްތަކެވެ. ސިނގިރޭޓް ހަރާމް އޭ ބުނާ ޢިލްމެވެރިޔަކާ ދިމާލަށް ހަރުކަށްޓޭ ބުނާނަންތޯ؟ އަޅުގަނޑުމެންނަށް ގޯސްމިވަނީ ނުބައިމަގުން އަމިއްަލަ ނަސްފަށް ލިބޭ ނަފާތަކުން، ހިއްހަމަޖައްސަން ކުރާކަންތައްތަކުން ދުރުވުމުށް ގޮވާލާ މީހާއެވެ.3އޮފް 3-1\nއެހެންނަމަވެސް އެހެން އެވިދާޅުވާ ޢިލްމުވެރިޔަކާ ދިމާލަށް "ހަރުކަށި" ފިކުރުގެ ޢިލްމްވުރިއެކޭ ނުބުނެވޭނެއެވެ. މިލިޔުމުގައި އެގޮތަށް ދޭހަވާގޮތަށް ލިޔެފައި އެބަވެެެއެވެ. ޢިލްމުވެރިންނަކީ އެމީހަކަށް ލިބިފައިވާ ޢިލްމަކުން (ދަލީލުތަކަކުން) ވިސްނޭ ވިސްނުމަކުން، އެހެން ޢިލްމުވެރިޔަކު ނެރޭ "ފަތުވާ" ޔަކާ ގުޅުވައިގެން އެ ޢިލްމުވެރިޔަކު މަރާލަން ގޮވާނޭ ބަޔެއްނޫނެވެ. އިސްލާމްދީނުގައި ޚިޔާލުތަފާތުވުމަކީ ރަޙްމަތެކެވެ.2އޮފް 3\nފުލުހުން ވެއްޖެއެއްނު އިތުބާރު ކުރެވޭ މުއައްސަސާއަކަށްވާން! ފުލުހުންކުރާއެއްވެސް ކަމެއްގައި އިތުބާރެއްނުކުރެވޭ. މިއީ ހިތާމަކުރަންޖެހޭ ބޮޑު މައްސަލައެއް!\nފުލުހުންގެ މުއައްސަސާއަށް އެކަނި ފޫޅުކަނޑާލައިގެން ނުނިމޭނެ! މިނިވަން މުއައްސަސާތަކާއި، ސަރުއީ ދާއިރާއާއި، ދައުލަތުގެ އެހެނިހެންވެސް ބާރުތައްވެސް އެކުލެވޭ ގޮތަށް މުޅި ސިސްޓަމް ފޭލްވީމައި ވާގޮތް! ކަމެއް ދަނީގޯސްކޮށް ކަން އެނގޭއިރުވެސް ބިރުން އެއްޗެއް ބުނާކަށް ނުވަތަ ކަމެއްކުރަން ނުކެރި ބޮޑުވަރިހަމައިގައި ތިބެނީ! މުޅި އިންޖީނު ޑީކާރބަނައިޒްކޮށް ސިސްޓަމް އޯވަރހޯލް ކުރެވިއްޖެއްޔާ ރަނގަޅުވެދާނެ!\nއޮޅުމަކުން ލައިގެން ހުރި ޓީޝާޓުގެ ސަބަބުން!!!!!!! މިއީ ކިހިނަކުން ވާނެ ކަމެއް މި ތަހުގީގު މިހާ ހަމައިން ނުނިމޭނެ\nއަބަދު ހުސް ރިޟުވާނަށް އިންސާފު ހޯދާވާހަކައެއް ނޫން ދައްކާންވީކީ. ހުރިހާމަރަށްވެސް އިންސާފު ހޯދަން ޖެހޭ އިންސާފަކަށް ވާނީ މަރަށް މަރު ހިފީމަ\nހުސް ބޮޑެތި މަރު ދޯ ހަމަ އެކަނި ތި ތިންމީހުންނަކަށް ނޫން އިންސާފު ހޯދަންޖެހޭނީކީ. ނިކެމެތި ޢާއިލާ ގެ މީހުންވެސް ބޭނުންވޭ ހަމަ އިންސާފު. ކޮންމެހެން ސިޔާސީ ބޭނުމަކު ތި ތިންމީހުގެ ފޯޓޮ އާއްމުކުރާނެ ކަމެއް ނެތް.


Thailand ge Princess nominate kuri party uvaalaifi | Mihaaru\nއިލެންޑުގެ ޕްރިންސަސް އުބޮލްރަޓަނާ މަހިދޯލް. --ފޮޓޯ:އޭއެފްޕީ\n07 މާޗް 2019 - 21:25\nތަޖްރިބާކާރުން ބުނަނީ ކުރީގެ ބޮޑު ވަޒީރު ތަކްސިން ޝިނަވަޓްރާއާ ގުޅުން އޮންނަ ޕާޓީ އުވާލުމަކީ މި މަހު ފަހުކޮޅު ބާއްވާ އިންތިޚާބުން ކާމިޔާބު ހޯދަން ތަކްސިންގެ ސަޕޯޓަރުންނަށް އުނދަގޫވާނެ ކަމެއް ކަމަށެވެ. ތައިލެންޑުގެ ސަރުކާރު މިހާރު ހިންގަނީ މީގެ ފަސް އަހަރު ކުރިން އަސްކަރީ ބަޣާވާތަކުން ވެރިކަމާ ހަވާލުވެ ތިބި ބައެކެވެ.\nތައިލެންޑުގެ އެންމެ މަތީ ދުސްތޫރީ ކޯޓުން މިއަދު ބުނެފައި ވަނީ ޝާހީ އާއިލާގެ މެންބަރަކު އިންތިޚާބުގައި ވާދަކުރުމަކީ ރަސްކަމުގެ ވަކިފަރާތަކަށް ނުޖެހުމުގެ ސިޔާސަތު ގެއްލޭނެ ކަމެއް ކަމަށެވެ. ޕާޓީ އުވާލުމުގެ އިތުރުން އެ ޕާޓީގެ އެގްޒެކެޓިވް ބޯޑް މެންބަރުން ވަނީ ސިޔާސީ ކަންކަމުގައި އުޅުން 10 އަހަރަށް މަނާކޮށްފަ އެވެ.\nމާޗް 24 ގައި އޮންނަ އިންތިޚާބަށް މަހިދޯލްގެ ނަން ނޮމިނޭޓް ކުރި ނަމަވެސް އިލެކްޝަންސް ކޮމިޝަނުން ވަނީ އެކަމަނާ ޑިސްކޮލިފައިކޮށްފަ އެވެ.\nބޮޑު ވަޒީރު ކަމަށް މަހިދޯލް ނޮމިނޭޓް ކުރުމާ ގުޅިގެން ރަސްގެފާން ވަޖިރަލޮންގްކޯން ވަނީ ހިތްޕުޅު ހަމަނުޖެހޭކަން ހާމަކުރައްވައިފަ އެވެ. ގަނޑުވަރުން ނެރުނު ބަޔާނެއްގައި ރަސްގެފާން ވިދާޅުވެފައި ވަނީ ޝާހީ އާއިލާގެ މެންބަރުން ބޮޑު ވަޒީރު ކަމަށް ވާދަކުރުމަކީ "ކަމާ ގުޅޭ ކަމެއް ނޫން ކަމަށާއި އެއީ ތައިލެންޑުގެ ސަގާފަތެއް ވެސް ނޫން" ކަމަށެވެ.\nއިތުރު ލިޔުންތައް ސިޔާސީ ޕާޓީ ތައިލެންޑު


ޔޫނިއަންގެ2ނައިބު ރައީސުން އަދި އެސިސްޓެންޓް ސެކްރެޓަރީ އެމް.އެން.ޔޫ ގަން ކެމްޕަހުގެ ފުލް-ޓައިމް ދަރިވަރުންނާއި ބައްދަލުކޮށްފި – MNUSU\nދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ)ގެ ޢިލްމީ ނައިބު ރައީސް އާދަމް ރުޝްދީ، ޢަމަލީ ނައިބު ރައީސް ޙަސަން ޝާހު އަދި އެސިސްޓެންޓް ސެކްރެޓަރީ ޙައްވާ ނައުޝާ، ދިވެހިރާއްޖޭގެ ޤައުމީ ޔުނިވަރސިޓީ (އެމް.އެން.ޔޫ)ގެ ގަން ކެމްޕަހުގެ ފުލް-ޓައިމް ދަރިވަރުންނާއި ބައްދަލުކޮށްފިއެވެ. ޔޫނިއަންގެ ހިންގާ ކޮމިޓީގެ ޓީމަކުން ލ. ގަމަށް މިހާރު ކުރައްވަމުންދާ ދަތުރުގައި ”އަހުރަ“ ގޮފީގެ ހިންގާ ކޮމިޓީގެ މެންބަރުންނާއިވެސް ވަނީ ބައްދަލުކޮށްފައެވެ.\nގަން ކެމްޕަހުގެ ފުލް-ޓައިމް ދަރިވަރުންނާއި ހޮނިހިރުދުވަހުގެ (10 މާރިޗު 2018) ހެނދުނު 10:15ގައި ބައްދަލުކުރެވުނުއިރު، މި ބައްދަލުވުމުގައި ”އަހުރަ“ ގޮފީގެ ހިންގާ ކޮމިޓީގެ ރައީސް، ޢިލްމީ ނައިބު ރައީސް، ޚަޒާންދާރު އަދި މީޑިއާ ކޯޑިނޭޓަރވެސް ބައިވެރިވިއެވެ. މި ބައްދަލުވުމުގައި ޔޫނިއަންގެ 2017ގެ ރަސްމީ ރިޕޯޓު ދެއްކުނުއިރު، ގަން ކެމްޕަހުގެ ފުލް ޓައިމް ދަރިވަރުން ޔޫނިއަންގެ ޙަރަކާތްތަކުގައި ބައިވެރިވުމަށް ހިތްވަރުދެއްވާފައިވެއެވެ. މީގެ އިތުރުން، އެ ދަރިވަރުންނަށް ދިމާވެފައިވާ ދަތިތަކާއި، ޝަކުވާތައް ޔޫނިއަންގެ ހިންގާ ކޮމިޓީގެ ޓީމުންވަނީ އަޑުއަހާފައެވެ. ހަމައެހެންމެ، ”އަހުރަ“ އާއި ގުޅިގެން އެ ދަރިވަރުންނަށް ހިންގިދާނޭ ޙަރަކާތްތަކާއި ބެހޭގޮތުންވެސް ވަނީ މަޝްވަރާކުރެވިފައެވެ.\nމި ދަތުރަކީ ކެމްޕަސްތަކުގައި ޤާއިމްކޮށްފައިވާ ޔޫނިއަންގެ ގޮފިތަކުގެ ހިންގާ ކޮމިޓީގެ މެންބަރުންނާއި ބައްދަލުކޮށް، އެ ގޮފިތަކުގެ ޙަރަކާތްތައް ފުޅާކުރުމުގެގޮތުން ޔޫނިއަންގެ ފަރާތުންކުރާ ރަސްމީ ދަތުރުތަކުގެ ތެރެއިން ދަތުރެކެވެ. މިގޮތުން ކެމްޕަސްތަކުގެ ގޮފިތަކުގެ މަޤާމު ޙަވާލުކުރެއްވުމުގެ ރަސްމިއްޔާތަށް ކުޅުދުއްފުށި، ތިނަދޫ އަދި އައްޑޫ ސިޓީއަށް ޔޫނިއަންއިން ދަތުރުކޮށްފައިވާއިރު، މިއީ މިއަހަރު ގަމަށް ކުރެވޭ ފުރަތަމަ ދަތުރެވެ.


ފަޅޯ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ފަޅޯ\nދިވެހި ނަން : ފަޅޯ\nއިގިރޭސި ނަން : Papaya / Pawpaw\nޢިލްމީ ނަން : Carica Papaya\n3 މިލިގްރާމް ސޯޑިއަމް 39 ކިލޯކެލަރީ ހަކަތަ\n257 މިލިގްރާމް ޕޮޓޭސިއަމް 9.81 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 0.61 ގްރާމް ޕްރޮޓީން\n24 މިލިގްރާމް ކެލްސިއަމް 0.14 ގްރާމް ފެޓް\n- ކޮޕަރ 1.80 ގްރާމް ފައިބަރު\n0.10 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n10 މިލިގްރާމް މެގްނީޒިއަމް 38 މައިކްރޯ ގްރާމް ފޮލިކް އެސިޑް\n- މެންގަނީޒް 0.338 މިލިގްރާމް ނިއެސިން\n5 މިލިގްރާމް ފޮސްފަރަސް 0.218 މިލިގްރާމް ޕެންތޮނިކްއެސިޑް\n- ސިލެނިއަމް 0.019 މިލިގްރާމް ޕައިރިޑޮކްސިން\n0.07 މިލިގްރާމް ޒިންކް 0.032 މިލިގްރާމް ރައިބޯފްލެވިން\n- ކެރޮޓީން އަލްފާ 1094 އައިޔޫ ވިޓަމިން އޭ\n276 މައިކްރޯ ގްރާމް ކެރޮޓީން ބީޓާ 61.8 މިލިގްރާމް ވިޓަމިން ސީ\n761 މައިކްރޯ ގްރާމް ކްރިޕްޓޯޒެންތިންބީ 0.73 މިލިގްރާމް ވިޓަމިން އީ\n75 މައިކްރޯ ގްރާމް ލޫޓީންޒިއެޒެންތިން 2.6 މައިކްރޯ ގްރާމް ވިޓަމިން ކޭ\nފަޅޮލުން ލިބޭ ޞިއްޙީ ފައިދާތައް\n• ހިތުގެ ބަލިތައް : ހިތުގެ ބަލިން ރައްކާތެރިވުމަށް އެހީތެރިވެދޭ މުހިއްމު4ވިޓަމިނެއް ވަރަށް ގިނައިން ފަޅޮލުގައި ހުރެއެވެ. އެއީ ވިޓަމިން އޭ، ވިޓަމިން ސީ، ވިޓަމިން އީ، އަދި ބީޓާ ކެރޮޓީން އެވެ. މީގެ އިތުރުން ފަޅޮލުގައި ފޮލިކް އެސިޑް ގިނައިން ހުރުމަކީ "ހޯމޯސިސްޓެއިން"(Homocysteine) ގެ މިންވަރު މަތިވުމުން ކުރިމަތިވާ ހިތުގެ ބަލިތައް ޖެހުމުގެ ފުރުޞަތު ކުޑަކުރުމަށް އެހީތެރިވެދޭ ކަމެކެވެ. ފޮލިކް އެސިޑަކީ ހޯމޯސިސްޓެއިން އެމިނޯ އެސިޑްތައް ކަމުގައިވާ "ސިސްޓެއިން"(Cysteine) އަދި "މެތިއޯނިން"(Methionine) އަށް ބަދަލުވާ ބޭނުންވާ މާއްދާ އެކެވެ. މިގޮތަށް ހޯމޯސިސްޓެއިން ބަޔާންކުރެވުނު ދެއެމިނޯ އެސިޑަށް ބަދަލުނުވެއްޖެނަމަ، ލޭހޮޅިތަކުގެ ފާރު ހަލާކުކޮށް ލައެވެ. އަދި މިގޮތަށް ހޯމޯސިސްޓެއިން ބަދަލުނުވުމުގެ ސަބަބުން ލޭގެ ތެރޭގައި އޭގެ މިންވަރު މަތިވެއްޖެނަމަ، ހާރޓް އެޓޭކް އަދި ސްޓްރޯކް ފަދަ ހިތާއި ލޭހޮޅިތަކާއި ގުޅުންހުރި މައްސަލަތައް ފެންމަތިވުމުގެ ފުރުޞަތު އޮވެއެވެ.\n- ފަޅޮލުގައި ބާރުގަދަ އެންޓިކޮސިޑެންޓްތައް އެކުލެވިގެންވެއެވެ. އެއީ ވިޓަމިން އޭ، ވިޓަމިން ސީ، ވިޓަމިން އީ، އަދި ބީޓާ ކެރޮޓީން އެވެ. މިބުނި މާއްދާތަކުގެ ސަބަބުން ކޮލެސްޓީރޯލް ''އޮކްސިޑައިޒް''(Oxidation) ވުމަށް ހުރަސް އަޅައެވެ. ކޮލެސްޓީރޯލް އޮކްސިޑައިޒް ވެގެން މެނުވީ ލޭހޮޅީގެ ފާރުގައި ތަތްވެ، ކޮބަޑިގަނޑެއްގެ ސިފަޔަށް ޖަމާއެއް ނުވާނެއެވެ. މިގޮތަށް ޖަމާވެއްޖެ ނަމަ ލޭހޮޅި ހަރުއެރުން ކުރިމަތިވާގޮތް ވެއެވެ. ނަތީޖާއެއްގެ ގޮތުން ހާރޓް އެޓޭކްޖެހުން ، އަދި ސްޓްރޯކްޖެހުން ފަދަ ހިތާއި ލޭހޮޅިތަކާއި ގުޅުންހުރި، ތަފާތު މައްސަލަތައް ފެންމަތި ކުރުވައެވެ. އެހެންކަމުން ފަޅޯ ގިނަގިނައިން ކާނަމަ ހިތުގެ މިފަދަ މައްސަލަތަކުން މިންޖުކޮށްދޭނެ އެވެ.\n- ފަޅޮލުގައި ބީޓާ ކްރިޕްޓޯޒެންތިން ކިޔާ މާއްދާއެއް ވެސް އެކުލެވިގެންވެއެވެ. ބީޓާ ކްރިޕްޓޯޒެންތިން ހަށިގަނޑަށް ރަގަޅަށް ދަމަނީ ފެޓް އެކުލެވޭ ކާނާއާއި އެކުގައި ކަމުގައިވާތީ ވަކިން ފަޅޯ ކެއުމަށްވުރެ ބޮޑަށް އެދެވިގެންވަނީ ކެއުމުގެ ތެރޭގައި އެހެން އެއްޗިއްސާއި އެކު ފަޅޯ ކެއުމެވެ. ފަޅޮލުގައި ފައިބަރ އެކުލެވިގެން ވުމުގެ ސަބަބުން ކޮލެސްޓީރޯލް މިންވަރު ދަށްކޮށްދެއެވެ.\n• އަރިދަފުސް ރޯގާ : ފަޅޮލުގައި ވަރަށް ގިނައިން ވިޓަމިން ސީ ހުރެއެވެ. ވިޓަމިން ސީ އަކީ ދިފާޢީ ބާރު ގަދަކޮށްދޭ އެއްޗެކެވެ. މިހާތަނަށް ހޯދިފައިވާ ގޮތުން ވިޓަމިން ސީ އަކީ އިންފުލުއެންޒާ އޭ، އަރިދަފުސް ރޯގާ، އަދި ނިއުމޯނިޔާ ފަދަ ބަލިތަކުގެ އުދަގޫތައް ކުޑަކޮށް ލުއިކޮށްދޭ މާއްދާ އެކެވެ. މީގެ އިތުރުން ފަޅޮލުގައި ވިޓަމިން އޭ ހުރުމަކީ ވެސް ދިފާޢީ ނިޒާމް ރަގަޅުކުރުމަށް ލިބޭ އިތުރު ބާރެކެވެ.\n• ނިއުރަލް ޓިއުބާއި ގުޅުންހުރި ޢައިބުތައް : ފަޅޮލުގައި ފޮލިކް އެސިޑް ގިނައިން ހުރުމަކީ ނިއުރަލް ޓިއުބާއި ގުޅުންހުރި އުފެދުމުގައި ދިމާވާ ޢައިބުތައް (Neural tube defects) ކުރިމަތިވުމުގެ ފުރުޞަތު ކުޑަކޮށްދޭނެ ކަމެކެވެ. މާބަނޑުވުމުގެ ކުރިންނާއި، މާބަނޑު ދުވަސްވަރު ފޮލިކް އެސިޑް ހިމެނޭ ކާނާ ގިނައިން ބޭނުންކުރުމަކީ ލިބޭ ދަރިފުޅުގެ ހަށިގަނޑުގައި ނިއުރަލް ޓިއުބުގައި އުފެދޭ ޢައިބެއްކަމުގައިވާ "ސްޕައިނާ ބިފިޑާ"(Spina bifida) ކުރިމަތިވުމުގެ ފުރުޞަތު ކުޑަކޮށްދޭ ކަމެކެވެ. މިސަބަބާހުރެ ބަލިވެ އިންނަ ކޮންމެ މީހަކަށް ވެސް ފޮލިކް އެސިޑް ގުޅަބޭހުގެ ގޮތުގައި ދެމުންގެންދާކަން ފާހަގަ ކުރެވެއެވެ.\n• ހަޖަމުކުރުން ރަގަޅުކުރުން : ހަޖަމުކުރުމުގައި އެހީތެރިވެދޭ ބައެއް އެންޒައިމްތައް ފަޅޮލުގައި ހުރެއެވެ. އޭގެތެރޭގައި "ޕެކްޓިން"(Pectin)،"ޕެޕެއިން"(Papain) އަދި "ކައިމޯޕެޕެއިން"(Chymopapain) ހިމެނެއެވެ. މިއީ ޕްރޮޓީން ފައިބަރުތައް ބައިބައިކޮށް، އެމިނޯ އެސިޑަށް ބަދަލުކުރުވައި، ހަޖަމުކުރުމަށް އެހީތެރިވެދޭ އެންޒައިމްތަކެކެވެ. ބަނޑުން ވިހަ ސާފުކުރުމަށް ވެސް ވަރަށް ގިނައިން ފަޅޯ ބޭނުންކުރެއެވެ. އެއީ ފަޅޮލުގައި ކުރިންބުނި އެންޒައިމްތައް ގިނައިން ހުންނާތީ އެވެ. ހަޖަމުކުރުމަށް އެހީތެރިވެދޭ ގިނަ އެންޒައިމްތައް ހުންނަނީ އޭގައި ހުންނަ ހިތި އޮށްތަކުގެ ތެރޭގައެވެ. އެހެންކަމުން ކެއުމަށްފަހު ފަޅޮލާއި އެކު އޮށްތައް ގިރާލައިން ބުއިމަށް ބޭނުންކުރެވިދާނެ އެވެ.\n- މީގެ އިތުރުން ފަޅޮލުގައި ވިޓަމިން ސީ އަދި ވިޓަމިން އީ އަދި ފޮލިކް އެސިޑް ހުރެއެވެ. މިއީ ގޮހޮރުގެ ކެންސަރުން ރައްކާތެރިވުމަށް އެހީތެރިވެދޭ މާއްދާ ތަކެކެވެ. ބައެއް ފަހަރު ކުރިން ބުނި މާއްދާތައް (ޕެޕެއިން، ކައިމޯޕެޕެއިން) ހުރުމުގެ ސަބަބުން އެއްގަމު މަސް މަނޑުކުރުމަށް ދޮންނުވާ ގިތި ނުވަތަ ނިލި ފަޅޮލާއި އެއްކުރެއެވެ. މައިދާއަށް ކުރިމަތިވާ އުދަގޫތަކުގެ ތެރެއިން ބަނޑުހިކުން، އެސިޑް ގިނަވުން، އަދި ބަނޑުގައި ވައިހެދި ފުފުން، ފަދަ ކަންތަކަށް ފަރުވާއެއްގެ ގޮތުގައި ވެސް ފަޅޯ ބޭނުންކޮށް އުޅެއެވެ. ބަނޑުހިކުން ކުޑަކޮށްދެނީ ފަޅޮލުގައި ހިމެނޭ ފައިބަރު ގެ ސަބަބުންނެވެ.\n- ފަޅޯ ޖޫސް ބޭނުންކުރުމަކީ ގޮހޮރުގެ އިންފެކްޝަންތަކުން ދުރުކޮށްދޭ ކަމެކެވެ. އެގޮތުން ފަޅޯ ޖޫސް ބޭނުންކުރުމުން ގޮހޮރުގައި އުފެދިފައި ހުންނަ އިންފެކްޝަންގެ ސަބަބުން ހުންނަ ދޮސް އާއި ދަވަ ބޭރުކޮށް ސާފުކޮށް ދެއެވެ.\n- ބައެއް ހިސާބުތަކުގައި މަސްގަނޑަށް އަރާތަދު ފިލުވުމަށް އެތަދު ހުންނަ ހިސާބެއްގައި ފަޅޯ އުގުޅައެވެ.\n- ފަޅޮލުގައި ހިމެނޭ ފައިޓޯކެމިކަލް ތަކަކީ "ޕްރޯޖެސްޓީރޯން" ގެ އަސަރު ކުޑަކުރުވާ އެއްޗެކެވެ. މިސަބަބާހުރެ ބައެއް ގައުމުތަކުގައި އަންހެނުން ދޭތެރެ ދުރުކުރުމުގެ ނިޔަތުގައި (ބަލިވެ އިނުމުގެ ފުރުޞަތު ކުޑަކުރުމަށްޓަކައި) ފަޅޯ ކައިއުޅެއެވެ.\n• މޭނުބައިކުރުން : ޕެޕެއިން އަކީ މޭނުބައިކުރުން ކުޑަކުރުމުގައި އެހީތެރިވެދޭ މާއްދާ އެއް ވެސް މެއެވެ. އެހެންކަމުން މާބަނޑު ދުވަސްވަރު މޭނުބައިކޮށް ހޮނޑުލެވުން(Morning Sickness) ، އަދި ދަތުރުފަތުރުކުރާއިރު ބޯއަނބުރާ މޭނުބައިކޮށް ހޮނޑުލުން(Motion Sickness) ފަދަ ހާލަތްތަކުގައި ފަޅޯ ބޭނުންކުރުމަކީ އެހީއަކަށް ވެއެވެ.\n• ހަމުގެ ފަރުވާ : ފަޅޮލުގައި ހިމެނޭ ޕެޕެއިން އަދި ކައިމޯޕެޕެއިން އަކީ އިންފްލެމޭޝަންގެ އަސަރު ކުޑަކޮށްދީ، ހަށިގަނޑުގެ ބައެއް ފިހުމުން އުފެދޭ ފާރު ފަސޭހަކުރުމަށް ވެސް އެހީތެރިވެދޭ މާއްދާ ތަކެކެވެ. އެގޮތުން ފިހުމުން ހަންގަނޑުގައި ހުންނަ ހަރަކާތެއްނެތް ޕްރޮޓީންތައް ހަލާކުކޮށްލައި، މަރުވެފައި ހުންނަ ޓިޝޫތައް ވަކިކޮށް، ފާރު ފަސޭހަވުން އަވަސްކުރުވައެވެ.\n- ބައެއް ކަހަލަ ހަމުގެ ބަލިތަކަށް ފަރުވާ ކުރުމަށް ވެސް މިމާއްދާތައް ބޭނުން ކުރެއެވެ. އެގޮތުން ސޮރައިސިސް، އެސްވަޅު، ދަދު، ފިނިވުމުން އުފެދޭ ފާރު ފަދަ ހަމުގެ މައްސަލަތަކަށް ފަރުވާކުރުމަށް ބޭނުން ކުރެއެވެ.\n- މީގައި ހިމެނޭ ޕެޕެއިން ގެ ސަބަބުން ހަށިގަނޑުގެ ތަނެއް ކެނޑުން، ފިހުން، ތަނެއްގައި ދިރޭއެއްޗެއް ދަތްއެޅުން، ކަށިޖެހުން ފަދަ ހާލަތްތަކުގައި ވެސް ހަމުގައި އުގުޅުމަށް ފަޅޯ ބޭނުންކުރެވިދާނެ އެވެ.\n- ފަޅޮލުގައި ހަން އަލިކޮށްދޭ މާއްދާތައް ވެސް ހިމެނެއެވެ. މިސަބަބާހުރެ މޫނުގައި އުގުޅާ ކްރީމް، މޫނު ދޮންނަ ކްރީމް، ސޭމްޕޫ، ސައިބޯނި، ލޯޝަން، ފަދަ ތަކެތި އުފެއްދުމުގައި ފަޅޯ ބޭނުން ކުރެއެވެ. އޮށާޅަނެގުން ކުޑަކުރުމަށް ވެސް ފަޅޯ ބޭނުންކޮށް އުޅެއެވެ.\n- ފަޅޮލަކީ އިސްތަށީގެ ދިރުމަށް ވެސް ބޭނުންތެރި އެއްޗެކެވެ. ބޮލުން ހަންފޮޅުން ކުޑަކުރުމަށް ފަޅޯ ބޭނުންކޮށްގެން ތައްޔާރުކޮށްފައި ހުންނަ ޝޭމްޕޫ ޚިޔާރު ކުރެވިދާނެ އެވެ.\n• ކެންސަރުން ރައްކާތެރިވުން : ފަޅޮލުގައި ބާރުގަދަ3އެންޓި އޮކްސިޑެންޓް ހިމެނެއެވެ. އެއީ ވިޓަމިން އޭ، ވިޓަމިން އީ، އަދި ވިޓަމިން ސީ އެވެ. މިއީ ކެންސަރާއި ދެކޮޅަށް މަސައްކަތްކުރުމުގެ ބާރު ލިބިފައިވާ މާއްދާ ތަކެކެވެ. މިމާއްދާ ތަކަކީ ކެންސަރު ޖައްސަނިވި ސެލްތަކާއި ހަނގުރާމަކޮށް ތަފާތު ބާވަތްތަކުގެ ކެންސަރުތަކުން ރައްކާތެރިކޮށްދޭ މާއްދާ ތަކެކެވެ.\n- ފަޅޮލުގައި ހިމެނޭ ފައިބަރ ގޮހޮރުގައި ހުންނަ ކެންސަރު ޖައްސާ ވިހަތަކާއި ތަތްވެ، އެވިހަތައް ގޮހޮރާއި ގާތްވިޔަ ނުދީ ހިފަހައްޓައި ދެއެވެ. މީގެ އިތުރުން ފޮލިކް އެސިޑް، ވިޓަމިން ސީ، ވިޓަމިން ބީ، އަދި ބީޓާ ކެރޮޓިން އެކުލެވުމުގެ ސަބަބުން ގޮހޮރުގެ ކެންސަރު ޖެހުން ފަޅޯ ކެއުމުން ކުޑަކޮށް ދެއެވެ.\n- ފަޅޮލުގައި ފްލޭވޮނޮއިޑްގެ ތެރޭގައި ހިމެނޭ ، ކެރޮޓީން، ލޫޓީން، ޒިއެޒެންތިން، އަދި ކްރިޕްޓޯޒެންތިން ހުރެއެވެ. މިއީ އެންޓި އޮކްސިޑެންޓްގެ ބާރު ލިބިފައިވާ މާއްދާތަކެއް ކަމުން ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭ ގެއްލުން ކުޑަކޮށް، ކެންސަރުން ރައްކާތެރިކޮށްދީ، މުސްކުޅިވުން ލަސްކޮށްދެއެވެ.\n- ފަޅޮލުގައި ކެރޮޓީން ގެ ބާވަތްތައް ހުރެއެވެ. ކެރޮޓީން ގިނައިން ހިމެނޭ ކާނާ ކެއުމަކީ ފުއްޕާމޭގެ ކެންސަރުގެ އިތުރުން އަނގައިގެ ކެންސަރު ޖެހުމުން ދުރުކޮށްދޭ ކަމެކެވެ.\n- ދިރާސާތަކުން ދައްކާގޮތުގައި ލައިކޯޕީން ގިނައިން ހުންނަ ކާނާ ބޭނުންކުރުމަކީ ޕްރޮސްޓޭޓް ކެންސަރު ޖެހުމުން ދުރުކޮށްދޭ ކަމެކެވެ. ފަޅޮލަކީ ވެސް އެފަދަ މޭވާ އެކެވެ.\n• ލޮލުގެ ދުޅަހެޔޮކަން ދެމެހެއްޓުން : ފަޅޮލުގައި ވިޓަމިން ސީ ހުރުމަކީ ކުދިކުދި ހިމަ ލޭހޮޅިތަކުގެ ބާރުގަދަކޮށް ރަގަޅުކޮށްދޭ ކަމެކެވެ. މިކަމުގެ ސަބަބުން ލޯފުސްވުން ކުރިމަތިވުން ދުރުކޮށް ދެއެވެ. އަދި ވިޓަމިން އޭ ހުރުމަކީ ލޮލުގެ ފެނުން ރަގަޅުކޮށްދޭނެ ކަމެކެވެ. މީގެ އިތުރުން ވެސް ދިރާސާތަކުން ދައްކާގޮތުގައި ދުވާލަކު3ފަހަރަށްވުރެ ގިނައިން މޭވާގެ ބާވަތްތައް ބޭނުންކުރުމަކީ އުމުރުން ދުވަސްވުމުން ދިމާވާ ލޮލަށް ނުފެނުމުގެ މައްސަލަ ނުވަތަ "މެކިޔުލަރ ޑިޖެނެރޭޝަން"(Macular Degeneration) އިން ދުރުކޮށްދޭނެ ކަމެކެވެ.\no ފަޅޮލުގައި "އާރޖިނިން"(Arginine) ކިޔާ އެންޒައިމެއް ހުރެއެވެ. މިއީ ފިރިހެން ހަށީގެ ވަށައިގެންވާ ހިސާބުގައި ލޭދައުރުވުން އިތުރުކުރާ މާއްދާ އެކެވެ. އަދި ހަށިގަނޑުގައި ހުންނަ "ނައިޓްރިކް އެސިޑް"(Nitric Oxide) ފިރިހެން ހައްޓަށް ލޭފޮނުވާ ލޭހޮޅިތަކުގެ މަސްފަށަލަތައް ހަމައަކަށް އަޅުވައެވެ. ނަތީޖާއެއްގެ ގޮތުން ލޭހޮޅިތައް ފުޅާވެ، ލޭދައުރުވުން އިތުރުކޮށް ރަގަޅުކޮށް ދެއެވެ.\no ފަޅޮލުގައި ޕޮޓޭސިއަމް ވެސް ހުރެއެވެ، މިއީ ލޭގެ ޕްރެޝަރު ކޮންޓްރޯލްކޮށް ހިތުގެ ވިންދު ތަރުތީބުކުރުމުގައި އެހީތެރިވެދޭ މާއްދާ އެކެވެ.\no ފަޅޮލުގައި ޕެރަސައިޓްތަކާއި ދެކޮޅަށް މަސައްކަތްކުރުމުގެ ބާރުގެ އިތުރުން ދުޅަތަކާއި ތަދުތަކާއި ދެކޮޅަށް މަސައްކަތްކުރުމުގެ ބާރު ވެސް އެކުލެވިގެން ވެއެވެ.\nނޯޓް:- ފަޅޯ، ދޮންކެޔޮ، އެވޮކާޑޯ، ފަދަ ކިރު ހުންނަ (ދޮންނުވާއިރު) ، މޭވާތަކުގައި "ޗިޓިނޭޒް"(Chitinases) ކިޔާ މާއްދާއެއް ހުރެއެވެ. މިއީ "ލޭޓެކްސް އެލާޖީ ސިންޑްރޯމް"(Latex Allergy Syndrome) ނުވަތަ "ރަބަރަށް (ގަސްގަހުގައި ހުންނަކިރަށް) އެލާޖީވުން" މެދުވެރިވުމުގައި ދައުރެއްވާ މާއްދާއެއް ކަމަށް ބެލެވެއެވެ. އެހެން ކަމުން މިފަދަ މީހުން ފަޅޯ ކެއުމަކީ ޚާއްޞަކޮށް ދޮންނުވާ ނިލިފަޅޯ ބޭނުންކުރުމަކީ ރަގަޅު ކަމެއް ނޫނެވެ.


vnews - Adheeb emergency ga Male genes faruvaa dhenee\nއަދީބު އިމަޖެންސީގައި މާލެގެނެސް ފަރުވާދެނީ\nކުރީގެ ނައިބު ރައީސް އަހުމަދު އަދީބަށް އިމަޖެންސީގައި މާލެ ގެނެސް އައިޖީއެމްއެޗްގައި އެޑްމިޓްކޮށްގެން ފަރުވާދެމުން އެބަގެންދެއެވެ.\nއަދީބުގެ އަނބިކަނބަލުން މަރިޔަމް ނަޝްވާ ކުރެއްވި ޓުވީޓެއްގައި ވިދާޅުވީ އައިޖީއެމްޗްގައި އަދީބު އެޑްމިޓްކޮށްގެން ފަރުވާ ދެމުންދާ ކަމަށެވެ.\nމައުލޫމާތު ލިބިފައިވާ ގޮތުގައި މިއަދު ހެނދުނުންފެށިގެން ބަނޑުގައި ރިއްސާތީވެ ދޫނިދޫގައި ހުންނަ ޑޮކްޓަރަށް ވަނީ ދައްކާފައެވެ.\nމިރޭ 8:00 އެހާކަށްހާއިރު ކުއްލިގޮތަކަށް މާލެގެނެސް އައިޖީއެމް ހޮސްޕިޓަލްގެ އިމެޖެންސީގައި ވަނީ ފަރުވާދޭން ފަށާފައިވެއެވެ. ނަމަވެސް އަދީބު އިމަޖެންސީގައި މާލެގެނެސްގެން ފަރުވާދޭ ސަބަބެއް ސާފެއް ނުވެއެވެ.\nމިދިޔަ އަކްޓޫބަރު މަހުވެސް އަދީބު ވަނީ އައިޖީއެމް ހޮސްޕިޓަަލަށް ގެނެސް ފަރުވާދީފައެވެ. އަދި އެދުވަހު ވަނީ ޔޫރޮލޮޖިސްޓަކަށް ދެއްކުމުގެ އިތުރުން އަދީބްގެ ސްކޭންތަކެއް ވެސް ހަދާފައެވެ.\nއަދީބަށް ދިމާވެފައިވާ ސިއްހީ މައްސަލަތަކަށް ބަލާއިރު އެތެރެހަށީގައި ސިސްޓެއް އުފެދުމާއި، ލޮލުގެ ނުރައްކާތެރި ބައްޔެއް ކަަމަށްވާ ގުލުކޮމާ ޖެހިފައިވުމާއި، ކިޑްނީގައި ހިލަ އުފެދުން ހިމެނެއެވެ. އަދީބްގެ އެތެރެހަށީގައި ސިސްޓު އުފެދުމާއި، ލޮލުގެ ބައްޔަށް ރާއްޖެއިން ފަރުވާނުކުރެވޭނެ ކަަމަށް ޑޮކްޓަރުން ވިދާޅުވެފައިވާ ކަމަށް އަދީބްގެ ވަކީލުންނާއި އާއިލާއިން ގެންދަނީ ބުނަމުންނެވެ.\nނަމަވެސް ސިއްހީ ފަރުވާ ހޯދުމަށް އަދީބް ރާއްޖެއިން ބޭރަށް ވަޑައިގަތުމަށް ހުއްދަ ދިނުމަށް ސަރުކާރުން ވަނީ ދެކޮޅު ހަދާފައެވެ.\nރިޔާސީ ލޯންޗުކޮޅު ގޮއްވާލި މައްސަލައާއި ފިސްތޯލަ ގެންގުޅުއްވި މައްސަލައިގެ އިތުރުން އެމްއެމްޕީއާރުސީ ހިޔާނާތުގެ ބައެއް މައްސަލަތަކުގައި 33 އަހަރުގެ ހުކުމެއް ތަންފީޒުކުރަމުންދާ އަދީބުގެ ސިއްހީ ހާލަތާމެދު ވަކީލުންނާއި އާއިލާއިން ގެންދަނީ ކަންބޮޑުވުން ފާޅުކުރަމުންނެވެ.


Payer: Dhahhkan jehey huriha bilakaai beynunvaa hidhumaithah ehh thanakah! - One Online\nޕޭޔާރ: ދައްކަން ޖެހޭ ހުރިހާ ބިލަކާއި ބޭނުންވާ ހިދުމަތްތައް އެއްތަނަކުން\nއާންމުކޮށް ބޭނުންކުރާ ގިނަ ހިދުމަތްތަކަށް އެއް ތަނަކުން ބިލު ދެއްކޭނެ ހިދުމަތް ގާއިމް ކުރުމުގެ ގޮތުން އުފެއްދި ދިވެހި ފުރަތަމަ މޮބައިލް އެޕްލިކޭޝަން "ޕޭޔާރ" ލޯންޗުކޮށްފިއެވެ.\n"ޕޭޔާރ" އެޕްލިކޭޝަން ތަރައްގީ ކުރި ޕޭޔާރ ޕްރައިވެޓް ލިމިޓެޑްގެ ސީއީއޯ އަލީ ހާރިސް ވިދާޅުވި ގޮތުގައި މި އެޕްލިކޭޝަނުގެ މަގުސަދަކީ ހުރިހާ ޕޭމަންޓެއް އެއްތަނަކަށް ގެނެސް ފަސޭހަކަމާ އެކު ހިދުމަތްތަކަށް ފައިސާ ދެއްކޭނެ މަގު ފަހިކޮށް ދިނުމެވެ. އެގޮތުން، މިއަދުން ފެށިގެން ރާސްޓަސް، ރީލޯޑް، އޫރިދޫގެ ބިލްތަކަށް ފައިސާ ދެއްކުމުގެ އިތުރަށް ލަވަފޮށި، އައިޓިއުންސް، ގޫގަލް ޕްލޭ، ޕްލޭސްޓޭޝަން ނެޓްވޯކް އަދި ސްޕޮޓިފައިގެ ގިފްޓް ކާޑުތައް ވެސް މި އެޕު މެދުވެރިކޮށް ގަންނަން ލިބޭނެކަމަށް ހާރިސް ވިދާޅުވި އެވެ. މީގެ އިތުރަށް، ކުރިޔަށް އޮތްތަނުގައި ޕޭޔާރ މެދުވެރިކޮށް ކަރަންޓާއި ފެން ބިލު ދެއްކުމުގެ ހިދުމަތާއި އަދިވެސް އެހެނިހެން ގިނަ ހިދުމަތްތަކެއް ލިބިގެންދާނެކަމަށް އެކުންފުނިން ބުންޏެވެ.\nމިހާރުވެސް ވަކިވަކިން އޮންލައިންކޮށް ބިލްދެއްކޭ އެޕްލިކޭޝަންތައް ހުރިކަމުގައިވިޔަސް، ކޮންމެ ހިދުމަތަކަށް ވަކި އެޕްލިކޭޝަނެއް އެޅުމުގެ ބަދަލުގައި އެ ހުރިހާ ހިދުމަތަކަށް ޕޭޔާރ މެދުވެރިކޮށް ފައިސާ ދެއްކޭނެ ކަމަށް ހާރިސް ވަނީ ވިދާޅުވެފައެވެ.\n"ޕޭޔާރ"ގައި އެއް ފަހަރު ދައްކަން ބޭނުންވާ ބިލް އެޑްކުރުމަށްފަހު ކޮންމެ މަހަކު ބިލް ތައްޔާރުވުމުން ނޮޓިފިކޭޝަން ލިބޭނެއެވެ. އަދި މާކެޓްގައި ހުރި އެޕްލިކޭޝަންތަކާ ހިލާފަށް އެއް އެކައުންޓަށްވުރެ ގިނަ އެކައުންޓްތައް މެނޭޖްކޮށް، އެއްފަހަރާ އެތައް ބިލެއް ދެއްކުމުގެ ހިދުމަތް "ޕޭޔާރ" މެދުވެރިކޮށް ލިބޭނެ އެވެ.\nމުސްތަގުބަލުގައި "ޕޭޔާރ" ޕޭމަންޓް ހިދުމަތުގެ އިތުރަށް، ފައިނޭންޝަލް އެވެއާނެސް އިތުރުކޮށް، މަހެއްގެ މައްޗަށް ހިނގާ ހަރަދުތައް ޓްރެކް ކުރެވޭ ފަދަ އެޕްލިކޭޝަނަކަށް "ޕޭޔާރ" ހައްދަވާނެ ކަމަށް ވެސް ހާރިސް ހާރިސް ވިދާޅުވި އެވެ.\n"ޕޭޔާރ"ގެ ސަބަބުން ދިވެހިންގެ ދިރިއުޅުން އިތުރަށް ފަސޭހަކޮށް ބިލުދައްކަން ކިއުގައި ޖެހުމުގެ ސަގާފަތް ނައްތާލައި ބިލްތައް ދައްކަން އެތައް އެޕްލިކޭޝަނެއް އެޅުމުގެ ބޭނުން ކެނޑިގެންދާނެ ކަމަށް މި ހިތްގައިމު އެޕްލިކޭޝަން ތަރައްގީ ކުރި ފަރާތުން ދެކެއެވެ. ޕޭޔަރ އެޕްލިކޭޝަން މިހާރުން ފެށިގެން ގޫގަލް ޕްލޭސްޓޯ އަދި އެޕަލް އެޕްސްޓޯއިން ޑައުންލޯޑުކުރެވޭނެއެވެ.\nގުޅޭ ޓެގު ޕޭޔަރ


vnews - Trump dhekkevi vaahaka thah America ge dhifaaee vazeeru dhogu kuravvaifi\nޓްރަމްޕް ދެއްކެވި ވާހަކަތައް އެމެރިކާގެ ދިފާއީ ވަޒީރު ޖޭމްސް މެޓިސް ދޮގުކުރައްވައިފި\nއެމެރިކާގެ ދިފާއީ ވަޒީރު ޖޭމްސް މެޓިސް (ކ) އަދި ރައީސް ޑޮނަލްޑް ޓްރަމްޕް ދިފާއީ ވުޒާރާ ކުރިމަތީގައި:\nއެމެރިކާގެ ދިފާއީ ވަޒީރު ޖޭމްސް މެޓިސްއާ ގުޅޭގޮތުން ރައީސް ޑޮނަލްޑް ޓްރަމްޕް ދެއްކެވި ވާހަކަފުޅުތަކަށް، އޭނާ ވަރުގަދައަށް ރައްދު ދެއްވައިފިއެވެ.\nދިފާއީ ވަޒީރު ޖޭމްސް މެޓިސް، އިދިކޮޅު ޑިމޮކްރަޓިކް ޕާޓީއާ ގުޅިވަޑައިގެންފައިވާ ކަމަށް އިޝާރާތް ކުރައްވައި ރައީސް ޑޮނަލްޑް ޓްރަމްޕް އިއްޔެ ދެއްކެވި ވާހަކަފުޅުތައް، ދިފާއީ ވަޒީރުވަނީ ދޮގުކުރައްވާފައެވެ.\n"ސިޔާސީ އެއްވެސް ޕާޓީއަކާ އަޅުގަނޑު ނުގުޅެން. އުމުރުން 18 އަހަރުގައި ސިފައިންގެ ޚިދުމަތާ ގުޅުނީއްސުރެ ސިޔާސީ އެއްވެސް ފިކުރަކަށް ތާއީދެއް ނުކުރަން" ނޫސްވެރިންނާ ވާހަކަފުޅު ދައްކަވަމުން މެޓިސް މިއަދު ވިދާޅުވިއެވެ.\nއިއްޔެ މީޑިއާއަށް ދެއްވި އިންޓަރވިއުއެއްގައި އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެފައިވަނީ، ދިފާއީ ވަޒީރު ޖޭމްސް މެޓިސްއަކީ މިހާރު "ޒާތެއްގެ ޑިމޮކްރޭޓެއް" ކަމަށެވެ. އަދި މެޓިސް ދިފާއީ ވަޒީރުކަންވެސް ދޫކޮށްލައްވަފާނެ ކަމުގެ އިޝާރާތެއްވެސް ޓްރަމްޕް ކުރެއްވިއެވެ.\nނަމަވެސް، މަގާމު ދޫކޮށްލައްވަފާނެ ކަމަށް އިޝަރާތް ކުރައްވައި ޓްރަމްޕް ދެއްކެވި ވާހަކަތައްވެސް މެޓިސްވަނީ ދޮގުކުރައްވާފައެވެ.\n"އަޅުގަނޑު އަދިވެސް މިހުރީ އޭނާގެ ޓީމުގައި. މަގާމުން ވަކިވުމާ ގުޅޭގޮތުން އަޅުގަނޑުމެން އެއްއިރެއްގައިވެސް ވާހަކައެއް ނުދައްކަން. ތިބޭފުޅުންނަށް މިތަނުންވެސް ފެނިވަޑައިގަންނަވާނެ ފަދައިން އަޅުގަނޑުމެން މިދަނީ އަޅުގަނޑުމެންގެ މަސްއޫލިއްޔަތާއިގެން ކުރިއަށް" އެމެރިކާގެ ދިފާއީ ވަޒީރު މެޓިސް ނޫސްވެރިންގާތު ވިދާޅުވިއެވެ.\nމެޓިސް ވިދާޅުވީ، އޭނާއަކީ "ޒާތެއްގެ ޑިމޮކްރޭޓެއް" ކަމަށާއި، މަގާމުވެސް ދޫކޮށްލައްވަފާނެ ކަމަށް ވިދާޅުވެ ޓްރަމްޕް މީޑިއާގައި ވާހަކަފުޅު ދެއްކެވިފަހުން އޭނާއާއި ޓްރަމްޕް އަދި ވާހަކަފުޅު ނުދައްކަވާ ކަމަށެވެ.\nދިފާއީ ވަޒީރު ޖޭމްސް މެޓިސްއަކީ ޓްރަމްޕް ސަރުކާރުގެ ތެރޭގައި ވަރަށް ނުފޫޒުގަދަ ބޭފުޅެއްގެ ގޮތުގައި ލޭބަލް ކުރެވިފައިވާ ބޭފުޅެކެވެ.\nއެހެންނަމަވެސް، ޓްރަމްޕްގެ ސަރުކާރުގެ އެތެރޭގެ މަސައްކަތްތަކާ ގުޅޭގޮތުން ނެރުނު ފޮތަކާއި ގުޅިގެން މެޓިސް މަގާމުން ވަކިކުރައްވާނެ ކަމުގެ އިޝަރާތްތަކެއް ކުރެވެމުންދާތާ ހަފްފާތަކެއް ވެފައިވާ ކަމަށް އެމެރިކާގެ މީޑިއާއިން ބުނެއެވެ.\nއެމެރިކާގެ ކުރީގެ ނޫސްވެރިއެއް ކަމަށްވާ ބޮބް ވުޑްވާރޑް ލިޔުނު މިފޮތުގައި، ސޫރިޔާގެ ރައީސް ބައްޝާރުލް އަސަދު އަވަހާރަކޮށްލުމަށް ރައީސް ޓްރަމްޕް އަމުރު ކުރެއްވުމުން އެ އަމުރާ ދިފާއީ ވަޒީރު މެޓިސް ދެކޮޅު ހައްދަވާފައިވާ ކަމަށް ބަޔާން ކޮށްފައި ވެއެވެ. އެހެންނަމަވެސް، ފޮތުގައި ބަޔާންކޮށްފައިވާ މިވާހަކަތަކާ މެޓިސް ވަނީ ދެކޮޅު ހައްދަވާފައެވެ.\nއުމުރުފުޅުން 68 އަހަރުގެ ޖޭމްސް މެޓިސްއަކީ، 2013 ވަނަ އަހަރު ރިޓަޔާ ކުރުމުގެކުރިން އެމެރިކާ އަސްކަރިއްޔާގެ ހަތަރުތަރީގެ ޖެނެރަލްއެކެވެ. އޭނާއަކީ އެމެރިކާގެ ރައީސް ޑޮނަލްޑް ޓްރަމްޕްގެ ކެބިނެޓުން އެންމެ ފުރަތަމަ މަގާމު ކަށަވަރުވި ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެކެވެ.


Google Chrome inn Third party Cookies thah dhuhvaalany\nއިންޓަނެޓްގެ އެންމެ ބޮޑު ކޮންޓްރޯލެއް އޮންނަނީ ގޫގުލްގެއެވެ. އެންމެ ގިނަ މީހުން އިންޓަނެޓްގެ ބޭނުން ކުރަނީ ގޫގުލް ކްރޮމް މެދުވެރިކޮށެވެ. ދާދި ފަހުން ގޫގުލް އިން މިވަނީ ގޫގުލް ކްރޮމްގެ ތާރޑްޕާޓީ ކުކީސްތައް ކުރިއަށް އޮތް ދެ އަހަރުތެރޭގައި ދުއްވާލާނެ ކަމަށް ބުނެފައެވެ.\nކްކީސްއަކީ ވެބްސައިޓުތަކަށް ވަންނަ މީހުންގެ މައުލޫމާތާ އެމީހުން ސެޓިންތަކަށް ގެންނަ ބަދަލު އެއްކުރުމަށް ބޭނުން ކުރާ ފައިލެކެވެ. އެގޮތުން އެއްފަަހަރު ވަންނަ ވެބްސައިޓަކަށް ދެވަނަ ފަހަރަށް އެމީހަކު ވަންނަނަމަ އެމީހެއްގެ ސެޓިން ބަދަލުކުރި ގޮތަށް ބެހެއްޓުމަށް ކްކީސްތައް ބޮޑު ދައުރެއް އަދާކުރެ އެވެ. ކްކީސްތަކަކި އެއްވެސް ހާލެއްގެ ގެއްލުމެއް ދެވޭނެ އެއްޗެއް ނޫނެވެ. އަދި މިއީ ބޭނުން ނަމަ ފުހެލެވޭވެސް ފައިލްތަކެކެވެ.\nކްރޮމް ކްކީސް މެދުވެރިކޮށް ގިނަ އަދަދެއްގެ އެޑްވަރޓައިޒާސް އަދި ކޮންޕެނީތަކުން ކްރޮމް ބޭނުން ކުރާ ފަރާތްތަކަށް އެމީހުންގެ މައުލޫމާތު ވެސް ފޯރުކޮށްދެއެވެ. ނަމަވެސް ތާރޑް ޕާޓީ ކްކީސްތައް މެދުވެރިކޮށް ތިމާ ވަންނަ ސައިޓްތަކުގެ އިތުރުން އެހެން ސައިޓްތަކަށް ވަނުމަށް ތިމާއަށް ނޭގި ސިސްޓަމަށް ހުއްދަ ދެއެވެ.\nކްރޮމްގެ ޑައިރެކްޓަރ އޮފް އިންޖިނިއަރިން ޖަސްޓިން ސްޗު ބުނީ ކުރިއަށް އޮތްތަނުގައި ތާރޑް ޕާޓީ ކްކީސްތައް ކުރިއަށް އޮތް ދެ އަހަރު ތެރޭ ފުހެލާނެ ކަމަށެވެ. މިކަމުގެ ސަބަބުން ކުރިއަށް އޮތްތަނުގައި ގޫގުލް ކްރޮމް ބޭނުން ކުރާ ފަރާތްތަކަށް ފަސޭހަ ވެގެން ދާނެ ކަމަށް ޖަސްޓިން ވިދާޅުވި އެވެ.\nޓެސްޓް މަރުހަލާ ނިންމާ ދުބާއީ ޕޮލިހުން ހޯވާބައިކް ބޭނުން ކުރަން ފަށަނީ


Dhidha ah fuluhun moya vaneetha?\nރިޕޯޓު - ދިދަ ބޭލުން\nދިދަ އަށް ފުލުހުން މޮޔަ ވަނީތަ؟\nމަގުތަކުގައި ދަމާފައިވާ ޕީޕީއެމްގެ ދިދަފަތިތައް އަދިވެސް ނުނަގައި\nކ. މާލެ 21 އޯގަސްޓު 2018 | އަންގާރަ 19:44 13,996\nއަސްދޫ ގޭގައި ނަގާފައި ހުރި ދިދަ ފުލުހުން ބާލަނީ - މުހައްމަދު ޝަރުހާން\nމީގެ ދުވަސްކޮޅެއް ކުރިން މާލެ އާއި އެކި ރަށްރަށުގައި އެމްޑީޕީގެ ދިދަ އުސްކޮށް ނަގަން ފެށުމުން ސަރުކާރުން ކަންބޮޑުވުމާ އެކު، ފުލުހުން ހަރަކާތްތެރިވާން ފެށިއެވެ. އެންމެ ފަހުން އެ ރަށެއްގައި ހުންނަ ގައުމީ ދިދައަކަށް ވުރެ އުސްކޮށް އެހެން ދިދައެއް ނުނެގޭނެ ގޮތަށް ގަވާއިދު ހެދިއެވެ. އެއާ އެކު ފުލުހުން ރަށްރަށުގައި ހުރި ދިދަތައް ބޭލުމުގައި އަވަދި ނެތި އުޅެން ފެށިއެވެ. މީހުންގެ ގޯތިތަކުގައި ހުރި ދިދަތައް ބޭލުމަށް ކޯޓު އަމުރު ހޯދިއެވެ. ރުއްގަހަށް ނަގާފައި ހުރި ދިދަތައް ބޭލިއެވެ.\nމިކަމުގައި ހެއްވާ މަޖާ ކަންކަން ވެސް ހިނގާފައި އެބަ ހުއްޓެވެ. ރަށެއްގައި އެމްޑީޕީގެ ދިދަ ނެގުމަށް ފަހު އެ ރުކުގައި ހުރީ ގިރިސް ހާކައިފައެވެ. އެހެންވެ، އެއްވެސް މީހަކަށް ރުކަށް އެރޭނެ ގޮތެއް ނުވިއެވެ. އެންމެ ފަހުން، ޖެހުނީ އެ ރުއް ކަނޑައިލާށެވެ. ދިދަ ބިމާ ހަމަކޮށްލެވުމުން، ރުއް ކަނޑައި ބިމާ ހަމަކޮށްލީ ކޮން ބައެއްކަން ވެސް ހޯދަން ބޭނުން ނުވިއެވެ. އެހެން ރަށެއްގައި އެމްޑީޕީގެ ދިދަ ނަގައިފައި ހުރި ނިކަ ގަހަށް ފުލުހުންނަށް ނޭރިގެން އަރުވަން ޖެހުނީ ބިދޭސީއެކެވެ.\nގާނޫނާއި ގަވާއިދު ތަންފީޒުކުރުމުގައި، ދިދަ ބޭލުމުގެ ސަކަރާތް މިއީ ފާހަގަކޮށްލަންޖެހޭ ވަރުގެ ކަމެކެވެ.\nމިއަދު ވެސް މިވަނީ އެފަދަ ކަމެއް ދިމާވެފައެވެ. މާލޭގައި އެންމެ އުސްކޮށް ނަގާފައި ހުރީ ޖުމްހޫރީ މައިދާނުގައި ހުރި ބޮޑު ދިދައެވެ. ހޯމް މިނިސްޓްރީން އެކުލަވާލާފައިވާ ގަވާއިދުގެ ދަށުން، އެ ދިދައަށް ވުރެ އުސްކޮށް މާލޭގައި ދިދައެއް ވިހުރަވައެއް ނުލެވޭނެއެވެ. ދިދަ ނެގުމުގެ އުސޫލު މިގޮތަށް އޮތްއިރު، މާލޭގެ މެދުތެރޭގައި ހުންނަ ގ. އަސްދޫގެއަށް ވަނަ ފަންގިފިލާގައި ޖުމްހޫރީ ޕާޓީގެ ބިޔަ ދިދައެއް ނަގައި ވައިގެ ތެރެއަށް ވިހުރަވާލިތާ މާގިނައިރުތަކެއް ނުވެ ފުލުހުންގެ ލޮލުގައި އަޅައިގެންފިއެވެ.\nއެ ގޭގެ ވެރި މީހާ ބުނި އެ ގެއަށް ދިދަ ނެގީ، ޖުމްހޫރީ މައިދާނުގައި ހުރި ދިދައިގެ އުސްމިންް ބެލުމަށް ފަހުއެވެ. ބޮޑު ދިދައިގެ އުސްމިނަކީ 120 ފޫޓް ކަމަށް އޭނާ ބުންޏެވެ. ނަމަވެސް އަސްދޫގައި ދިދަ ނަގައިފައި ހުރީ 75 ފޫޓަށް ކަމަށެވެ. އެހެންވެ، ފުލުހުން އެދުނު ނަމަވެސް ދިދަ ތިރިއެއް ނުކުރިއެވެ. ނަމަވެސް ފުލުހުން އެ އިމާރާތަށް އަރައި ދިދަ ތިރި ބޭލިއެވެ.\nގާނޫނު ތަންފީޒުކުރުމުގައި މިއީ ހަމަ ނަމޫނާ އެކެވެ. ލާމަސީލު މިސާލެކެވެ. މާލޭގެ މަގުތަކުގައި މަގު ހުރަހަށް ދިދަ ދެމުން ސަރުކާރުން ކުރިން ވަނީ މަނާކޮށްފައެވެ. އެކަން ބަދަލެއް ނުކުރެއެވެ. ނަމަވެސް ގައުމީ ސަލާމަތަށް ނުރައްކާ ވެދާނެ ފަދަ ގޮތަށް ބައެއް މަގުތަކުގައި ދަމާފައިވާ "ރައީސް ޔާމީން 2018" ޖަހާފައިވާ ދިދަފަތިތަކާއި، ޕީޕީއެމްގެ ލޯގޯ ޖަހާފައިވާ ދިދަފަތިތައް އަދިވެސް އެބަ ހުއްޓެވެ. ސީސީޓީވީތައް ފަރުދާވާ ގޮތަށް އެ ދިދަތައް ދަމާފައި ހުރުމުން ފުލުހުން ކަންބޮޑުވުން ވެސް ފާޅުކުރިއެވެ. ނަމަވެސް ނަގަން ނުކެރުނެވެ. ނުވަތަ ނަގަން ބޭނުން ނުވީއެވެ. ފުލުހުން ބަޔާން ނެރުމަށް ފަހު ވެސް، އެކަން ހުއްޓުވަން ނޫޅުމުން، އެމްޑީޕީގެ ދިދަ ފަތިތައް ވެސް ބައެއް މަގުތަކުގައި ދަމާފައިވެއެވެ.\nމިއަދު އަސްދޫ ގޭގައި ނަގާފައި ހުރީ ޕީޕީއެމްގެ ބިޔަ ދިދައެއް ނަމަ ފުލުހުން އަމަލުކުރާނެ ގޮތް ވިސްނާށެވެ. ޕީޕީއެމްގެ އިސްވެރިން ނުވަތަ މި ސަރުކާރުގެ އިސް ވެރިންގެ އެއްވެސް ބަހެއް ނެތި، ގާނޫނު ތަންފީޒުކުރުމުގައި ހަމަހަމަކަން ދެއްކުމުގެ ގޮތުން އެ ދިދަ ބާލަން ފުލުހުންނަށް ކެރޭނެތޯ މިއަދު ގަބޫލުކުރާނީ ކިތައް މީހުން ހެއްޔެވެ؟ މި ސުވާލު ފުލުހުންގެ އިސްވެރިން ވެސް އަމިއްލަ ނުފްސާ ކުރާށެވެ.


WDC: Masooliyyathu thakakee koba? Kurimathi laan vee kon baeh? – adduLIVE\nޑަބްލިއު.ޑީ.ސީ: މަސްއޫލިއްޔަތު ތަކަކީ ކޮބާ؟ ކުރިމަތިލާންވީ ކޮންބައެއް؟\n1 Feb 05, 2020, 10:49 އަމީރާ\nއަންނަ އެޕްރީލް4ގައި ބޭއްވުމަށް ހަމަޖެހިފައިވާ ލޯކަލް ކައުންސިލް އިންތިޚާބާއި އެއްކޮށް ބޭއްވޭ އަންހެނުންގެ ތަރައްޤީއަށް މަސައްކަތް ކުރާ ކޮމިޓީ (ޑަބްލިއު.ޑީ.ސީ)ގެ އިންތިޚާބަކީ ވަރަށް ގިނަ ބައެއްގެ ސަމާލުކަން ހޯދަމުން އަންނަ އިންތިޚާބެކެވެ. މި އިންތިޚާބަކީ މީގެ ކުރިން މީހުންގެ މެދުގައި މާ ހާއްސަކަމެއް ދެވިފައިވާ އިންތިހާބެއް ނޫނެވެ.\nފާއިތުވި އަހަރުތަކުގައި މި އިންތިޚާބަކީ ހަމަ އެކަނި އަންހެނުންނަށް ވޯޓުލެވޭ އިންތިޚާބަކަށް ވެފައިއޮތުން މިކަމުގެ ސަބަބަކަށް ވެދާނެއެވެ. އަދި މެމްބަރުންނަކީ ހަމަ އެކަނި އަންހެނުންނަށް ވެފައި، ކޮމިޓީގެ މެމްބަރުންނަކީ މުސާރައެއް ލިބޭ ބަޔަކަށް ނުވުމަކީވެސް މިކަމާ ދޭތެރޭ މާބޮޑު ސަމާލުކަމެއް އޭރު ނުއުފެދުނު ސަބަބަކަށް ވުން އެކަށީގެންވެއެވެ. ނަމަވެސް، 2019 ވަނަ އަހަރު ދިވެހި ރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނަށް ގެނެވުނު ބަދަލުތަކާއި އެއްކޮށް، ކައުންސިލް އިންތިޚާބޭކޭ ދާދި އެއްވަރަކަށް ޑަބްލިއު.ޑީ.ސީ އިންތިޚާބުގެ ފޯރިވެސް ވަނީ ވައިގެ ތެރޭގައި ހިފާފައެވެ. މި ރިޕޯޓުގައި ޑަބްލިއު.ޑީ.ސީ އަކީ ކޮންބައެއް ކަމާއި، ކޮމިޓީގެ މަސްއޫލިއްޔަތު ތަކަށް އަލި އަޅުވާލެވިގެންދާނެއެވެ.\nޑަބްލިއު.ޑީ.ސީ އަކީ ކޮބާ؟\nއަންހެނުންގެ ތަރައްޤީއަށް މަސައްކަތްކުރާ ކޮމިޓީ (ޑަބްލިއު.ޑީ.ސީ) އަކީ ޤާނޫނުން މާނަ ކުރާގޮތުގައި "ކޮންމެ ރަށެއްގެ އަދި ސިޓީއެއްގެ ކައުންސިލާ އެކުގައި، އެ ރަށެއްގެ ނުވަތަ އެ ސިޓީއެއްގެ އަންހެނުންގެ ތަރައްޤީއަށް މަސައްކަތްކުރުމަށްޓަކައި، އެ ރަށުގެ ނުވަތަ އެ ސިޓީގެ އަންހެނުންގެ ތެރެއިން، އެ ރަށެއްގެ ރައްޔިތުން އިންތިޚާބުކުރާ އަންހެނުންގެ ތަރައްޤީއަށް މަސައްކަތްކުރާ ކޮމިޓީއެކެވެ." އަދި މިކޮމިޓީއަށް މެންބަރުން އިންތިޚާބުކުރުމަށްޓަކައި ބާއްވާ އިންތިޚާބުގައި ވޯޓުލުމުގެ ޙައްޤު، އެ ރަށެއް ނުވަތަ އެ ސިޓީއެއްގައި ދިރިއުޅޭ ވޯޓުލުމުގެ ޙައްޤު ލިބިގެންވާ ހުރިހާ އަންހެނުންނާއި ފިރިހެނުންނަށްވެސް ލިބިގެންވެއެވެ. އަދި މިކޮމިޓީގެ މުއްދަތަކީ ކޮމިޓީ އިންތިޚާބު ކުރާ ތާރީޚުން ފެށިގެން5އަހަރު ދުވަހެވެ.\nމި ކޮމިޓީ އެކުލަވާ ލުމުގައި މެމްބަރުންގެ އަދަދު ކަނޑައެޅޭނީ އެ ރަށެއްގެ ނުވަތަ ސިޓީއެއްގެ ރައްޔިތުންގެ އަދަދަށް ބިނާކޮށެވެ. އެގޮތުން، ރަށެއްގައިނަމަ، ކޮމިޓީގައި ތިބޭނީ5މެމްބަރުންނެވެ. އަދި ސިޓީއެއްގައި، ސިޓީގައި ރަޖިސްޓަރީކުރެވިފައިވާ އާބާދީގެ ޢަދަދަކީ، 10،000 މީހުންނާއި 30،000 މީހުންނާ ދެމެދުގެ ޢަދަދެއްނަމަ ކޮމިޓީގައި ތިބޭނީ6މެންބަރުންނެވެ. ސިޓީގައި ރަޖިސްޓަރީކުރެވިފައިވާ އާބާދީގެ ޢަދަދަކީ، 30،000 މީހުންނާ 60،000 މީހުންނާ ދެމެދުގެ ޢަދަދެއްނަމަ 10 މެންބަރުންނެވެ. އަދި ސިޓީގައި ރަޖިސްޓަރ ކުރެވިފައިވާ އާބާދީގެ ޢަދަދަކީ 60،000 މީހުންނަށްވުރެ އިތުރު ޢަދަދެއްނަމަ، 18 މެމްބަރުންނެވެ.\nމި ކޮމިޓީގެ ރައީސާއި ނައިބު ރައީސާ ހޮވާނީ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރުންގެ ތެރެއިން، އެ މެންބަރުންގެ މެދުގައި ނެގޭ ސިއްރު ވޯޓަކުންނެވެ. އަދި ކޮމިޓީގެ މެންބަރެއްގެ މަޤާމު ހުސްވެއްޖެނަމަ، އެކަން 14 ދުވަހުގެ ތެރޭގައި ލޯކަލް ގަވަރމަންޓް އޮތޯރިޓީން އިލެކްޝަންސް ކޮމިޝަނަށް އަންގައި، އެދުވަހުން ފެށިގެން 60 ދުވަހުގެ ތެރޭގައި އެ މެންބަރެއްގެ ބަދަލުގައި ކޮމިޓީއަށް މެންބަރަކު އިންތިޚާބު ކުރަންވާނެއެވެ. ނަމަވެސް ކޮމިޓީގެ މެންބަރެއްގެ މަޤާމު ހުސްވިއިރު ކޮމިޓީގެ ޢުމުރުގެ 1 އަހަރުދުވަސް ނުވަތަ އެއަށްވުރެ ކުރު މުއްދަތެއް ބާކީ އޮތްނަމަ އެ ހުސްވި ގޮނޑިއަކަށް މެންބަރަކު އިންތިޚާބެއް ނުކުރެވޭނެއެވެ. އަދި މިގޮތަށް ބައި އިލެކްޝަނަކުން އިންތިޚާބުކުރެވިފައިވާ މެންބަރަކަށް މެންބަރުކަމުގައި ހުރެވޭނީ ހިނގަމުންދާ ދައުރު ހަމަވަންދެންނެވެ.\nޑަބްލިއު.ޑީ.ސީގެ ހުރިހާ މެމްބަރުންނަކީވެސް ލޯކަލް ގަވަރމަންޓް އޮތޯރިޓީގެ ލަފާގެމަތިން މިނިސްޓްރީ އޮފް ފިނޭންސްއިން އެކަށީގެންވާ އުޖޫރައެއް ލިބެންޖެހޭ ބައެކެވެ. ނަމަވެސް އަދި މިހާތަނަށް އެ އުޖޫރައަކީ ކިހާވަރެއްކަން ހާމަވެފައެއް ނުވެއެވެ.\nޑަބްލިއު.ޑީ.ސީގެ މަސްއޫލިއްޔަތުތަކާއި ބާރުތަކަކީކޮބާ؟\nކުރިންވެސް ދެންނެވުނު ފަދައިން ޑަބްލިއު.ޑީ.ސީގެ މަސްއޫލިއްޔަތުތަކާއި ބާރުތައް ވަނީ ކުރިއަށްވުރެ ފުޅާކުރެވިފައެވެ. އެގޮތުން، އަންހެނުންގެ ތަރައްޤީއަށް މަސައްކަތްކުރާ ކޮންމެ ކޮމިޓީއަކަށްވެސް މުދާ މިލްކު ކުރުމާއި ޒިންމާވުމުގެ ބާރުލިބިގެންވެއެވެ. މީގެ އިތުރުން އަންނަނިވި ކަންކަން ވަނީ މި ކޮމިޓީތަކުގެ މަސްއޫލިއްޔަތުތަކާއި ބާރުތައް ކަމުގައި ޤާނޫނުން ކަނޑައަޅާފައެވެ.\n– ރަށުގެ ނުވަތަ ސިޓީގެ ތަރައްޤީގެ ކަންކަމުގައާއި ކައުންސިލުން ދެމުންގެންދާ ރަށްވެހިކަމުގެ ޚިދުމަތްތަކާ ބެހޭގޮތުން ކައުންސިލަށް ލަފާ ދިނުން؛\n– ރަށުގެ ނުވަތަ ސިޓީގައި އިންސާނީ ޙައްޤުތައް ރައްކާތެރިކުރުމަށް މަސައްކަތްކުރުން؛\n– ރަށުގެ ނުވަތަ ސިޓީގައި ދީނީ ހޭލުންތެރިކަން އިތުރުކުރުމަށް މަސައްކަތްކުރުން؛\n– ސިޔާސީ އަދި އިޖްތިމާޢީ ކަންކަމުގައި އަންހެނުންގެ ބައިވެރިވުން އިތުރުކުރުމަށް މަސައްކަތްކުރުން؛\n– މަތީ ތަޢުލީމު ޙާޞިލުކުރާ އަންހެނުންގެ ޢަދަދު އިތުރުކުރުމަށް މަސައްކަތްކުރުން؛\n– އަންހެނުންނާއި ކުޑަކުދިންގެ ޞިއްޙީ ޙާލަތު ރަނގަޅުކުރުމަށް މަސައްކަތްކުރުން؛\n– އަންހެނުންނަށް ލިބޭ ވަޒީފާއާއި ވިޔަފާރީގެ ފުރުޞުތުތައް ފަހިކޮށްދިނުމަށް މަސައްކަތްކުރުން؛\n– އަންހެނުންނާބެހޭ މުހިންމު މަޢުލޫމާތު އެއްކުރުން.\nމިއާއި އެކު، އަންހެނުންގެ ތަރައްޤީއަށް މަސައްކަތްކުރާ ކޮމިޓީން ކޮންމެ އަހަރަކުމެ ޙާޞިލުކުރަން ކަނޑައަޅާ ލަނޑުދަނޑިތައް ކޮންމެ އަހަރެއްގެ ފުރަތަމަ މަހު އެކަށައަޅައި ޢާންމުކުރަންވާނެއެވެ. އަދި ފާއިތުވެދިޔަ އަހަރަށް ކަނޑައެޅުނު ލަނޑުދަނޑިތަކުގެ ތެރެއިން ޙާޞިލުކުރެވުނު މިންވަރާ ގުޅޭ ރިޕޯޓު އެކުލަވާލައި ކައުންސިލަށް ހުށަހެޅުމާއެކު ރައްޔިތުންނަށްވެސް ފެންނާނެހެން ޢާންމުކުރަންވާނެއެވެ.\nމީގެ އިތުރަށް ޑަބްލިއު.ޑީ.ސީ އިން ކަމެއް ކުރުން ލާޒިމުވާނަމަ، އެކަމެއް ލާޒިމު ވާނީ އެ ޑަބްލިއު.ޑީ.ސީއެއްގެ ހިންގާ ގަވައިދުން އެކަން ލާޒިމު ކުރާނަމައެވެ. މި ހިންގާ ގަވައިދު ހަދާނީ އެ ކޮމިޓީ ނިސްބަތްވާ ރަށް ނުވަތަ ސިޓީ ކައުންސިލްގެ ލަފާގެ މަތިން އެ ކޮމިޓީންނެވެ. އަދި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިދާރީ ކަންކަން ބެލެހެއްޓުމަށް ބޭނުންވާ ވަސީލަތްތަކާއި، ކޮމިޓީގެ މަސައްކަތްތައް ކުރުމަށް ބޭނުންވާނެ އިދާރީ އިންތިޒާމު، ހަމަޖައްސައިދޭނީ އެ ކޮމިޓީ ނިސްބަތްވާ ރަށް ނުވަތަ ސިޓީ ކައުންސިލަކުންނެވެ.\nޑަބްލިއު.ޑީ.ސީއެއް އޮންނަން ޖެހެނީ ކީއްވެ؟\nޑަބްލިއު.ޑީ.ސީގެ ބާރުތައް އިތުރުވެ، ބަޖެޓު ބޮޑުވެ، މަސްއޫލިއްޔަތުތައް އިތުރުވުމާއެކު، އެންމެ ބާރަށް އިވެމުންދާ އެއް އަޑަކީ ފިރިހެނުންގެ ހައްޤު ގެއްލޭކަމާއި، ހަމަހަމަ ކަމުގެ ނަމުގައި މިންތީގެ ހަމަހަމަކަން ގެއްލުވާލަނީ ކަމުގެ ވާހަކައެވެ. އަދި ފިރިހެނުންގެ ހައްޤު ރައްކާތެރިކުރުމަށްވެސް ކޮމިޓީއެއް އުފައްދަން ޖެހޭވާހަކައެވެ. ނުވަތަ އަންހެނުންގެ ތަރައްޤީއަށް މަސައްކަތްކުރާ ކޮމިޓީގައި ފިރިހެނުންނަށްވެސް ތިބެވެން ޖެހޭނެ ކަމުގެ ވާހަކައެވެ.\nމިގޮތަށް ވާހަކަ ދައްކާއިރު އެންމެ ފުރަތަމަވެސް މީހުން ދުއްވައިގަންނަނީ ޤާނޫނު އަސާސީގެ 17 ވަނަ މާއްދާގައި ބަޔާންކޮށްފައިވާ ހައްޤުތަކާއި މިނިވަންކަން ލިބުމުގައި ވަކި ނަސްލެއް، އުފަންވީ ޤައުމެއް، ކުލައެއް، ޖިންސެއް، އުމުރެއް، ޖިސްމާނީ ނުވަތަ ނަފްސާނީ ނުކުޅެދުންތެރިކަމެއް، ސިޔާސީ އަދި އެނޫންވެސް ވިސްނުމެއް، މާލީ ފުދުންތެރިކަމެއް، އާއިލާ ނުވަތަ އުފަން ރަށެއް، އަދި މިނޫންވެސް އެއްވެސް ކަމަކަށް ބަލައިގެން ނުވާނެކަން ފާހަގަ ކުރުމަށެވެ.\nނަމަވެސް މިކަން ފާހަގަ ކުރަން ހަދައިގެން އެ މާއްދާގެ (ށ) ބަލާލަން ހަނދާން ހުންނަނީ އަހަރެމެންގެ ތެރެއިން ކިތައް މީހުން ހެއްޔެވެ؟ ދިވެހިރާއްޖޭގެ ޤާނޫނު އަސާސީގެ 17 ވަނަ މާއްދާގެ (ށ)ގައި ބަޔާން ކުރަނީ، "މުޖުތަމަޢުގެ ޢާންމު ޙާލަތަށްވުރެ ނިކަމެތިކަމެއް ލިބިފައިވާ މީހަކަށް، ނުވަތަ ބަޔަކަށް، ނުވަތަ އިޖްތިމާޢީ ގޮތުން ޚާއްޞަ ރައްކާތެރި ކަމެއް ލިބިދޭންޖެހޭ ބަޔަކަށް އެހީތެރި ވެދިނުމަށްޓަކައި، ނުވަތަ ރައްކާތެރިކަން ލިބިދިނުމަށްޓަކައި ކުރާ ކަންތައްތަކަކީ މިމާއްދާގެ (ހ) ގައި ބަޔާންކޮށްފައިވާ ފަދަތަފާތުކުރުމެއް ކަމުގައެއް ނުވާނެ" ކަމަށެވެ.\nދެން ކުރިމަތި ކުރުވާ ސުވާލަކީ އަންހެނުންނަކީ ހަޤީޤަތުގައިވެސް އަންހެނުންނަކީ ދިވެހި މުޖުތަމަޢުގައި ބާރުވެރި ކުރުވަން ޖެހިފައިވާ ބައެއްތޯއެވެ؟ ރާއްޖޭގެ ތަފާސް ހިސާބު ތަކަށް ބަލާލި ކަމުގައިވަނީނަމަވެސް ކަންކަން ނިންމުމުގައި އަންހެނުންގެ ބައިވެރިވުން ހަޤީޤަތުގައި އިންތިހާއަށް ކުޑަކަން އެނގިގެންދާނެއެވެ. މިސާލެއް ނަގާކަމުގައިވަނީނަމަ، ފިރިހެން މެޖޯރިޓީއެއް އޮންނަ ރައްޔިތުންގެ މަޖިލީހަކުން މައްސަރު ޓެކުހާއި ބެހޭ ކަންކަން ނިންމުނެވެ. ކުޅުދުއްފުށި ކުޅި ހިއްކާލިިއިރު އެރަށުގެ އަންހެނުން އެ ކުޅިން ލިބިގަންނަމުންދިޔަ ސަޤާފީ އަދި މާލީ މަންފާއަކަށް ބަޔަކު ނުބަލައެވެ. ސިޔާސީ ކަންކަމުގައިވެސް އަންހެނުންގެ ހިއްސާ ގިނަ ފަހަރަށް އޮންނަނީ ކެމްޕޭން ސައި ކެއްކުމާއި ދިދަފަތި ފެހުމުގައެވެ. މިކަން ރާއްޖޭގެ މަޖިލީހާއި ކައުންސިލްތަކުގައި ތިބި އަންހެނުންނާއި ފިރިހެނުންގެ އަދަދު އަޅާ ކިޔާލިއަސް އެނގިގެންދާނެއެވެ.\nތެދުތެދަށް ދަންނަވަނީނަމަ، މިހާތަނަށް އައި އިރު އަންހެނުންގެ ތަރައްޤީއަށް މަސައްކަތްކުރާ ކޮމިޓީއަކީވެސް އެއްގޮތަކުން ބަލާކަމުގައިވަނީ ނަމަ ފިރިހެނުންގެ ބާރުން ހިނގަމުން އައިތަނެކޭވެސް ބުނެވިދާނެއެވެ. މި ކޮމިޓީއަށް ލިބޭ ބަޖެޓު އޮންނަނީ ކައުންސިލްގެ ބެލުމުގެ ދަށުގައެވެ. ޑަބްލިއު.ޑީ.ސީއިން ހަރަކާތެއް ބާއްވަން ބޭނުން ކަމުގައިވަނީނަމަ، ކައުންސިލަށް ފައިސާއަށް އެދި، އެފައިސާ ލިބެނީ ކައުންސިލުން އެ ފައިސާ ދޭން ފާސްކުރުމުންނެވެ. ރާއްޖޭގެ ތާރީޚަށް ބަލާލައިފިކަމުގައިވަނީނަމަ، ހުރިހާ ރަށު، އަތޮޅު އަދި ސިޓީ ކައުންސިލްތަކުގެ ވެސް މެޖޯރިޓީ ހިއްސާކުރަނީ ފިރިހެނުންނެވެ. ދެންވެސް ގެއްލެނީ ފިރިހެނުންގެ ހައްޤުތޯއެވެ؟\nއަންހެނުންގެ ތަރައްޤީއަށް މަސައްކަތްކުރާ ކޮމިޓީއެއް އުފައްދަން ޖެހުނީ މިފަދަ އެތައް ކަމަކަށް ހައްލު ހޯދުމުގެ ގޮތުންނެވެ. މި ކޮމިޓީގެ ޒަރިއްޔާއިން އަންހެނުންނަށް ސިޔާސީ، ވިޔަފާރި، ތަޢުލީމީ، އަދި އިޖުތިމާއީ ކަންކަމުގެ ތެރޭގައި އެކަށީގެންވާ ފުޅާ ދާއިރާއެއްގައި މަސައްކަތް ދަސްކޮށް، މަސައްކަތްކޮށް، އަންހެނުން ބާރުވެރިވުމަށް ފުރުސަތު ހުޅުވާލައެވެ. އަދި އަންހެނުންނާއެކު މުޅި މުޖުތަމަޢުވެސް ބާރުވެރިކުރުވައެވެ. އެކަން އިސްލާހު ކުރެވިފައިވާ މަސްއޫލިއްޔަތުތަކަށް ބަލާލުމުން ހާމަވެގެންދެއެވެ.\nޑަބްލިއު.ޑީ.ސީއަށް ކުރިމަތި ލާންވީ ކޮންބައެއް؟\n2020 ވަނަ އަހަރަށް އައްޑޫ ސިޓީގެ ޑަބްލިއު.ޑީ.ސީއަށް ހަމަ ޖެހިފައިވާ ބަޖެޓަކީ ކޮމިޓީގެ މެމްބަރުންގެ މުސާރަ ނުލައި، 3.6 މިލިއަން ރުފިޔާއެވެ. ލާމަރުކަޒީ ޤާނޫނުގެ ދަށުން ކައުންސިލްތަކަށް ހިލޭ އެހީގެ ގޮތުގައި ލިބޭ ފައިސާ، ކައުންސިލްތަކާ ޙަވާލުކުރާ ތާރީޚުން ފެށިގެން ގިނަވެގެން 30 ދުވަހުގެ ތެރޭގައި، އެ ފައިސާގެ ޖުމްލަ ޢަދަދުގެ މަދުވެގެން %5 އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މަސްއޫލިއްޔަތުތައް ތަންފީޛުކުރުމަށްޓަކައި އެ ކޮމިޓީއާ ޙަވާލުކުރެވިގެންދާނެއެވެ. މިގޮތުން ދޫކުރެވޭ ފައިސާ،\nމި ޤާނޫނުގައި ބަޔާންކޮށްފައިވާ މަސްއޫލިއްޔަތުތައް އަދާކުރުމުގެ ގޮތުން އެ ކޮމިޓީން ކަނޑައަޅާ މަޝްރޫޢުތަކަށް ހޭދަކުރުމުގެ ބާރު އެ ކޮމިޓީއަށް އޮންނާނެވެ.\n2019 ވަނަ އަހަރު އައްޑޫ ސިޓީގެ ޑަބްލިއު.ޑީ.ސީއަށް ހަމަޖެހުނު ބަޖެޓަކީ 9.3 ލައްކަ ރުފިޔާއެވެ. އަދި މިހާތަނަށް ޙަރަދު ކުރެވުނީ3ލައްކައެއްހާ ރުފިޔާއެވެ. ދަންނަވަން މިއުޅޭ ވާހަކައަކީ، ކުރީއަހަރުތަކަށްވުރެ މިއަހަރުގެ ބަޖެޓު ވަރަށް ބޮޑުތަންވެސް ބޮޑެވެ. މަސްއޫލިއްޔަތުތައްވެސް ހަމަ އެހާމެ ބޮޑެވެ.\nޒަމާނުއްސުރެ ޑަބްލިއު.ޑީ.ސީ އާންމުންގެ މެދުގައި ސިފަ ވެގެންގޮސްފައިވަނީ ރަށުތެރޭގައި އޮންނަ ހަރަކާތްތަކަށް ސައި ތައްޔާރުކޮށް، ރަށަށް އަންނަ މެހެމާނުންގެ ކަރުގައި މާފަތި އަޅުވާ، ކޭކު ކޯހެއް ނުވަތަ ހެދުން ފަހާ ކޯހެއް ހިންގާލަން ތިބޭ ބައެއްގެ ގޮތުގައެވެ. އަދި މިހާތަނަށް އައި އިރު ގިނަ ޑަބްލިއު.ޑީ.ސީގެ ހުރިހާ ހަރަކާތް ނޫނަސް ގިނަ ހަރަކާތްތައް ކުރިއަށް ގޮސްފައިވެސް ވަނީ މިފަދަ ގޮތަކަށެވެ. އަބަދުވެސް އެއްބަޔަކު ބައިވެރިވާ ކޯސްތަކެކެވެ. އަބަދުވެސް އެއްކަހަލަ ކޯސްތަކެކެވެ. ދޭތެރެއަކުން ރަނގަޅު ޕްރޮގްރާމެއް ހިންގިނަމަވެސް އެ ޕްރޮގްރާމްގެ ދެވަނަ ފިޔަވަހި ނުވަތަ ފޮލޯއަޕެއް ނޯވެއެވެ. ކޯސްތަކުން ދަސްވެނިވާ ކުދިން އެދާއިރާއިން އިތުރަށް ކުރިއަށްދާނެ މަގު ހޯދައިދެވެނީ މަދުފަހަރެއްގައެވެ. ކޯސްތައް ހިންގުމުގައިވެސް "ސްކިލް ޝޯރޓޭޖް" އަށް ބެލުމެއް ގިނަ ފަހަރަކު ނޯވެއެވެ. ސްޓްރެޓަޖައިޒްކުރުމެއް، ހަރުދަނާ ރޭވުންތެރިކަމެއް، ދުރުވިސްނުމެއް އޮތްތަން މިހާތަނަށް ފެނިފައިވަނީ ވަރަށް މަދުންނެވެ.\nމިއީ ފާއިތުވި ދައުރުތަކުގައި ތިބި މެމްބަރުންނަށް ފާޑުކިޔުމުގެ ނިޔަތުގައި ދައްކާވާހަކަ ތަކެއް ނޫނެވެ. ކޮމިޓީތައް ފެށުނު އިރާ އަޅާބަލާފައި ވަރަށް ބޮޑެތި ކުރިއެރުންތައްވެސް އެބަހުއްޓެވެ. ނަމަވެސް ކަންކަން މިހާތަނަށް ހިނގާގޮސްފައިވާ ގޮތަށް ބަލާފައި، ކުރިއަށް އޮތްތަނުގައި އިންތިޚާބުކުރެވޭ މެމްބަރުން ކަންކަން ރާވައި ހިންގުމުގައި، ފާއިތުވެ ދިޔަ ދައުރުތަކުގެ މެމްބަރުންގެ މަސައްކަތުން އިބުރަތް ހާސިލުކޮށް، ކަންކަން އިސްލާހުކުރުމަކީ މުހިންމު ކަމެކެވެ. އަދި މުޅި މުޖުތަމައަށް އެކަމުން ފައިދާކުރާނެ ކަންކަމެވެ.\nމިކަން ހައްލުކުރުމަށް އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް ކުރިމަތި ލާންޖެހެނީ ތަޢުލީމީ، ޤާބިލު އަދި ލީޑަރޝިޕާއި ހިންގުމުގެ ހުނަރު ހުރި ފަރާތްތަކެވެ. 3.6 މިލިއަން ރުފިޔާގެ ބަޖެޓަކުން ހަރަކާތްތައް ރާވައި، ހިންގުމުގެ ޤާބިލުކަން ހުރިމީހެކެވެ. މުސާރައާއި، މަޝްހޫރުކަން އެއްކިބާ ކޮއްލައި، މުޖުތަމަޢުގެ ތެރޭގައި ހުރި މައްސަލަތައް ހައްލުކުރުމުގެ ޤާބިލުކަން ހުރި، އެކަން ކުރާނޭ މީހެކެވެ. ޕާޓީ އެކްޓިވިސްޓަކަށް ވީތީ، ޕާޓީއަށް ގޮނޑިއެއް އިތުރުކުރުމުގެ ބަދަލުގައި މުޖުތަމައަށް ހެޔޮ ބަދަލެއް ގެނައުމަށް ނުކުންނާނެ މީހެކެވެ. ތިމާގެ "އިގޯ" ދޫކޮށްލައި، ދެންތިބި މެމްބަރުންނާއި ގުޅިގެން އެންމެންގެ ލާބައާއި މަންފާއަށް މަސައްކަތްކުރާނެ މީހެކެވެ. އަދި ކޮމިޓީއަށް މީހުން ހޮވުމަށް ވޯޓު ދިނުމުގައިވެސް ބަލަންވީ މިކަންކަމަށެވެ.


SunOnline: Khashoggi maaraalan engee Saudi valee ahudhu: CIA Intel report\nސައުދީ ނޫސްވެރިޔާ ޖަމާލް ހާޝުގްޖީ މަރާލަން އަމުރު ކުރީ އެގައުމުގެ އިސް ވެރިން ކަަމަށް ތުރުކީން ތުހުމަތު ކުރޭ -- ފޮޓޯ: އޭއެފްޕީ\nތުރުކީގައި ހުންނަ ސައުދީ ކޮންސިއުލޭޓުގެ ތެރޭގައި، ސައުދީ އަރަބިއާގެ ނޫސްވެރިޔާ ޖަމާލް ހާޝުގްޖީ މަރާލުމަށް އެނގީ، އެގައުމުގެ ވަލީއަހުދު މުހައްމަދު ބިން ސަލްމާން ކަމަށް އެމެރިކާއިން ހާމަ ކުރި އިންޓެލިޖެންސް ރިޕޯޓެއްގައި ބުނެފި އެވެ.\nހުކުރު ދުވަހު އެމެރިކާގެ ޑިރެކްޓާ އޮފް ނޭޝަނަލް އިންޓެލިޖެންސް އޮފީހުން އާންމު ކުރި އެމެރިކާގެ ސީއައިއޭގެ އިންޓެލް ރިޕޯޓުގައިވާ ގޮތުން ހާޝުގްޖީ މަރާލުމަށް ނިންމި ނިންމުމަކީ ބިން ސަލްމާންގެ ފުރިހަމަ ބާރުގެ ދަށުން ނިންމި ނިންމުކެވެ. އަދި އޭނާ މަރާލުމުގައި ބިން ސަލްމާންގެ އިސް އެޑްވައިޒަރާއި، އޭނާގެ ސެކިއުރިޓީ ޓީމުގައި ހިމެނޭ މީހުންވެސް ބައިވެރިވި ކަމަށް ބުނެފައިވެ އެވެ.\nހާޝުގްޖީއަކީ ސައުދީ ސަރުކާރަށް ވަރަށް ބޮޑަށް ފާޑުކީ މީހެއް ކަމުން، އޭނާ އަކީ ނުރައްކަލެއްގެ ގޮތުގައި ސަލްމާން ދެކެވަޑައިގެންނެވި ކަމަށް އެ ރިޕޯޓުގައިވެ އެވެ. އަދި އޭނާގެ އަޑު ކަނޑުވާލުން މުހިންމު ކަމަށް ބިން ސަލްމާން ދެކެވަޑައިގެންނެވި ކަމަށްވެ އެވެ.\nއެ ރިޕޯޓުގައިވާ ގޮތުން ސައުދީގެ އިންޓެލިޖެންސް ބާރުތަކުގެ ފުރިހަމަ ކޮންޓްރޯލު އޭނާ އަތުގައި އޮވެ އެވެ. އަދި އެފަދަ ނިންމުމެއް ނިންމުގެ ބާރު ބިން ސަލްމާންއަށް ލިބިގެންވެ އެވެ.\nއެމެރިކާގައި ދިރިއުޅެމުން ދިޔަ ހާޝުގްޖީއަކީ ސައުދީ ޝާހީ އާއިލާއަށް ތަކުރާރުކޮށް ފާޑު ކިޔާފައިވާ ލިޔުންތެރިއެކެވެ.\nއޭނާ އިސްތަންބޫލްގައި ހުންނަ ސައުދީ ކޮންސިއުލޭޓަށް ދިޔައީ2އޮކްޓޯބަރު 2018އިގަ އެވެ. އެއީ އޭނާގެ ލޯބިވެރިޔާއާ ކައިވެނި ކުރުމަށް ބޭނުންވާ ލިޔުންތަކެއް ހޯދާށެވެ.\nއޭގެ ފަހުން އޭނާ އެ ކޮންސިއުލޭޓުން ނުނިކުތުމުން، އޭނާ މަރާލާފައިވާ ކަމަށް ތުރުކީން ތުހުމަތު ކުރި އެވެ. ނަމަވެސް ސައުދީން އޭރު އެ ތުހުމަތު ދޮގު ކުރި އެވެ. އަދި ހާޝުގްޖީ މަރުވެފައިވާ ކަމަށް ސައުދީން އެއްބަސްވީ އޭނާ ނުފެންނަތާ 18 ދުވަސް ފަހުންނެވެ. އެގައުމުން ބުނި ގޮތުގައި ހާޝުގްޖީ މަރުވީ ކޮންސިއުލޭޓު ތެރޭ ކުރިއަށްދިޔަ މަޝްވަރާއެއް "ހޫނުވެ"، ހަމަނުޖެހުމަކަށް ބަދަލުވުމުގެ ސަބަބުންނެވެ.\nއެ މައްސަލަ ތަހުގީގު ކުރުމަށް ފަހު ތުރުކީގެ ޖާސޫސީ އިދާރާތަކުން ވަނީ ހާޝުގްޖީ މަރާލީ ދުރާލާ ރާވައިގެން ކަމަށް ބުނެފަ އެވެ.\nދި ހާޝުގްޖީ މަރާލަން އަމުރު ކުރެއްވީ މުހައްމަދު ބިން ސަލްމާން ކަމަށް އެމެރިކާގެ ޖާސޫސީ އިދާރާ ސީއައިއޭއިން ނިންމާފައިވާ ކަމަށް ވޮޝިންޓަން ޕޯސްޓުން މީގެ ކުރިން ރިޕޯޓު ކޮށްފައިވެ އެވެ.\nނަވަލްނީއަށް ފަރުވާ ދޭން ޖެހޭ: ޑޮކްޓަރުން\nއީރާނުން 60 ޕަސެންޓަށް ޔޫރޭނިޔަމް ފައްކާކޮށްފި: އައިއޭއީއޭ\nކޮވިޑާ ދެކޮޅަށް ކޮންމެއަހަރަކު ބޫސްޓާ ޑޯޒެއް ޖަހަންޖެހިދާނެ


Spain gai Dhivessaku kuri thajuribaa Dhivehinnah | Mihaaru\nއަންވަރު ސްޕެއިނުގައި: އެ ގައުމުން އޭނާ ދުށީ ކޮރޯނާވައިރަސްއާ މެދު ފަރުވާ ކުޑަކުރި ތަން\n13 އެޕްރީލް 2020 - 09:32 24 comments\nމިދިޔަ ފެބުރުއަރީ 29ގައި، ބަޔޯމެޑިކަލް އިންޖިނިއަރު މުހައްމަދު އަންވަރު ސްޕެއިނަށް ފުރީ ކޮރޯނާ ވައިރަސްގެ ނުރައްކާތެރިކަން ބޮޑުވެ، މިހާ ބޮޑު ބަލިމަޑުކަމަށް ވެދާނެ ކަމަށް ހީކޮށްގެންނެއް ނޫނެވެ. ބަލި އެންމެ ފުރަތަމަ ފެނުނު ޗައިނާގެ އިތުރުން، އެ ރޯގާ އޭރު ފެތުރިފައިވަނީ މަދު ގައުމެއްގަ އެވެ. ބަލީގައި މުޅި ދުނިޔެ އިން ވެސް އޭރު މަރުވެފައިވަނީ 2،900 މީހުންނެވެ.\nއެކަމަކު "ހަޔާތުގައި އެއް ފަހަރު ލިބޭނެ ފަދަ ފުރުސަތެއް" ކަމަށް ހީކޮށް އަންވަރު ސްޕެއިންގެ ބާސެލޯނާއަށް ފުރި އިރު އެ ބައްޔަށް ރާއްޖެ އޮތީ ވަރަށް ބޮޑަށް ތައްޔާރުވެފަ އެވެ. ބައްޔަށް ޝައްކު ކުރެވޭނެ މީހަކު އެތެރެ ވެދާނެ ކަމަށް ހުޅުމާލެ އާއި ފަރުކޮޅުފުށީގައި އައިސޮލޭޝަން ފެސިލިޓީ ހެދި އެވެ. ވައިރަހަށް ރާއްޖޭގައި މީހުން ވެސް ޓެސްޓު ކުރަން ފަށައިފި އެވެ. ބޭރު ބައެއް ގައުމުތަކުން އަންނަ މީހުން 14 ދުވަސް ވަންދެން ކަރަންޓީނު ކޮށް، ބައްޔާ ގުޅޭ ގޮތުން ގައުމީ ފެންވަރުގައި މީހުން ހޭލުންތެރިކުރުން ވެސް ދިޔައީ ކުރިއަށެވެ.\nރާއްޖެއިން ބޭރުވެ، ގަތަރުގެ ދޯހާ އެއާޕޯޓުގައި ފައިޖެހުމާ އެކު ކޮރޯނާވައިރަސްގެ މައްސަލަ ރާއްޖޭގައި މާ ސީރިއަސްކޮށް ނަގާފައިވާކަން އަންވަރަށް އެނގުނެވެ. އެތައް ލައްކަ ބައެއް ހޭލަމޭލަވެ އުޅުނު އެ އެއާޕޯޓުން އެއްވެސް ނުތަނަވަސްކަމެއް ނުފެނެ އެވެ. އެތަނާއި ދެން ބޯޓު ޖެއްސި، ބާސެލޯނާގެ އެއާޕޯޓުގައި ތާމަލް ކެމެރާއެއްހާ ހިސާބު ވެސް ބަހައްޓާފައެއް ނެތެވެ. އެހެންވެ އޭނާގެ ވިސްނުމަށް އައީ މިހެންނެވެ؛ ބައްޔާ މެދު ދިވެހިން މާ ސީރިއަސްވީ އެވެ.\nސްޕޭނުގެ ވެލެންސިއާގެ ބީޗެއްގައި ބަޔަކު ހިނގާލަނީ: ސްޕޭނުގައި މީހުން ބޭރަށް ނުކުމެ އުޅުން މިހާރު ވަނީ މަނާކޮށްފައި. --ފޮޓޯ:އޭއެފްޕީ\nބަޔޯމެޑިކަލް އިންޖިނިއަރެއްގެ ގޮތުން އަންވަރުގެ މަސައްކަތަކީ ސިއްހީ އާލާތްތަކާއި މެޝިންތައް އިންސްޓޯލްކޮށް އެތަކެތި ބޭނުންކުރަން ޑޮކްޓަރުންނާއި ނަރުހުން ތަމްރީނުކުރުމެވެ. ސްޕެއިނަށް ދިޔައީ ވެސް އެ ފަދަ މުހިއްމު ތަމްރީނު ދަތުރެއްގަ އެވެ. ދަތުރަށް ފުރީ، ހުޅުމާލެ އާއި ފަރުކޮޅުފުށީގައި އައިސޮލޭޝަން ފެސިލިޓީ ގާއިމްކުރަން އަަމަލީ ގޮތުން ބައިވެރިވެ އުޅުމަށް ފަހު ކަމަށް ވާތީ ބަލީގެ މައުލޫމާތާއި ރާއްޖެއިން އެ ބައްޔާ މެދު ދެކެމުން އައި ގޮތް އޭނާއަށް ވަނީ އެނގިފަ އެވެ. އޭނާއަށް ހީކުރެވުނު ގޮތުގައި މުޅި ދުނިޔެއިން ވެސް އެ ބައްޔަށް ވަނީ ވަރަށް ބޮޑަށް ތައްޔާރުވެފަ އެވެ.\nއެކަމަކު ސްޕެއިނުން އޭނާއަށް ފެނުނީ ތަފާތު މަންޒަރެކެވެ. ކޮރޯނާވައިރަސްއާ މެދު ރާއްޖެ ކިތަންމެ ސީރިއަސް ވެފައިވީ ނަމަވެސް، އެ ހާސްކަމެއް އެ ގައުމުގައި ނެތެވެ. ފެނުނީ ހަމަ އާދައިގެ ދިރިއުޅުމެވެ. އެކަމާ ކަންބޮޑުވެ އޭނާ ސުވާލުކުރި ނަމަވެސް އެ ގައުމުގެ މީހުން ބުނަމުން ދިޔައީ އެއީ އާދައިގެ ރޯގާއެއް ކަމަށެވެ. އަދި ބަލީގެ އަސަރު ހަމައެކަނި ކުރާނީ އުމުރުން ދުވަސްވީ މީހުންނަށް ކަމަށް ވެސް އެމީހުން ދެކެ އެވެ.\n"ސަރުކާރުން ވެސް މާ ބޮޑަކަށް އަޅައެއް ނުލާ،" އަންވަރު ކިޔައިދިނެވެ.\nސްޕެއިނުގައި ހަލުއި ސްޕީޑުގައި ރޯގާ ފެތުރެން ފެށީ އޭނާ އެ ގައުމުގައި ހުއްޓަ އެވެ. ބަލަބަލާ ތިއްބައި، ބަލި ޖެހޭ މީހުންނާއި މަރުވާ މީހުންގެ އަދަދު އިތުރުވެ، ދެ ވަނައަށް އެންމެ ގިނަ މީހުންނަށް ބަލި ޖެހުނު ގައުމަށް ސްޕެއިން ވެއްޖެ އެވެ. މަސް ދުވަސް ވެސް ނުވަނީސް، ބަލި ޖެހުނު މީހުންގެ އަދަދު ދޮޅު ލައްކައަށް އަރައި 16،900 އަށް ވުރެ ގިނަ މީހުން މަރުވެއްޖެ އެވެ.\nއަންވަރު ބުނިގޮތުގައި ސްޕެއިނުގައި އޭނާ ހޭދަކުރި ދެ ހަފުތާގެ ތެރެއިން، ފުރަތަމަ ހަފުތާގައި ފެނުނީ ހަމަ އާއްމު ދިރިއުޅުމެކެވެ. ކައިބޮއި ހެދުމާއި މަޖާކުރުމެވެ. އެކަމަކު އެ ހަފުތާ ނިމުނު އިރު ކާމޭޒުމަތިންނާއި ހަބަރު ޗެނަލުތަކުން އެ ބައްޔާ ގުޅޭ ހަބަރުތައް ފޮނުވަން ފަށައިފި އެވެ. ސްޕެއިނުގެ މެޑްރިޑުން ބަޔަކު އެ ބައްޔަށް ޕޮޒިޓިވްވި ވާހަކަ އާއި އެހެން ސަރަހައްދުތަކުން ވެސް އެ ރޯގާ ފެންނަން ފެށި ވާހަކަ އެވެ. އެކަމަކު އޭރު އޭނާއާ އެކުގައި އުޅުނު މީހުންގެ ވާހަކައަކީ "[ސްޕެއިނުގެ] 55 މިލިޔަން މީހުންގެ ތެރެއިން ބަލި ޖެހުނީ އެންމެ 43 މީހުންނަށް ކަމެވެ. އެއީ ވަރަށް ކުޑަ އަދަދެއް ކަމާއި އެކަމާ ހާސްނުވުމަށެވެ."\nކޮވިޑް-19ގެ ބަލިމީހަކަށް ނަރުހަކު އެހީތެރިވަނީ: މިއީ ނުރައްކާތެރި އަދި އެހާމެ އަވަހަށް ފެތުރޭ ބައްޔެއް .-- ފޮޓޯ: އޭއެފްޕީ\nއެކުވެރިންގެ ވާހަކަތަކުގެ ސަބަބުން އަންވަރު ޖެހިލުމެއް ނުވެ އެވެ. މަޝްހޫރު ބާސެލޯނާ ކުޅުނު މެޗެއް ބަލަން ވެސް އޭނާ ދިޔަ އެވެ. އެއީ ރޯގާއާ ހެދި ސްޕެއިން އެއްކޮށް ލޮކްޑައުންކޮށްލުމުގެ ކުރިން އެ ޓީމު ކުޅުނު އެންމެ ފަހު މެޗެވެ. ލައްކައެއްހާ މީހުންގެ ޖާގައިގެ އެ ދަނޑުގެ 80 ޕަސެންޓު ފުރިފައި އޮތް އިރު، އެތަނުގައި އިނުމަކީ ކިހާ ނުރައްކާތެރިކަމެއް ކަން އޭނާއަކަށް ވެސް އޭރު އިހުސާސެއް ނުކުރެވެ އެވެ.\n"އެކަމަކު މެޗު ނިންމާފައި ގެއަށް އައި އިރު ހިތަށްއެރި އެތަނުގައި ބަލި ޖެހިފައި އިން މީހަކު އިން ނަމަ ވާނީ ކިހިނެއް ބާއޭ،" އަންވަރު ބުންޏެވެ.\nސްޕެއިންގެ އެހެން ޓީމެއް ކަމަށްވާ ވެލެންސިއާ އާއި އިޓަލީގެ އެޓްލާންޓާގެ ފުޓުބޯޅަ މެޗު މިލާންގައި ކުޅުނީ ކޮވިޑް-19 އިޓަލީގައި ވަރަށް ބޮޑަށް ފެތުރެމުން ދަނިކޮށެވެ. އެކަމަކު 44،000 މީހުންގެ ޖާގައިގެ ދަނޑަށް ވަން އެއްވެސް މީހަކު، އެނބުރި ސްޕެއިނަށް ދިޔުމުން ސްކްރީންކޮށްފައެއް ނުވެ އެވެ. ބޭރުގެ ތަޖުރިބާކާރުން ލަފާކުރާ ގޮތުން، މިއީ ސްޕެއިންގައި ރޯގާ ފެތުރެން ދިމާވި އެންމެ ބޮޑު އެއް ސަބަބެވެ.\nއަންވަރު ދެކޭގޮތުގައި ކޮރޯނާވައިރަސްއަށް ތައްޔާރުވާން، ސްޕެއިނަށް ވަގުތު ލިބުނެވެ. ޗައިނާގައި ބަލި ފެތުރެން ފެށި ހިސާބުން، އެކަން ރާއްޖެއިން ނެގި ފަދަ ސީރިއަސްކޮށް ނެގި ނަމަ އެހާ ނުރައްކާތެރި ދަރަޖައަށް ނުދިޔައީސް ކަމަށް އޭނާއަށް ގަބޫލުކުރެވެ އެވެ.\nދިވެހިންގެ ފަރާތުން ހަމަ އެ މަންޒަރު\nސްޕެއިންގެ ހާލަތު އެންމެ ސީރިއަސް ނުވަނީސް އަންވަރަށް އެނބުރި ރާއްޖެ އާދެވުނެވެ. އެކަމަކު ވެލާނާ އިންޓަނޭޝަނަލް އެއާޕޯޓުގައި ބޯޓު ޖެއްސުމާ އެކު އޭނާ ބާލަން އައީ، ޕާސަނަލް ޕްރޮޓެކްޓިވް އިކިއުޕްމެންޓުގައި މުޅިން ނިވާވެފައި ތިބި ދެ މީހުންނެވެ. ބޯޓުގެ ފަހަތު ދޮރުން ބާލައިގެން ގޮސް އެރުވީ އެމްބިއުލާންސް އަކަށެވެ. އޭރު އެ މަންޒަރު ފެނުނު ކޮންމެ މީހަކު ވެސް ދިޔައީ ފޮޓޯ ނަގައި ވީޑިއޯ ކުރަމުންނެވެ.\nއެއާޕޯޓުގައި ހުންނަ އައިސޮލޭޝަން ފެސިލިޓީއަށް އޭނާ ބޭލުމަށް، އެމްބިއުލާންސްގެ ޑްރައިވަރު ވެހިކަލްގެ ދޮރު ހުޅުވައި ދިން ނަމަވެސް، ދޮރު ހުޅުވާލުމަށް ފަހު އޭނާ ބިރުން ދުއްވައިގަތެވެ. އެ އަމަލުން އަންވަރަށް އަސަރުތަކެއް ކުރި ނަމަވެސް، ބައްޔާ މެދު ބައެއް ދިވެހިންގެ މެދުގައި އޮތް ބިރުވެރިކަން އެނގުނެވެ.\nމާލޭގައި ހިންގި ކާފިއުގެ ވަގުތު ނިމުމާ އެކު މަގުމައްޗަށް މީހުން ނުކުންނަނީ\nއަންވަރު ގެންދިޔައީ ވަރު ރިސޯޓުގައި ހުންނަ ކަރަންޓީނު ފެސިލިޓީއަށެވެ. އެތަނުގައި އޭނާ 26 ދުވަސް ހޭދަކުރުމަށް ފަހު، ނެގި ހުރިހާ ސާމްޕަލްތަކެއް ނެގެޓިވް ވުމުން ދޫކޮށްލީ މިދިޔަ ބުރާސްފަތި ދުވަހު އެވެ. އަންވަރު އުއްމީދުކުރީ، އެއާޕޯޓުން އޭނާ ފެނުމުން މީހުންގެ މޫނުމަތިން ފެނުނު ބިރުވެރިކަން، މާލޭގެ އާއްމުންގެ ފަރާތުން ވެސް ފެންނާނެ ކަމަށެވެ.\nއެކަމަކު ރާއްޖޭން ފެނުނީ އެ މަންޒަރެއް ނޫނެވެ. އަންވަރު ސިފަކުރި ގޮތުގައި އެއީ ހަމަ މީގެ ދުވަސްތަކެއް ކުރިން ސްޕެއިނުން ފެނުނު މަންޒަރެވެ. ހަމަ އެ އަޅާލުން ކުޑަވުމާއި ފަރުވާކުޑަކަމެވެ. ސްޕެއިނާ ހިލާފަށް ރާއްޖޭގެ ސަރުކާރާއި ސިއްހީ ދާއިރާއިން ބައްޔާ މެދު ސީރިއަސްކޮށް ވިސްނައި ހަރުކަށި ފިޔަވަޅުތަކެއް އެޅި ނަމަވެސް، އެކަންކަމަށް ބޯނުލަނބާ އެތައް ބަޔަކު ނުފެނެ އެވެ. އަދިވެސް ގިނަ މީހުން ދެކެނީ މިއީ އާދައިގެ ރޯގާއެއްގެ ގޮތުގަ އެވެ.\nރައްކާތެރިކަމުގެ ފިޔަވަޅެއްގެ ގޮތުން މިދިޔަ ހަފުތާގައި ތިން ގަޑިއިރަށް ކާފިއު ހިންގާފައި އޮތް ނަމަވެސް، ބޭރުގައި އުޅޭ މީހުންގެ އަދަދު ދުވަހަކަށް ވުރެ ދުވަހެއް ދިޔައީ އިތުރުވަމުންނެވެ. ބޭރަށް ނުކުމެ ނޫޅެން ކަމާ ބެހޭ ފަރާތްތަކުން އިރުޝާދު ދޭހެން ވެސް ހީނުވެ އެވެ. ކާފިއު ވަގުތު ނިމުމާ އެކު، މަގުތައް އޮންނަނީ މީހުންނައިގެން ފުރިފަ އެވެ.\n"ރައްޔިތުންގެ ތެރޭގައި އަދިވެސް އޮތީ އެކަކު އަނެކަކަށް ބަސް ކިޔުން. މަގުމަތިން މީހުން މަދެއް ނުވޭ. ޗުއްޓީއެއް ކަމަށް ބަލައި ރަށްރަށުގައި މަހަށް ގޮސް، ބާބެކިއުތައް ހަދަނީ،" އަންވަރު ބުންޏެވެ.\nއޭނާ ދެކޭގޮތުގައި މިއީ ފަރުދީ ޒިންމާ ނަގަންވީ ވަގުތެވެ. ރައްކާތެރިކަމުގެ ފިޔަވަޅެއްގެ ގޮތުން ސަރުކާރުން އޮފީސްތަކާއި ސްކޫލުތައް ބަންދުކޮށް، ބޮޑު "ޗުއްޓީއެއް" ދިނުމުން ގޭގައި ތިބެންވީ އެވެ. ފޫހިވެގެން ގޭގައި ތިބެން ދަތިވި ނަމަވެސް، މިއީ އުނދަގޫ ވަގުތެއް ކަމަށް ބަލައި އަމުރުތަކަށް ކިޔަމަންވާންވީީ އެވެ.\nކުރިއަރާފައިވާ ބޮޑު ގައުމެއްގައި ކޮވިޑް-19 ބާރަށް ފެތުރެމުން ދިޔަ އިރު މީހުންގެ ދިރިއުޅުން އަންވަރު ތަޖުރިބާކޮށްފި އެވެ. އޭނާގެ ހިތްހަމަޖެހުމަކީ އެ ފަދަ ގައުމަަކަށް ވުުރެ ބޮޑަށް، ރާއްޖެ ކަހަލަ ކުޑަ ގައުމަކުން އަޅާފައިވާ ބޮޑެތި ފިޔަވަޅުތަކެވެ. އެކަމަކު ގިނަ ދިވެހިންގެ ފަރާތުން ފެންނަ އަމަލުތަކުން އޭނާ ކަންބޮޑުވެ އެވެ. އަންވަރު އެދެނީ ސްޕެއިންގެ ހާލަތު ނަމޫނާއަކަށް ނަގައިގެން ކޮވިޑް-19 އަށް ތައްޔާރުވެގެން ތިބުމަށެވެ.\nއިތުރު ލިޔުންތައް ސިއްހަތު ސްޕެއިން ބަލިތައް\nސްޕެއިނުން އައި އިތުރު ދިވެއްސަކު ޓެސްޓް ކުރަނީ